covid 19 - addu city feydhoo home quarantine gai huri meehaku covid 19 ah positive vejje\nއައްޑޫސިޓީ ފޭދޫގައި ހޯމް ކަރަންޓީނުގައި ހުރި މީހަކު ކޯވިޑް-19 އަށް ޕޮޒިޓިވް ވެއްޖެއެވެ.\nމިކަމާއި ގުޅިގެން ޕީއެސްއެމް އަށް މަޢުލޫމާތު ދެއްވަމުން އައްޑޫ އިކުއިޓޯރިއަލް ހޮސްޕިޓަލުގެ މެނޭޖަރ ޝަރަފުއްސާދާތު ވިދާޅުވީ، ޕޮޒިޓިވްވެފައި ވަނީ ފުލުހެއް ކަމަށެވެ. އަދި އޭނާ ޕޮޒިޓިވް ވެފައިވަނީ މާލޭގައި ނެގި ރެންޑަމް ސާމްޕްލިންގެ ގެ ތެރެއިންކަމަށް، ކަމަށް އޭއީއެޗްއިން ވިދާޅުވެއެވެ. މައުލޫމާތު ލިބިފައިވާ ގޮތުގައި ޕޮޒިޓިވްވެފައި ވަނީ މިމަހުގެ6ވަނަ ދުވަހު އައްޑޫއަށް އައި ފިރިހެނެކެވެ.\nމިފަހުން މާލެއިން ރަށްތަކަށް ދަތުރު ކުރާ ފަރާތްތަށް މިބައްޔަށް އަންނަނީ ޕޮޒިޓިވް ވަމުންނެވެ. މިކަމާއި ގުޅިގެން ހޯމް ކަރަންޓީނު އުސޫލަށް އެޗްޕީއޭއިން ވަނީ ބަދަލު ގެނެސްފައެވެ. އެގޮތުން މާލެއިން ރަށްރަށް މިހާރު ޟަރޫރީ ބޭނުންތަކުގައި ނޫނީ ދަތުރު ނުކުރެވޭ ގޮތަށް ވަނީ ހަމަޖައްސާފައެވެ.\nއެޗްޕީއޭއިން ވަނީ ރާއްޖޭގެ މީހުން ދިރިއުޅޭ ހުރިހާ ރަށެއްގައި ވެސް ރައްކާތެރި ކަމުގެ ގޮތުން މާސްކު ބޭނުން ކުރުމަށް އިލްތިމާސް ކޮށްފައެވެ. އަދި މޮނިޓަރިންއަށްލާ ރަށްތަކުގައި މާސްކުއެޅުން ވަނީ މަޖުބޫރުކޮށްފައެވެ.\nމިއަދު އަސްރުނަމާދު ފެށިގެން ހުޅުމީދޫގެ މިސްކިތުގައި ޖަމާއަތުގައި ނަމާދު ކުރަން ފަށައިފިއެވެ. ކޮވިޑް 19 އާއި ގުޅިގެން އެޗްޕީއޭއިން ...


Anhenunn maraalee harufa eh beynunn kohgenn kann saabithu vejje! | ThePress\nއަންހެނުން މަރާލީ ހަރުފައެއް ބޭނުންކޮށްގެން ކަން ކޯޓުގައި ސާބިތުވެއްޖެ!\n21 November 2021, 10:49\nއުތްރާ އާއި އޭނާގެ ފިރިމީހާ އަދި ގާތިލް ސޫރަޖް/ ފޮޓޯ: ސީއެންއެން\nއުމުރުން 25 އަހަރުގެ އުތްރާގެ މަންމަ އަށް އޭނާ ފެނުނީ ހަރަކާތް ހުއްޓި އެނދުގައި އޮއްވައެވެ. އަތުގެ މުލައްދަނޑީގައި ލޭ ހުރި އިރު ހޮސްޕިޓަލަށް ގެންދިޔަތާ މާ ގިނަ އިރުތަކެއް ނުވެ އޭނާ މަރުވެއްޖެއެވެ.\n2020 ވަނަ އަހަރު ހިނގި މިހާދިސާގައި އުތްރާގެ ޕޯސްޓް މޯޓަމް ހެދުމަށް ފަހު ނިންމީ އޭނާ މަރުވީ ހަރުފައެއް ވިހަލައިގެން ކަމަށެވެ. ވިހަ ގަދަ ހަރުފައިގެ އެކި ބާވަތްތައް އުޅޭ އިންޑިއާގައި ހަރުފައެއް ވިހަލައިގެން މީހަކު މަރުވުމަކީ އާކަމެއް ނޫނެވެ.\nއެހެންނަމަވެސް އުތްރާގެ އާއިލާއަށް ވިސްނުނީ އޭނާގެ މަރުގައި ގޮތް ނޭނގޭ އެހެން ކަމެއް އުޅޭ ކަމަށެވެ. އަދި މައްސަލަ ބެލުމަށް އާއިލާއިން ކޯޓަށް ދިޔައެވެ.\nއިންޑިއާގެ ނޫސްތަކުގެ ފަލަ ސުރުހީތަކުން ޖާހަ ހޯދި ޝަރީއަތަކަށް ފަހު ކޯޓުން ނިންމީ އުތްރާ މަރުވި ވިހަ ގަދަ ހަރުފައެއް ކަމަށްވާ ކޯބްރާއެއް ވިހަ ލައިގެން ކަމަށެވެ. އެހެން ނަމަވެސް އޭނާ މަރާލި ކަމުގެ ކުށް ސާބިތުވީ އުތްރާގެ ފިރިމީހާ ސޫރަޖް ކުމާރަށެވެ.\nސޫރަޖް ފުލުހުންގެ ބެލުމުގެ ދަށުގައި/ ފޮޓޯ: ސީއެންއެން\nކައިވެނި ކުރީ ފައިސާގެ ދަހިވެތި ކަމުގައި\nސޫރަޖާއި އުތްރާ ދިމާވީ އިންޓާނެޓް ސައިޓަކުންނެވެ. 2018 ވަނަ އަހަރު ދެމީހުން ކައިވެނި ކުރި އިރު އުތްރާގެ އާއިލާއިން ބުނީ ސޫރަޖް އަކީ މާލީ ގޮތުން ތަނަވަސް މީހެއް ނޫން ކަމަށާއި ކައިވެންޏަށް ގިނައިން ހަރަދުކުރީ ވެސް އުތްރާގެ އާއިލާއިން ކަމަށެވެ. މިގޮތުން އުތްރާގެ އާއިލާއިން ވަނީ ސޫރަޖަށް ދަހޭޖު ނުވަތަ ޑައުރީގެ ގޮތުގައި 720 ގްރާމްގެ ރަނާ،އި ސުޒުކީ ސިޑާން މަރުކައިގެ ކާރަކާއި 6،700 ޑޮލަރު ދީފަވެ. މިކަމުގެ ސަބަބުން އުތްރާގެ އާއިލާއިން ދުށީ ސޫރަޖް އުތްރާއާ ކައިވެނި ކުރީ ވެސް ފައިސާގެ ދަހިވެތި ކަމުގައި ކަމަށެވެ.\nދެމީހުންގެ ޒަވާޖީގެ ހަޔާތް ފަށައިގެން މާ ގިނަ ދުވަސްތަކެއް ނުވެ ސުރާޖާއި އޭނާގެ އާއިލާއިން އިތުރު އެއްޗެއްސަށް ޑިމާންޑް ކުރަން ފެށިއެވެ. މިގޮތުން، ގޭގައި ހިފާ ގެންގުޅޭ ސާމާނު ގަތުމަށާއި ފަރުނީޗަރު ގަތުމަށާއި ކާރެއް ގަތުމަށް ފައިސާ ހޯދި އިރު ސޫރަޖްގެ އަންހެން ކޮއްކޮގެ އެމްބީއޭ ކޯހުގެ ފީ ވެސް ދެއްކީ ސުތްރާގެ އާއިލާއިންނެވެ.\nސުތްރާއަކީ ކުޑަ އިރުސުރެ ވެސް އުނގެނުގެ މައްސަލައެއް ހުންނަ ކުއްޖެއެއް. އެހެން ނަމަވެސް އޭނާ ވަރަށް ހިތްހެޔޮ ވާނެ. އެއްވެސް މީހަކާ ދޭތެރޭ ގޯސްކޮށް ނުހިތާނެ އަދި ނުވެސް ވިސްނާނެ.\nއުތްރާގެ ބޭބެ ވިޝްނޫ\nސޫރަޖްގެ ޑިމާންޑްތައް އުތްރާގެ އާއިލާއިން ފުރިހަމަ ކުރަމުން ދިޔަ ނަމަވެސް ކައިވެނީގެ ވަކި ހިސާބަކުން ސޫރަޖް އުތްރާގެ މަތިން ފޫހިވެ އޭނާ މަރާލުމުގެ ނުބައި ރޭވުން ރާވަން ފެށިއެވެ.\nދެ ފަހަރެއްގެ މަތިން އުތްރާ މަރާލަން އޭނާގެ ފިރިމީހާ މަސައްކަތް ކުރި\nސޫރަޖާ ދެކޮޅަށް ހިންގި ޝަރީއަތުން ހާމަވި ގޮތުގައި 2019 ވަނަ އަހަރުގެ ފަހު ކޮޅު އޭނާ ހަރުފައާ ބެހޭ ގޮތުން އާދަޔާ ހިލާފަށް ގިނައިން މައުލޫމާތު އެއްކުރަން ފެށިއެވެ. މިގޮތުން، ހަރުފަ ގެންގުޅޭ މީހުން ޔޫޓިއުބްގައި ހިންގާ ޗެނަލްތަކުގައި ހުންނަ ވީޑިއޯތައް ގަވައިދުން ބަލާ ހަދާ އިރު 2020 ވަނަ އަހަރުގެ ފެބްރުއަރީ މަހު ސޫރަޖް ވަނީ 135 ޑޮލަރަށް ހަރުފައެއް ގަނެފައެވެ.\nއުތްރާ އަށް ހަމަލާ ދޭން ފުރަތަމަ ބޭނުންކުރީ ކަހަލަ ރަސަލްސް ވައިޕާ ހަރުފައެއް/ ފޮޓޯ: ސީއެންއެން\nކޯޓުގެ ލިޔެކިއުންތައް ދައްކާ ގޮތުން ސޫރަޖް ގަތް މި ވިހަ ގަދަ ހަރުފަ އޭނާ ވަނީ ދެމަފިރިން އުޅޭ ގޭގެ ސިޑި މަތީގައި ބާއްވާ ފުރަތަމަ ފަންގިފިލާގައި ހުރި ކޮޓަރިއެއްގައި އޮތް އޭނާގެ ފޯނު ބަލާ އުތްރާ ފޮނުވާފައެވެ. އޭނާ ގަސްތުކުރީ އުތްރާއަށް ނޭނގި އެރުމުން ސިޑި މަތީގައި އޮތް ހަރުފަ އޭނާގެ ގައިގައި ދަތްއަޅައިގެން އުތްރާގެ ފުރާނަ ދުއްވާލާށެވެ. އެހެން ނަމަވެސް ސޫރަޖްގެ ޕްލޭން ނާކާމިޔާބުވީ އުތްރާއަށް ހަރުފަ ފެނިގެން ހަޅޭފަޅޭ ލައިގެން އެސޮރު ގެއިން ނެރުމުންނެވެ.\nއުތްރާގެ ފުރާނަ ދުއްވާލަން ފުރަތަމަ ރޭވި ރޭވުން ނާކާމިޔާބުވުން ސޫރަޖަށް އިތުރު ހިތްވަރު ލިބުނު ކަހަލައެވެ. އަދި ދެވަނަ ފަހަރު އޭނާގެ ރޭވުމުން އުތްރާއަށް ސަލާމަތް ނުވެވޭނެ ހެން ސޫރަޖް ޕްލޭން ކުރިއެވެ.\nމިގޮތުން ސޫރަޖް ފުރަތަމަ ކުރި ކަމަކީ އުތްރާ ހޭނައްތާލުމެވެ. މިކަން ކާމިޔާބުކުރީ އުތްރާއަށް ކާން ދިން ޕުޑިންގް ތައްޓަށް ހޭނައްތާ ބޭސް އަޅައިގެންނެވެ. އެބޭހުގެ ސަބަބުން އުތްރާ ގަދަ ނިންޖަކަށް ގެނބިގެން ދިޔަ އިރު ސޫރަޖް ވަނީ އޭނާ ކުރިން ގަތް ހަރުފަ ލައްވާ ގަދަކަމުން އުތްރާއަށް ވިހަ ލައްވާފައެވެ. އަދި އޭނާގެ މި އަމަލު ފޮރުވަން ސޫރަޖް ވަނީ ހަރުފަ ގެއިން ބޭރަށް އެއްލާލާފައެވެ.\nއެހެން ނަމަވެސް މި ހަމަލާއިން ވެސް އުތްރާ ސަލާމަތްވި އިރު ހޮސްޕިޓަލުުގައި ގިނަ ދުވަސްތަކެއް ވަންދެން ފަރުވާ ދޭން ޖެހުނެވެ. ހޮސްޕިޓަލުން ދޫކޮށްލި އިރު އޭނާއަކަށް ނުހިނގެއެވެ.\nއުތްރާ މަރާލި ހަމަލާ\nއުތްރާ މަރާލަން ދެން ސޫރަޖް މަސައްކަތް ކުރީ އުތްރާ ބަލި އެނދުުގައި އޮއްވައެވެ. މިގޮތުން ހޮސްޕިޓަލުން ދޫކޮށްލިތ 15 ވަނައަށް ވީ ދުވަހު ސޫރަޖް އުތްރާ މެރުމަށް ތިން ވަނަ ހަމަލާ ދިން އިރު މިފަހަރުވެސް އޭނާ ވަނީ އޮޅުވާލައިގެން އުތްރާ ހޭނައްތާލާފައެވެ. އަދި މިފަހަރު އުތްރާއަށް ހަމަލާ ދިނުމަށް ސޫރަޖް ބޭނުން ކުރީ ދުނިޔޭގައި ވެސް އުޅޭ އެންމެ ވިހަ ގަދަ އެންމެ ބާރުގަދަ އެއް ހަރުފަ ކަމަށްވާ ކޯބްރާއެކެވެ.\nކޯޓުގެ ލިޔުންތައް ދައްކާ ގޮތުން ސޫރާޖް ވަނީ އުތްރާ ނިދާފައި އޮއްވާ އޭނާގެ ގަޔަށް އެ ކޯބްރާ އެއްލާފައެވެ. އަދި އެކޯބްރާ އުތްރާ ގައިގާ ވިހަ ނުލުމުން ސޫރަޖް ވަނީ ގަދަކަމުން އޭތީގެ ބޮލުގައި ހިފާ އުތްރާގެ އަތަށް އޭތީގެ ވިހަ ގަދަ ދަތްތައް ދެ ފަހަރު މަތިން ވައްދާލާފައެވެ.\nސޫރަޖްގެ ޕްލޭން ފަޅާ އެރީ ވެސް އޭނާއާ ހެދި\nއުތްރާ މަރުވީ ހަރުފައެއް ވިހަލައިގެން ކަމަށް ދައްކުވަން ސޫރަޖް މާގިނަ މަސައްކަތްތައް ކުރުމުގެ ނަތީޖާއަކަށް ވީ މިކަމުގައި އޭނާއަށް ގޯސްތަކެއް ހެދި އަމިއްލައަށް ބޭޒާރުވުމެވެ.\nމިގޮތުން އުތްރާގެ އަތުގައި ހަރުފަ ހިފާފައި ހުރި ދެ ޒަހަމް ހުރިލެއް ކައިރި ކަމާއި އެހާ ބޮޑު ހަރުފައެއް ގޭގެ އެންމެ އެތެރޭގައި ހުރި ކޮޓަރިއަކަށް ވަނުުން ފަދަ ކަން ކަމާ މެދު ސުވާލު އުފެދުނެވެ. މީގެ އިތުރުން، ކޯޓުގައި ވާހަކަ ދެއްކި ތަޖުރިބާކާރުން ވަނީ ކޯބްރާއަކީ އެސޮރަށް ވަރަށް ޖެއްސުން ކުރީއާ ނޫނީ އިސްވެ ހަމަލާ ދޭ ހަރުފައެއް ނޫން ކަމަށް ވެސް ބުނެފައެވެ. އަދި ބުދެއް ބޭނުންކޮށްގެން ތަޖުރިބާކާރުން މިކަން ކޯޓުގައި ސާބިތުކުރި އިރު ރޭގަނޑު 8ގެ ފަހުން ކޯބްރާއެއް މީހަކަށް ހަމަލާ ނުދޭނެ ކަމަށް ވެސް އެމީހުން ބުންޏެވެ.\nތަޖުރިބާކާރުން ބުނާ ގޮތުން ކޯބްރާ އަކީ ވަރަށް ޖެއްސުން ކުރިއްޔާ ނޫނީ އިސްވެ ހަމަލާ ދޭ އެއްޗެއް ނޫން/ ފޮޓޯ: ސީއެންއެން\nމީގެ އިތުރުން، މިފަދަ ބިޔަ ހަރުފައެއް ވިހަ ލާ އިރު އުތްރާއަށް ހޭނުލެވި ނޯންނާނެ ކަމަށާއި އެވާނީ އޭނާގެ ހަޔާތުގައި ވެސް ލިބުނު އެންމެ ބޮޑު އަނިޔާއަށް ކަމަށް ވެސް ތަޖުރިބާކާރުން ވަކާލާތު ކުރިއެވެ.\nސޫރަޖްގެ މައްޗަށް ކުށް ސާބިތުވުން\nއުތްރާއަށް ދިން ހަމަލާއަށް ފަހު ސޫރަޖްގެ އުޅުން ހުރީ ޝައްކުވާ ގޮތަކަށް ކަން ކޯޓުގެ ލިިޔެކިއުންތަކުން ސާބިތުވެއެވެ. މިގޮތުން، އެރޭ ސޫރަޖް ހޭލާ ހުރެގެން އޭނާ ހިންގި ޖަރީމާ ފޮރުވުމަށް މަސައްކަތް ކުރިކަން ފަހުން ފަޅާ އެރި އިރު ސޫރަޖް ވަނީ އޭނާގެ ކޯލް ލޮގްތައް ވެސް ޑިލީޓް ކޮށްލާފައެވެ.\nސޫރަޖާ ދެކޮޅަށް ލިބުނު އެންމެ ބޮޑު ހެއްކަކީ އުތްރާގެ ގައިގައި އޭނާ ވިހަލެއްވި ހަރުފައެވެ. އެހަރުފަ ވިހަލި ރޭ ނޫން އަނެއް ދުވަހު އެގެއިން އޭތި ފެނިގެން އުތްރާގެ ބޭބެ ވިޝޫ، ހަރުފަ މަރަލައި އެ ދެމީހުންގެ ބައްޕަ ގޭގެ ބިއްދޮށުގައި އޭތި ވަޅުލި އިރު ފުލުހުންގެ ފޮރިންސިކް ޓީމުން ވަނީ ހަރުފަ ނަގާ އޭތީގެ އޮޓޮޕްސީއެއް ހަދާފައެވެ.\nއެއިން އެނގުނު ގޮތުގައި ހަރުފަ މަރުވުމުގެ ކުރިން ގިނަ ދުވަސްތަކެއް ވަންދެން ނުކައި އޮތް ކަމަށާ އެއީ ވަލުގައި އުޅުނު ހަރުފައެއް ނޫން ކަން ސާބިތު ވިއެވެ. އަދި އެއެއްޗަކީ ގިނަ ދުވަސްތަކެއް ވަންދެން ބަންދުކޮށްފައި އޮތް އެއްޗެއްކަން ވެސް އެނގުނެވެ. އަދި ސޫރަޖް އެ ކޯބްރާ ގަތް ގޮތް ވެސް ކޯޓުގައި ހާމަވިއެވެ.\nއުތްރާ މަރާލުމުން ސޫރަޖް މުޅި އުމުރަށް ޖަލަށް ލުމަށް ކުރި ދެ ހުކުމް\nކޯޓުން ވަނީ، އުތްރާ މަރާލުމާއި އޭނާ މަރާލަން މަސައްކަތް ކުރި ކަމަށް ތުހުމަތުކޮށް ސޫރަޖްގެ މައްޗަށް ހަތަރު ކުށެއް ސާބިތު ކޮށްފައެވެ. އަދި ސޫރަޖްގެ މައްޗަށް ވަނީ މުޅި އުމުރަށް ޖަލަށް ލުމުގެ ދެހުކުމް ކޮށްފައެވެ.\nއިންޑިއާގައި ހަރުފަ ގެންގުޅޭ މީހެއް/ ފޮޓޯ: ސީއެންއެން\nދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯގެ ތަފާސު ހިސާބު ދައްކާ ގޮތުން 2000 ވަނަ އަހަރުން 2019 ވަނަ އަހަރާ ހަމަށް އިންޑިއާގައި ހަރުފަ ވިހަލައިގެން 1.2 މިލިއަން މީހުން މަރުވިއެވެ. އިންޑިއާގެ ފުލުހުން ބުނާ ގޮތުުން މީގެ ތެރެއިން އެކްސިޑެންޓްތަކާއި ގަސްތުގައި ދިން ހަމަލާއަކީ ކޮބާކަން ބުނެދޭކަށް ނޭނގެއެވެ.\nރިޕޯޓް އިންޑިއާ ދުނިޔެ ގަސްތުގައި މަރާލުން


Aa2party ufehdhumuge jalsa baavvan huhdhadheefi | Mihaaru\n19 ޑިސެމްބަރ 2018 - 15:302comments\nއިލެކްޝަން ކޮމިޝަނުގެ މެމްބަރު އަހުމަދު އަކްރަމް "މިހާރު" އަށް ވިދާޅުވީ ޕާޓީ އުފެއްދުމުގެ އާއްމު ޖަލްސާ ބޭއްވުމުގެ ހުއްދަ މިއަދު ދިނީ މޯލްޑިވްސް ލޭބާ އެންޑް ސޯޝަލް ޑިމޮކްރެޓިކް ޕާޓީ އަދި މޯލްޑިވްސް ތާޑް ވޭ ޑިމޮކްރޭޓްސްގެ ނަމުގައި އުފައްދަން ހުށަހަޅާފައިވާ ޕާޓީއަށް ކަމަށެވެ.\nޕާޓީ އުފެއްދުމުގެ ޖަލްސާ ބާއްވަން ހުއްދަ ދިނުމުން ބާއްވަން ޖެހޭނީ މަދުވެގެން 300 މީހުން ބައިވެރިވާ ޖަލްސާއެކެވެ. އެގޮތުން ބާއްވާ ޖަލްސާގައި ޕާޓީގެ އަސާސީ ގަވައިދާއި މެނިފެސްޓޯ އެކުލަވައިލަން ޖެހޭނެ އެވެ. އޭގެ އިތުރުން ވެސް ސިޔާސީ ޕާޓީތަކާ ބެހޭ ގާނޫނުގައި ބުނާ ގިނަ ކަންތައްތަކެއް އެ ޖަލްސާގައި ފުރިހަމަ ކުރާނެ އެވެ.\n"ކޮމިޝަނުން އެ ޖަލްސާ މޮނިޓާ ކުރާނެ. އަދި އެއީ ސައްހަ ޖަލްސާއެއް ކަމަށް ވެއްޖެ ނަމަ ޕާޓީ ރަޖިސްޓްރީ ކޮށްދޭނެ،" ޕާޓީ އުފެއްދުމުގެ ޕްރޮސީޖާ އޮންނަ ގޮތް ކިޔައި ދެއްވަމުން އަކްރަމް ވިދާޅުވި އެވެ.\nއަލަށް އުފައްދަން މަސައްކަތްކުރާ ދެ ޕާޓީގެ ތެރެއިން މޯލްޑިވްސް ތާޑްވޭ ޑިމޮކްރޭޓްސް އުފައްދަން އިސްކޮށް މަސައްކަތް ކުރައްވަމުން ގެންދަވަނީ ވިޔަފާރިވެރިންގެ ޖަމިއްޔާގެ ނައިބު ރައީސް އިސްމާއީލް އާސިފެވެ. ކުރީގެ ނައިބު ރައީސް އަހުމަދު އަދީބު ވަނީ އެޕާޓީއަށް ސޮއިކުރައްވައިފަ އެވެ.\nމޯލްޑިވްސް ލޭބާ އެންޑް ސޯޝަލް ޑިމޮކްރެޓިކް ޕާޓީ އުފައްދަން އިސްކޮށް މަސައްކަތް ކުރައްވަމުން ގެންދަވަނީ ގާނޫނީ ވަކީލު ގާނޫނީ ވަކީލް އަބްދުﷲ ހަސީން އެވެ. އެ ޕާޓީ އުފެއްދުމުގެ ހުއްދަ އިލެކްޝަންސް ކޮމިޝަނުން ދިނީ މިދިޔަ އޮގަސްޓް މަހު އެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން އަހުމަދު އަދީބު


110 gaumakah Biden ge dhauvathu, China nuhimeney | Mihaaru\n110 ގައުމަކަށް ބައިޑަންގެ ދައުވަތު، ޗައިނާ ނުހިމެނޭ\nއެމެރިކާގެ ރައީސް ޖޯ ބައިޑަން: އޮންލައިން ސަމިޓަށް ދައުވަތު ދިނީ 110 ގައުމަށް. --ފޮޓޯ:އޭއެފްޕީ\n24 ނޮވެމްބަރ 2021 - 12:06\nވޮޝިންޓަން (ނޮވެމްބަރު 24) - ޑިމޮކްރެސީއާ ގުޅޭ ގޮތުން ބާއްވާ ވާޗުއަލް ސަމިޓަކަށް 110 ގައުމަކަށް އެމެރިކާގެ ރައީސް ޖޯ ބައިޑަން ދައުވަތު ދެއްވައިފި އެވެ.\nޑިސެމްބަރު 9-10 އަށް ބާއްވާ އޮންލައިން ސަމިޓަށް ދައުވަތު ދިން ގައުމުތަކުގެ ލިސްޓް ސްޓޭޓް ޑިޕާޓްމަންޓުގެ ވެބްސައިޓުގައި ހާމަކޮށްފައިވާ އިރު އެންމެ ބޮޑަށް ފާހަގަވި ކަމަކީ ޗައިނާގެ ނަން ނެތުމެވެ. ނަމަވެސް ޓައިވާނަށް ވަނީ ދައުވަތު ދީފަ އެވެ. މިއީ ޗައިނާގެ ރުޅިވެރިކަން އިތުރަށް ބޮޑުވާނެ ކަމެކެވެ.\nސަމިޓްގައި ބައިވެރިވާ ގައުމުތަކުގެ ތެރޭގައި ހުޅަނގުގެ އެމެރިކާގެ ބައިވެރިންނާއި އިރާގާއި އިންޑިއާ އަދި ޕާކިސްތާން ހިމެނެ އެވެ.\nލިސްޓުން އުނިކޮށްފައިވާ ގައުމުތަކުގެ ތެރޭގައި ނޭޓޯގެ މެންބަރު ތުރުކީ ހިމެނެ އެވެ. ރަޝިޔާ އަށް ވެސް ދައުވަތެއް ނުދެ އެވެ. މެދުއިރުމަތިން ދައުވަތު ދީފައި ވަނީ އިޒްރޭލަށާއި އިރާގަށެވެ. އެކަމަކު އެމެރިކާއާ ގާތް ގުޅުމެއް އޮންނަ އަރަބި ގައުމުތައް ކަމަށްވާ މިސްރު، ސައުދީ އަރަބިއާ، ޖޯޑަން، ގަތަރު އަދި ޔުނައިޓެޑް އަރަބް އެމިރޭޓްސް އަށް ބައިޑަންގެ ދައުވަތު ފޮނުވައިފައެއް ނުވެ އެވެ.\nއެމެރިކާގެ ކުރީގެ ރައީސް ޑޮނަލްޑް ޓްރަމްޕަށް ބްރެޒިލްގެ ރައީސް ޖައިރް ބޮލްސަނަރޯ ތާއީދު ކުރައްވައި އަދި ހަރުކަށި އުސޫލުތަކެއް އޭނާ ގެންގުޅުއްވި ނަމަވެސް ބްރެޒިލަށް ވަނީ ދައުވަތު ދީފަ އެވެ.\nއިންސާނީ ހައްގުތަކުގެ ރެކޯޑާ މެދު ޔޫރަޕިއަން ޔޫނިއަންނާ ދެމެދު ބޮޑު ޚިޔާލުތަފާތުވުމެއް އުފެދިފައިވީ ނަމަވެސް ޕޮލެންޑަށް ވަނީ ދައުވަތު ދީފަ އެވެ. ހަރުކަށި އުސޫލުތައް ގެންގުޅުއްވާ ބޮޑުވަޒީރު ވިކްޓަ އޯބަންގެ ހަންގޭރީ އަށް ދައުވަތެއް ނުދެ އެވެ.\nލިސްޓުގައި އެފްރިކާ އިން ހިމެނޭ ގައުމުތަކަކީ ޑިމޮކްރެޓިކް ރިޕަބްލިކް އޮފް ކޮންގޯ، ސައުތު އެފްރިކާ، ނައިޖީރިއާ އަދި ނައިޖަރެވެ.\nޑިމޮކްރެސީ ސަމިޓް އޮގަސްޓް މަހު އިއުލާންކުރަމުން ވައިޓް ހައުސް އިން ބުނެފައި ވަނީ ބައްދަލުވުން ކުރިއަށްދާނީ މައިގަނޑު ތިން އަސާސެއްގެ މަތީގައި ކަމަށެވެ. އެއީ ހުދުމުހުތާރު އުސޫލުތަކާ ދެކޮޅު ހެދުމާއި ކޮރަޕްޝަނާ ދެކޮޅު ހެދުން އަދި އިންސާނީ ހައްގުތައް ޕްރޮމޯޓް ކުރުމެވެ.\nއޮޅުނީ ކަމަށް ވާނީ.\nމިވެރިކަމަކީ ޚުދުމުޚުތާރު އުސޫލުތަކާ ހަގީގަތުގަ ދެކޮޅު ހަދާ ބައެއްނަމަ މައުމޫން ކޯލިޝަންގަ ބަހައްޓައިގެން ނުތިބީސް. އަދި ކޮރަޕްޝަނާ އަސްލުވެސް ދެކޮޅު ބަޔަކުނަމަ ގައުމުގަ ހިނގި އެންމެ ބޮޑު ކޮރަޕްޝަން އަސްލު ހިންގި މީހާއާ އެއްބަސްވުން ހަދާފަ އަރާމުގަ ނުބެހެއްޓީސް.\nރައްޔިތުންގެ އިހްސާސްތައް ބޮލާލާޖެހުމަކީ ހުދުމުހުތާރު ސިފައެއްހެއްޔެވެ؟\nއާނ.. މި ސަރުކާރަކީ ރައްޔިތުންގެ އިހުސާސް ތައް ދެނެގަނެ އެއާ އެއްގޮތަށް ކަންކަން ކުރާ ސަރުކާރެއް..\nމި ސަމިޓުގައި ރާއްޖެ ހިމެނުނު ކަމީ އަހަރުން ފަހުރުވެރި ކަމާއެކު ފާހަގަ ކުރާ ކަމެއް..


Raees Yamin vidhaalhuvi Minikaa baazuthah faalhuvaan fashaifi!\n29 ނޮވެންބަރ 2019 8 ކޮމެންޓް\nރައީސް ޔާމިން ވިދާޅުވި "މިނިކާ ބާޒުތައް" ފާޅުވާން ފަށައިފި!\nޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)ގެ ރައީސްގެ މަޤާމުގައި ހުންނެވީ ކުރީގެ ރައީސް އަބްދުﷲ ޔާމީނެވެ. އެމަނިކުފާނުގެ މައްޗަށް ޖަލު ހުކުމެއް އިއްވާފައިވަނީ ދައުލަތުން އެމަނިކުފާނުގެ މައްޗަށް އުފުލި މަނީލޯންޑްރިންގެ ދައުވާ ސާބިތު ވުމާއި ގުޅިގެންނެވެ.\nޕީޕީއެމް ސިޔާސީ ޕާޓީއެއްގެ ގޮތުގައި ރައީސަކާއި ނުލައި 24 ގަޑި އިރު ހަމަކުރީ އެވެ.\nލީޑާޝިޕަށް ނިސްބަތް ކުރައްވާ ހުކުމް ކުރުމުގެ ކުރިން ބޭއްވި އެއްވުމެއްގައި ރައިސް ޔާމީން ދެއްކެވި ވާހަކަފުޅުގައި ވިދާޅުވި "މިނިކާ ބާޒުތައް" މި ވީ 24 ގަޑި އިރުގެ ތެރޭގައި ފާޅުވާން ފެށިކަހަލައެވެ. ރައިސް ޔާމީން ޖަލަށް ވަޑައިގެންނެވިތާ 24 ގަޑި އިރު ވީ އިރު، ކޯޓުކައިރީ ކުރި މުޒާހަރާ ފިޔަވާ، އެކަމަށް އިތުރަށް އަޑު އުފުލިތަނެއް ނުފެނު ނެވެ. ރޭ ނޫސްވެރިންނާއި ބައްދަލުކޮށް ދެއްކެވި ވާހަކަ ފިޔަވާ އިތުރު ކަމެއްނެތެވެ. އެ ޕްރެސް އިން ވެސް ފެނުނީ، ކުރިން ޕީޕީއެމް ކުރީ ސަފުން ފެނުނު ފަރާތްތައް ފަހަތައް ޖެއްސާ އާ މޫނުތަކެއް ކުރީސަފުގައި ތިބި ތަނެވެ. އޭގެ ތެރޭގައި މަޖިލީހުގެ ބައެއް މެމްބަރުންނާއި، ކުރީ ސަރުކާރުގައި އެކި ކުންފުނިތަކުގެ އެމްޑީކަން ކުރެއްވި ފަރާތްތައް ހިމެނެއެވެ.\n"އަޅުގަނޑު ދަންނަވާލަން އޮތީ އަޅުގަނޑުމެން ޕާޓީގެ އިސްބޭފުޅުން ކުރައްވާ ކަންކަމަށް ސަމާލުވެވަޑައިގަންނަވާށޭ. މިކަހަލަ ބައްދަލުވުންތަކަށް އެބޭފުޅުންނަށް ތާއީދު ކުރައްވަން އެބޭފުޅުން ހިތްވަރުދެއްވަން ގިނަގިނައިން ވަޑައިގަންނަވާށޭ. އަޅުގަނޑު މިތާ ނެތުމަކުންނެއް އަޅުގަނޑުމެން ޕާޓީގެ މައްޗަކަށް މިނިކާ ބާޒުތަކެއް ސަވާރުވިޔަ ނުދެއްވައްޗޭ." ރައީސް ޔާމީން ޖަލަށް ވަޑައިގަތުގެ ކުރިން ބުދަ ދުވަހުގެ ރޭ ވިދާޅުވި އެވެ.\nރައީސް ޔާމީންގެ މައްޗަށް އިއްވި ހުކުމާއި އެކު ޕީޕީއެމްގެ ރައީސްގެ މަޤާމު އެމަނިކުފާނަށް ގެއްލުނީއެވެ.\nރައީސް ޔާމީން ޕާޓީގެ ލީޑާޝިޕްގައި ނެތި 24 ގަޑި އިރު ވީއިރު، އެމަނިކުފާނުގެ ދިފާއުގައި ކުރެއްވި ޓްވީޓްތައް އެހާމެ މަދެވެ. އިދިކޮޅު ސިޔާސީ ޕާޓީއަކުން ފެންނަޖެހޭ ސިފަތަކެއް ހަމަ އެއްވެސް ގޮތަކަށް ނުފެނެއެވެ. އެބޭފުޅުންގެ ލީޑަރު، އެބޭފުޅުން ވިދާޅުވާ ތަރައްޤީގެ ބާނީ ޖަލުގައި 24 ގަޑި އިރު ހޭދަކުރި އިރު، ޕީޕީއެމް ފެންނަނީ ވަރަށް ވަޅޯކޮށެވެ.\nއެމަނިކުފާނުގެ ވެރިކަމުގައި މަޖިލީހުގައި މެޖޯރިޓީ އޮވެގެން އެބޭފުޅުން ޤާނޫނުތަކަށް އިސްލާހު ގެނައެވެ. އޭގެ ތެރޭގައި ޖަލުތަކާއި ޕެރޯލްގެ ގާނޫނަށް ގެނައި އިސްލާހު އަދިވެސް އޮތީ އެގޮތަށެވެ. އެ އިސްލާހުގެ ދަށުން ހުކުމް ތަންފީޒުކުރުމަށްޓަކައި ޖަލުގައި ބަންދުކުރެވިފައި ހުންނަ މުއްދަތުގައި، ސިޔާސީ ޕާޓީއެއް ނުވަތަ ޖަމިއްޔާއެއްގެ އާންމު މެމްބަރެއްގެ ހައިސިއްޔަތުން ނިސްބަތްވުން ފިޔަވާ އެހެން މަސްއޫލުވެރި ފަރާތެއްގެ ގޮތުން ނުވަތަ އެތަންތަނުން ހިންގާ ހަރަކާތެއްގައި ބައިވެރިވުމުގެ ހައްގު ޖަލު ބަންދުގައި ހުންނަ މީހަކަށް ނުލިބެއެވެ.\nއަނިޔާވެރިކަމުގެ ރަހަ އަމިއްލަ ކަރުގައި ލީއެވެ. ތިމާ ފޭހި އިލޮށިގަނޑު އަމިއްލަ ލޮލަށް ހެރުނީއެވެ.\nއެމަނިކުފާނު ޖަލަށް ވަޑައިގަތުގެމުގެ ކުރިން ޕީޕީއެމްގެ ހަރަކާތްތަކުން ނުފުނު އެތައް 'މިނިކާ ބާޒެއް' ފާޅުވެ އަންނަނީ ޕީޕީއެމްގެ އިސްސަފުގައި ހަރަކާތްތެރިވަމުންނެވެ.\nނޫސްވެރިން މިނެ މިރުމަކި އެ އިރަކު ލިބެން އޮންނަ ކޮޅަކަށް ދުއްވައިގަތުން ދޯ؟ މީ ނޫސްވެރިންގެ ހާލަތު. ބަޔަކަށް ކަމެއް ސާފުކޮށްދިނުމުގެ ބަދަލަުގައި މި އޮތީ އަނެކާ އަށް ބަވާލާފާ ދޯ؟؟؟؟؟؟؟؟؟؟؟؟؟؟؟؟؟\nރީކޯ މޫސާ މިއޮތީ ރަގަޅު ޗާންސެއް ލިބިފަ. ދަނޑިވަޅުގެ ބޭނުން ކުރޭ އަވަހަށް،\nމައިބާޒުު ފުޅައްބުޑައް ވެއްޓުނީމާ ކުދިބާޒުތައް ފިޔަ ބިދިއްޖެ ! ދެން ކިޔަާނީ އެލޯވަޅޭ މިލޯވަޅޭ\nތިތަނުން ފާޅުވި ބާޒެއްގެ ނަންވެސްނެތީތޭ\nތިމާ ފޭހުނު އިލޮށިގަނޑެއް ނޫން އެއީކީ. އެއީ ކެނެރީގޭ ނަޝީދުއާ މިވެރިކަމުގަ ބޮޑުންނަށް ތިބި މީހުން ދިން އަނިޔާއެއް. ލާރިގަނޑު ނެގި އެހެންމީހުނަށް ދައުވާ ނުކުރެވެންވީ ކޮން ސަބަބެެއް އޮވެގެން. ރައީސް ޔާމީން ޖަލަށް ލީމަ އެކަމުގަ އުފަލުގަ ބޮނޑިބަތް ކާނީވެސް ދެރަދޭން އުޅުނު ބޮޑުންގެ ކަންތައް ހާސިލްވެގެނެއްނު. މިނޫން ދުވަހެއް އޮތްކަން ނޭންގެނީތަ.\nޢަދި މި ރިޕޯޓު ނެރެންވެސް އަވަސް ދޯ. 24 ގަޑި އިރުތެރޭ ކަމެއް ނުވެވެސް ދާނެ. ހިތާމަކުރަންވެސް ވަގުތުކޮޅެއް ބޭނުންވާނެ. ފަހުން މާ ބާރުގަދަކޮށްވެސް ފެނިދާނެ. ވިސްނާލަން ފުރުސަތު ނަގާނެ. އަވަސް އަރުވާގެން ކަންކުރުން ރަނގަޅެއް ނުވާނެ. ފަހުން ނަގާ ރާޅު މާ ބޮޑުވެސް ވެދާނެ.


Bangladesh ge 152 meehaku anburaa gaumah fonuvaalaifi\nބަންގްލަދޭޝްގެ ރައްޔިތުން އެއާޕޯޓުގައި ފުރުމަށް ތައްޔާރު ވަނީ - ފޮޓޯ: މޯލްޑިވިއަން\nބަންގްލަދޭހުން އައިސް ރާއްޖޭގައި އުޅެމުން ދިޔަ އެ ގައުމުގެ 152 މީހަކު އަނބުރާ ގައުމަށް ފޮނުވާލައިފި އެވެ.\nމޯލްޑިވިއަނުން މިއަދު ބުނީ ބަންގްލަދޭޝްގެ 152 މީހުން ގޮވައިގެން މޯލްޑިވިއަންގެ ފްލައިޓެއް ޑާކާއަށް ފުރާފައިވާ ކަމަށެވެ. މިހާތަނަށް ބަންގްލަދޭހުގެ 4000 ވުރެ ގިނަ މީހަކު އަނބުރާ ގައުމަށް ފުރުވާލާފައިވާ އިރު އެ ގައުމުގެ މީހުން ފޮނުވާލުމުގެ މަސައްކަތް ކުރަނީ އިކޮނޮމިކް މިނިސްޓްރީއާ ފޮރިން މިނިސްޓްރީން ގުޅިގެންނެވެ.\nމީގެ އިތުރުން ރަށަށް ފޮނުވައި ދިނުމަށް އެދިވެސް ބިދޭސީންތަކެއް މާލޭގައި ހުންނަ ބަންގްލަދޭޝް ހައިކޮމިޝަން ކުރިމަތީ އިއްޔެ ވަނީ މުޒާހަރާ ކޮށްފަ އެވެ.\nމޯލްޑިވިއަން ބަންގްލަދޭޝް ކޮވިޑް-19 + ފޮރިން މިނިސްޓްރީ ބިދޭސީން މިނިސްޓްރީ އޮފް އިކޮނޮމިކް ޑިވެލޮޕްެމަންޓް ކޮރޯނާ ވައިރަސް ކޮވިޑް-19 އިގެ ބަލާއާފާތް


ފުވައްމުލަކުގައި4ކަރަންޓީނު ފެސިލިޓީ އާއި2އައިސޮލޭޝަން ފެސިލިޓީMikal News\nފުވައްމުލަކުގައި4ކަރަންޓީނު ފެސިލިޓީ އާއި2އައިސޮލޭޝަން ފެސިލިޓީ\n15 މާރިޗު 2020, 8:55 |\nދުނިޔޭގައި ހަލުވި ކަމާއިއެކު ފެތުރެމުންދާ ކޮރޯނާ ރޯގާއިން ރައްކާތެރިވުމުގެ ގޮތުން ރާއްޖެއިން އަޅާފައިވާ ފިޔަވަޅުތަކުގެ ތެރޭގައި އެރޯގާއަށް ޝައްކުކުރެވޭ މީހުންނާއި އެރޯގާގެ ވައިރަސް ފެނިފައިވާ މީހުންނާއި ބައްދަލުވެ އެރޯގާ ފެތުރުމުގެ ފުރުސަތު އޮތްފަރާތްތައް އެކަހެރިކުރެވޭނެ އިންތިޒާމު ހަމަޖެއްސުން ހިމެނެއެވެ. އެގޮތުން، ރާއްޖޭގެ ހުރިޙާ ސަރަހައްދެއްގައި ވެސް އެފަދަ މީހުން އެކަހެރިކޮށް ބަހައްޓާނެ ތަންތަން ގާއިމުވެފައިވާ ކަމަށް ސްޕޯކްސް ޕާސަން މަބުރޫކު ހާމަކުރައްވައެވެ. އެކަހެރި ކުރެވޭނެ ތަންތަނުގެ ތަފުސީލު ދެއްވަމުން މަބުރޫކު ވިދާޅުވީ ފުވައްމުލަކުގައި އެފަދަ މީހުން އެކެހެރި ކުރުމަށްޓަކައި4ތަނެއގައި ކަރަންޓީނު ކުރެވޭނެ ކަަމަށާއި އަދި އައިސޮލޭޝަންއަށް ޚާއްސަ2ތަނެއްވެސް މިހާރު ގާއިމުކުރެވިފައިވާ ކަމަށެވެ. ކޮރޯނާ ރޯގާ އާއި ގުޅިގެން އެކަހެރިކުރުމަށް ރާއްޖޭގައި ޖުމްލަ 641 ތަނެއް ގާއިމުކުރެވިފައިވާ ކަމަށާއި އަދި ވެލިދޫ ރިސޯޓުވެސް އެކަމަށް ތައްޔާރުކުރަމުންދާ ކަމަށްވެސް ސަރުކާރުންވަނީ ބުނެފައެވެ. ވެލިދޫ ރިސޯޓުގެ އިތުރުން ރިސޯޓު ހެދުމަށް ދޫކޮށްފައިވާ ވިލިވަރު މިހާރުވެސް ދަނީ މިބައްޔަށް އެކަހެރިކުރާ މީހުން ބައިތިއްބަމުންނެވެ.\nކަރަންޓީނު ކުރެވެނީ މިބަލީގެ އަލާމާތްތައް ފެނުމުން ނުވަތަ މިބަލީގެ ވައިރަސް ފެނުމުންނެވެ. ނަމަވެސް މިބަލީގެ ވައިރަސް ޖެހިފައިވާ މީހަކާއި ކޮންޓެކްޓް (ބައްދަލުވެފައިވާ) ފަރާތްތައް އެކަހެރި ކުރުމަށް އައިސޮލޭޝަން ފެސިލިޓީ ބޭނުންކުރެއެވެ. މިއަދާއި ހަމައަށް މިބަލި ޖެހިފައިވާ 10 މީހަކު ވަނީ ރާއްޖެއިން ފެނިފައެވެ. މިއެންމެންނަކީވެސް ރާއްޖޭގެ ރިސޯޓުތަކުން ފެނުނު މީހުންނެވެ. މިކަމާއި ގުޅިގެން އިއްޔެ ހަވީރު ހަޔަކުން ފެށިގެން ރާއްޖޭގެ އެއްވެސް ރިސޯޓަކުން މީހުން އެހެން ރަށްރަށަށް ދިއުމާއި ރަށްރަށުން ރިސޯޓްތަކަށް މީހުން ދިއުން 14 ދުވަހުގެ މުއްދަތަށް ވަނީ މަނާކޮށްފައެވެ.\nމީގެ އިތުރުން، ކޮރޯނާވައިރަސް ފެތުރުން ހުއްޓުވުމުގެ ފިޔަވަޅެއްގެ ގޮތުން ރޭ 12 އިން ފެށިގެން މާލެ އާއި ވިލިމާލެ އަދި ހުޅުމާލޭގެ ހޮޓާތަކާއި ގެސްޓްހައުސްތަކަށް ބޭރު ޓުރިސްޓުން ގެނައުންވެސް ވަނީ 14 ދުވަހަށް މަނާކޮށްފައެވެ.


Case thah saalheehun thirivaanee dholhumas fahun – Iru\nއެޗްއާރުސީއެމް އަށް އައްޔަނު ކުރުމަށް ފޮނުއްވި ނަންތައް ދިރާސާކުރުމަށް ކޮމިޓީއަށް\nކޮވިޑް-19 އާއި ގުޅިގެން މާލެ ސަރަހައްދުގައި ކުރެވުނު ލޮކްޑައުން އުވާލެވުނުއިރު ކޭސްތައް ހުރި އަދަދަށް ދަށް ވާން ދޮޅުމަސް ދުވަސް ނަގާފާނެ ކަމަށް ބެލެވޭ ކަމަށް ހެލްތް މިނިސްޓްރީގެ ހިންގެވުމާ ހަވާލުވެ ހުންނެވި މިނިސްޓަރ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ މުޙައްމަދު އަސްލަމް ވިދާޅުވެއްޖެއެވެ.\nހޯމަ ދުވަހުގެ ރައްޔިތުންގެ މަޖިލީހުގެ ޖަލްސާގައި ކުރެވުނު ސުވާލަކަށް ޖަވާބުދެއްވަމުން ވަޒީރު ވިދާޅުވީ ޖޫން މަހު ލޮކްޑައުން އުވާލިއިރު ކޭސްތަކުގެ އަދަދުތައް ހުރީ 40 ގައި ކަމަށެވެ. އަދި ވައިރަހުގެ އިތުރު ރާޅެއް ނައިސް، އެ އަދަދަށް ކޭސްތައް ދަށްވާނެ ކަމަށް ބެލެވެނީ ދޮޅުމަސް ތެރޭގައި ކަމަށެވެ.\n” ޖޫން މަހުގެ ތެރޭގައި ލޮކްޑައުން ލިފްޓް ކުރިއިރު އަޅުގަނޑުމެން ތިބީ ގާތްގަނޑަކަށް 40 ކޭސް ޕަރ 100،000 ށް ބަލާ ކަމަށް ވަންޏާ. މިހާރު މިތިބީ 140 ގައި.”\nރާއްޖޭގެ މިހާރުގެ ހާލަތާއި ގުޅިގެން އަސްލަމް ވިދާޅުވީ ކޮވިޑުގެ ދެވަނަ ރާޅެއް އައުމަށްފަހު މިހާރު ފެންނަމުންދަނީ ކޭސްތައް މަދުވަމުންދާ މަންޒަރު ކަމަށެވެ. އަސްލަމް ވިދާޅުވީ މިހާރު ވައިރަހުގެ ރިޕްރޮޑަކްޝަން ނަމްބަރު ހުރީ އެކަކަށް ވުރެ ދަށުގައި ކަމަށެވެ.\nމާލެ ސަރަހައްދުގައި ކޮވިޑް-19 ޖެހޭ މީހުންގެ އަދަދު ފާއިތުވި އޮގަސްޓް މަހަށްވުރެ ސެޕްޓެމްބަރ މަހު ވަނީ ދަށަށް ގޮސްފައެވެ. އެގޮތުން އެވްރެޖްކޮށް ދުވާލެއްގެ މައްޗަށް މިހާރު މާލެ ސަރަހައްދުން ކޮވިޑް-19 އަށް ޕޮޒިޓިވްވެގެން ރިޕޯޓް ކުރާ އަދަދުވަނީ 100ން ދަށަށް ގޮސްފައެވެ.


"Aharemen Dhiri Ulhemun Midhany Naa Uhmeedhugai" - Rohingya Muslimeh - Vaguthu\nއަހަރެމެން ދިރިއުޅެމުން މިދަނީ ނާއުންމީދުގައި" - ރޮހިންޖާ އަންހެނެއް"\nއުމުރުން 65 އަހަރުގެ ބެގުމް ޖާން އަކީ މިޔަންމާ ސަރުކާރުން ހިންގަމުންދާ އަނިޔާވެރި ޖަރީމާތަކުން ސަލާމަތް ވުމަށް އެގައުމުން ބަންގްލަދޭޝްއަށް ފިލާފައިވާ ރޮހިންޖާ އަންހެނެކެވެ. ޖާންގެ ވާހަކަ އޭނާ ވަނީ އަލްޖަޒީރާއާ ހިއްސާ ކޮށްފައެވެ. އޭނާގެ ވާހަކަ ތިރީގައި މިވަނީއެވެ.\n"އަހަރެންގެ ހަޔާތް ވެފައި މިވަނީ ވަރަށް ދިގު އުނދަގޫ ހަޔާތަކަށް. މީގެ 25 އަހަރު ކުރިން އަހަރެންގެ ފިރިމީހާ މަރުވިފަހުން އަހަރެން އުޅެމުން އައީ މަގުމަތީގަ ސަލާން ޖަހައިގެން. އަހަރެންގެ ދެ އަންހެން ކުދިންވެސް ކައިވެނި ކޮށްގެން އުޅޭތީ އަހަންނަށް އެހީވާނެ ފަރާތެއް ނުހުރޭ"\n"އެއްރޭ އަހަރެން ހޭލީ ބަޑީގެ އަޑަށް، އެއަޑުތަށް ބަރުކަމުން އަހަންނަށް އުންދަގޫ ވެގެން. އެފަހުން އަދި އަހަންނަށް ނުނިދޭ، ބޮލުގަ އެއަޑުތަށް ވަނީ ހަރުލާފަ"\nއެންމެންފެސް ފިލަން ފެށީ، އަހަރެންވެސް އެކަނި ނުވާންވެގެން އެމީހުންނާއެކު ފިލަން ދިޔައީ. އަހަރެން ބަންގްލަދޭޝްއަށްދާން ނެގި ދެދުވަސް. އެއީ ވަރަށް އުނދަގޫ ދަތުރެއް، އަހަރެން ހިނގަނީ އަސައެއްގެ އެހީގައި. ބައިވަރު މީހުން ބަންގްލަދޭޝްއަށް ދިޔަތަން އަހަންނައް ފެނުނު އެކަމަކު އޭގެ ތެރެއިން އަހަންނާއެކު އެހިވާން އެކަކުވެސް ނާދޭ. އޭގެ ކުރިން އަހަންނަށް އަޑު އިވިފަ އޮތީ އަސްކަރިއްޔާއިން ކޯރުގައި ޕެޓްރޯލު ބޯޓުތަކުގައި ޕެޓްރޯލް ކުރާ ކަމަށް. އެހެންވެ ބޯޓުގައި ކޯރު ހުރަސްކުރަން ވަރަށް ބިރުގަތް.\nމިހާރު ބަންގްލަދޭޝްގައި ހުއްޓަސް އަދިވެސް މިޔަންމާ ސިފައިންނަށް ފެނިދާނެތީ ގަންނަ ބިރު ނުފިލާ. އެކަމަކު މިހާރު އުފާވޭ، ބަޑީގެ ބާރު އަޑު ނީވޭތީ.\nއަހަރެންނަށް ހީވަނީ ދުނިޔެއިން އަހަރެމެންނަށް އެހީވާން އުޅޭހެން، އެކަމަކީ ހިތް ހަމަ ޖެހުން ލިބޭ ކަމެއް. އަހަރެން ބޭނުންވަނީ އަހަރެމެންގެ ވާހަކަތައް މުޅި ދުނިޔެއަށް އިވެން، އަހަރެން ބޭނުންވަނީ އަހަރެމެންނަށް ތަހައްމަލު ކުރަން ޖެހޭ ވޭނުގެ ވާހަކަ ދުނިޔެއަށް އިވެން، އެކަމަކު އެކަމުން ފައިދާއެއް ކުރާނެ ކަމެއް ނޭންގޭ. އަހަރެމެންގެ މުސްތަގުބަލެއް ނެތް، އަހަރެމެން ދިރިއުޅެމުން މިދަނީ ނާއުންމީދުގައި."


Thiba Aky Islam Dheen Thamseelukura Mandhoobeh Kan Handhaan Kuraasheve | #Dhiislam\n8 months ago |0comment| June 17, 2017 |\nއިސްލާމްދީނުގެ ދަޢުވަތު އެހެން މީހުނަށް ފޯރުކޮށްދިނުމަކީ ވަކި ބައެއްގެ ނުވަތަ ވަކި މީހެއްގެ ނުވަތަ ވަކި ޖަމާޢަތެއްގެ މަސްއޫލިއްޔަތެއް ނޫނެވެ. އެއީ އަޅުގަނޑުމެން ކޮންމެ މުސްލިމެއްގެ ވެސް މަސްއޫލިއްޔަތެކެވެ. އިސްލާމީ އުސޫލުތަކުގައި ހިފަހައްޓައި، މުޢާމަލާތްކުރުމުގައި ރިވެތި އުސޫލުތައް އިސްކުރުމަކީ އަޅުގަނޑުމެން ކޮންމެ މުސްލިމަކުވެސް ކުރަންޖެހޭ ކަމަކަށްވާއިރު، މިކަމަކީ، އިސްލާމްދީނުގެ ނޫރު ލިބިފައިނުވާ މީސްތަކުންނަށް ދެވޭ ދަޢުވަތަކަށްވެސް ގިނަފަހަރު ވެފައިވެއެވެ. މިގޮތުން، ތިރީގައި މި ހިއްސާކޮށްލަނީ، އިނގިރޭސިވިލާތުގައި ދިރިއުޅުއްވާ ޢިލްމުވެރިއަކަށް ދިމާވި ޙަޤީޤީ ހާދިސާއެކެވެ. މިހާދިސާ މިލިޔަނީ އެ ޢިލްމުވެރިޔާ ވިދާޅުވެދެއްވި ގޮތަށެވެ.\n“އަހަރެންގެ ގެއާއި ދުރު ހިސާބެއްގެ މިސްކިތެއްގެ އިމާމެއްގެ ގޮތުގައި އަހަރެން ޢައްޔަން ކުރެވުނެވެ. އެއީ އަހަރެންނަށް މުޅިން އާ ބީރައްޓެހި ހިސާބަކަށްވުމުން، އަހަރެން އެހިސާބަށް ދަތުރުކުރަނީ ބަހުގައެވެ. ބަސް މަޑުކުރަނީ މިސްކިތާއި ތަންކޮޅެއް ދުރަށް ކަމަށްވުމުން، ކޮންމެ ދުވަހަކުވެސް ބަހުގައި އެ ހިސާބަށް ގޮސް ދެން އޮތްބައި ހިނގާލާފައި މިސްކިތާއި ހަމައަށް ދަނީއެވެ.\nއާދައިގެ މަތިން މިއަދުވެސް އަހަރެން މިސްކިތައްދިއުމަށްޓަކައި ބަހަށް އެރީމެވެ. ނަމަވެސް މިއަދު ބަސް ދުއްވަން އިނީ މީގެ ކުރިން ދެކެފައިނުވާ މުޅިން އާ ޑްރައިވަރެކެވެ. ބަހަށް އެރުމަށްފަހު އެހެންޏާވެސް ކަންކުރާ ގޮތަށް ބަހުގެ ފީ އަށްވާ އަގު ޑްރައިވަރާއި ޙަވާލުކުރުމުން ޑްރައިވަރު އަހަރެންނަށް ބާކީ ދިނެވެ. ބާކީ ދިނުމުން އަވަހަށް ގޮނޑިއެއް ހޯދާލިއިރު ދާންޖެހުނީ ބަހުގެ އެންމެ ފަހަތަށެވެ. އަވަސް އަވަސް ކޮށްލާފައި ބާކީ ފައިސާ އަތުން ހިފައިގެން ގޮސް އިށީނދެ ހަމަޖެހިލުމަށްފަހު، ބާކީ ދިނީ ހަމައަށްތޯ ބަލާލިއިރު ޑްރައިވަރު އަހަރެންނަށް 20 ޕެންސް އިތުރަށް ދީފައި އޮތެވެ.\nމިހާހިސާބުން އަހަރެންގެ ސިކުނޑީގައި ހަޅުތާލު ފެށުނެވެ. އެއްފަހަރަކު އަހަރެންގެ ސިކުނޑި ބުނާފަދައެވެ. މިދެން އެންމެ 20 ޕެންސެއް ނޫންހެއްޔެވެ؟ މީގެން ވާނީ ކޮންކަމެއްހެއްޔެވެ. މިއޮށް ބޮޑު ކުންފުނީގެ ފައިސާއިން އެންމެ 20 ޕެންސް މަދުވެގެން ވާނީ ކީއްހެއްޔެވެ އަނެއްކޮޅުން އަހަރެންގެ ސިކުނޑި ބުނަމުންދިޔައީ ނޫނެކެވެ! 20 ޕެންސް ވިޔަސް އަދި އެއަށްވުރެ މަދުވިޔަސް މިއީ އަހަރެންގެ ޙައްޤެއްނޫނެވެ. ވީއިރު މި، ރައްދު ކުރަން ޖެހޭނެއެވެ. މިގޮތަށް މުޅިދަތުރު މަތީ މިދޭނީތޯ ނުދޭނީތޯ ވިސްނަ ވިސްނާ އިންދާ އަހަރެންގެ މަންޒިލާ ހަމައަށް އާދެވިއްޖެއެވެ. ގޮނޑިންތެދުވެ ފައިބަންވެގެން ހިނގައިގަނެވުނުއިރުވެސް މި 20 ޕެންސަށް ހަދާނެ ގޮތެއް ނުނިންމުނެވެ. ބަހުން ފައިބަން ހުންނަނީ އެންމެ ދޮރެއްކަމުން، އަހަރެން މަޑުމަޑުން ދެފިކުރެއްގައި ހުރެ ގޮސް، ދޮރާއި އަރައި ހަމަވިތަނުން ކުއްލިއަކަށް ބޭއިޚްތިޔާރުގައި ޑްރައިވަރާދިމާއަށް އެނބުރި ބުނެވުނެވެ.\n“އޭ ޑްރައިވަރު! މިއޮތީ ތިބާއަށް އޮޅިގެން އަހަންނަށް އިތުރަށް 20 ޕެންސް ދެވިފައި… މީގައި ހިފާ!”\nއެހެން ބުނުމުން ޑްރައިވަރު ބުންޏެވެ. “ނޫން! އަހަރެން ތި 20 ޕެންސް އޮޅިގެން އިތުރަށް ދިނީކީ ނޫން! އަހަރެން ދިނީ ހަމަ ޤަޞްދުގައި!”\nއަހަރެން ބުނީމެވެ. “ޤަޞްދުގައި އިތުރަށް ދިނީ ކީއްވެ؟”\nޑްރައިވަރު ޖަވާބުގައި ބުންޏެވެ. “އަހަރެން އިސްލާމްދީން ހޯދައި ދިރާސާ ކުރަމުންދާތާ މިހާރު3އަހަރު ވެއްޖެ! މިއަދު އަހަރެން މިބަހުގައި އިންދާ ތިބާ ފެނުމުން، ހެދުން އަޅާފައި ހުރިގޮތުން ތިޔައީ އިމާމެއްކަން އެނގުނު! އެހެންވެ އަހަރެންގެ ހިތުގައި ޢަޒުމްކަނޑައެޅީ މިއަދު ވަކިގޮތެއް ނިންމަން. އިޚްލާޞްތެރިކަމާއެކު ތިބާ މި 20 ޕެންސް އަހަންނަށް ދީފިނަމަ އަހަރެން މިއަދު އިސްލާމްދީން އެއީ ޙައްޤު ދީން ކަމުގައި ޢިއުތިރާފުވެ އެކަން އިޢުލާންކުރަން! އަދި ނުދީފިނަމަ، އަހަންނަށް އެނގޭނެ ތިޔަބައިމީހުންނެކޭ ދެން ތިބި މީހުންނެކޭ އެއްވެސް ތަފާތެއް ނެތްކަން! ހަމަ ހުސް ދޮގުހަދާމީހުންކަން…!”\nބަހުން ފޭބުމަށްފަހު، ބަސްދިއުމުން އަހަރެންނަށް ރޮވުނެވެ. އަހަރެންނަށް ރޮވުނީ އެމީހާ އިސްލާމްދީން ޤަބޫލުކުރުމުގެ އުފަލުގައެއް ނޫނެވެ. ނަމަވެސް، މިއަދު އެންމެ 20 ޕެންސަށް އަހަރެންގެ ދީން ވިއްކާލުމުން، ﷲ ސުބްޙާނަހޫ ވަތަޢާލާ އަހަރެން ސަލާމަތްކޮށްދެއްވީތީއެވެ.”\nލޮބުވެތި މުސްލިމް އަޚުންނާއި އުޚްތުންނޭވެ! ވިސްނާލާށެވެ. މިފަދަ ކިތައް ކަންކަން އަޅުގަނޑުމެންނާއ ކުރިމަތިވޭތޯއެވެ. އެވަގުތުތަކުގައި އަޅުގަނޑުމެން ކަންކުރަނީ ކިހިނެއްތޯ އަމިއްލަ ނަފްސާ ސުވާލުކޮށްލާ މުރާޖަޢާ ކޮށްލަން މިއީވެސް ރަނގަޅު ހަނދާންކޮށްދިނުމެއްކަމުގައި ދެކެމެވެ. އަދި ހަމައެފަދައިން އަޅުގަނޑުމެންގެ ޢަމަލާއި ބަހުންނާ، ހަށިގަނޑުގެ ބޭރުފުށުންވެސް އިސްލާމްދީނުގެ ޝިޢާރުތައް ފެންނަނަމަ އެކަމުގެ ހެޔޮ ނަތީޖާ ފެނިގެންދާނެ ކަން މިހާދިސާއިން އެކަނިވެސް އަޅުގަނޑުމެންނަށް ހާމަވެގެން ހިނގައްޖެއެވެ.


ކުޑަދަރިފުޅަށް ފޮތްކިޔައިދިނުމާއި ނާނާކިޔައިދިނުން | ކުދިން | ޢާއިލާ\nBack ކަވާސާ ޢާއިލާ ޢާއިލާގެ ބައިތައް ކުދިން ކުޑަދަރިފުޅަށް ފޮތްކިޔައިދިނުމާއި ނާނާކިޔައިދިނުން\nދަރިފުޅާއިއެކު ފޮތްކިޔުމަކީ އޭނާއަށް ވާހަކަދައްކަން ދަސްވުމަށް މަގުފަހިކުރުވާނެ ކަމެކެވެ.\nދަރިފުޅާއިއެކު ފޮތްކިޔުމަށް ހަމަހިމޭން ތަނެއް ހޯދާށެވެ. ޓީވީ ނޫނީ ރޭޑިޔޯ ހުޅުވާފައިހުރިނަމަ އަވަހަށް ނިވާލާށެވެ. ފޮތްކިޔައިދެމުންދާއިރު، ފޮތުގައިވާ ތަސްވީރުތަކާއި ބެހޭގޮތުންވެސް ވާހަކަ ދައްކާށެވެ. މިސާލަކަށް، ފޮތުގައިވާ ތަސްވީރުގައި ދޫންޏެއް ކުރަހާފައި އިންނަމަ، ދޫންޏަކާއި ބެހޭގޮތުން ވާހަކަދެއްކިދާނެއެވެ. އަދި ދައްކަމުންދާ ވާހަކަތަކަށް ޖަވާބުދޭނެ ފުރުސަތު ދަރިފުޅަށް ދޭށެވެ.\nފޮތުގައިވާ ތަސްވީރުތަކުން ފެންނަތަކެތީގެ ނަންބުނުމަށް ދަރިފުޅަށް މާބޮޑަށް ބާރުނާޅާށެވެ. ނަމަވެސް ކިޔައިދިން ބަސް، ދަރިފުޅު ތަކުރާރުކޮށްފިނަމަ، އެކަން ފާހަގަކޮށް ހިތްވަރުދޭށެވެ. މާގިނައިރު، ދިގުކޮށް ފޮތްކިޔައިނުދޭށެވެ. ތުއްތުކުދީންނަކީ ވަރަށް އަވަހަށް ފޫހިވާބައެކެވެ. ވީމާ، ކުޑަވަގުތުކޮޅެއް ހޭދަކޮށް ކުރުކޮށް ނަމަވެސް ގިނަގިނައިން ފޮތްކިޔައިދޭށެވެ. ގޭތެރޭގައި އުޅޭ އެހެން މީހުން – މާމަ އާއި ކާފަ، ބޭބެ އާއި ދައްތަ- ވެސް ފޮތް ކިޔުމުގައި ބައިވެރިކުރާށެވެ. ދަރިފުޅަށް އެންމެ ކަމުދާ ފޮތް ތަކުރާރުކޮށް ކިޔައިދޭށެވެ. ތަކުރާރުކުރުމުން، އެނގުމަށް ފަސޭހަވެއެވެ.\nހަނދާންކުރާށެވެ. ފޮތްކިޔައިދިނުމުގެ ތެރެއިން ކަލޭ ދަރިފުޅަށް ތިޔަ ކިޔަން ދަސްކޮށްދެނީކީ ނޫނެވެ! ކިޔަން ދަސްވުމުގެ މާކުރިން ކަލޭވެސް ވަނީ، ވާހަކަދައްކަން ދަސްކޮށްފައެވެ. ދަރިފުޅާއި އެކު ފޮތްކިޔުން އެއީ، އޭނާގެ ވާހަކަދެއްކުމުގެ ބަސްމަގު ތަރައްޤީވުމަށް އޮތް ވަރަށް ފުރިހަމަ މަގެކެވެ.\nމަންމާ! ކޮއްކޮޔަށް ނާނާއެއް ކިޔައިދޭނުހޭ...\nތުއްތުކުދީން ލަވަޔާއި ބަނދި ފަދަ ތަކެއްޗަށް ނުހަނު ލޯބިކުރެއެވެ. ޚާއްޞަކޮށް މަންމަ ނޫނީ ބައްޕަގެ އަޑުން ލަވަޔާއި ބަނދި އަޑުއެހުމަށް އެކުދިން ޝައުޤުވެރިވެއެވެ. ލަވަޔާއި ބަންޖަކީ، ދަރިފުޅުގެ ވާހަކަދެއްކުމުގެ ހުނަރާއި އަޑުއެހުމުގެ ހުނަރު އިތުރުކޮށްދިނުމަށް ބޭނުންކުރެވިދާނެ ވަސީލަތެކެވެ.\nތިބާގެ އަޑަކީ، ތިބާޔަށް މާ ފުރިހަމަ އަޑަކަށްނުވިޔަސް، ތިބާގެ ތުއްތު ދަރިފުޅަށް އެއީ އެންމެ މަޤްބޫލް މިޔުޒިކެވެ. އެންމެ ހިތްގައިމު އަޑެވެ. ތުއްތު ދަރިފުޅު، ތިބާގެ އަޑާއިމެދު ދެރަ ނިޔާއެއް ނީއްވާނެއެވެ. ވީމާ، އޭނާއަށް ލަވަކިޔައިދޭށެވެ.\nލަވަކިޔައިދޭއިރު، ޓީވީ އާއި ރޭޑިޔޯ ނިވާލާށެވެ. އޭރުން ތުއްތު ދަރިފުޅަށް ރީތިކޮށް ތިބާގެ އަޑުއިވޭނެއެވެ. ކުޑަކުދިންގެ ލަވައެއް، ބަންޖެއް ނޫނީ ނާނާއެއް ވިޔަސް ނޭގޭނަމަ، ވަޒަނަކަށް ފެތޭގޮތަށް ބަސްތަކެއް އަތުރާލައިގެން ރާގަށް ކިޔާށެވެ. ކުޑަކުދިންގެ ވަޒަންލަވަ (ރައިމްސް) ފޮތެއް ހޯދާށެވެ.\nލަވަކިޔައިދޭއިރު ދަރިފުޅާ ދިމާލަށް ބަލާށެވެ. ލަަވައިގެ ބައިތަކަށް، އޭނާ ހަރާކާތްކުރާގޮތް ބަލާށެވެ. ދަރިފުޅު ވަރުބަލިވެ، ނޫނީ ދެރަވެފައިވާނަމަ، އޭނާ އެންމެ ގަޔާވާ ލަވަ، އޭނާ ހިތްހަމަޖައްސައިދިނުމުގެ ގޮތުން، ލަސްލަހުން މަޑުމަޑުން ކިޔައިދޭށެވެ.\nދަރިފުޅަށް އެންމެ ރަނގަޅަށް އުނގެނެވެނީ، ކުޅިވަރުގެ ތެރެއިންނެވެ. ވީމާ ލަވަކިޔައިދިނުން އެއީ، މަޖާކަމަކަށް ހަދާށެވެ. ލަވަކިޔައިދޭއިރު އަޑު ބަދަލުކުރާށެވެ. އަދި އަތުން ޙަރަކާތް ދައްކާށެވެ. ދަރިފުޅުގެ ނަން ނޫނީ އާއިލާގެ މެންބަރުންގެ ނަން ލަވައިގައި ބޭނުންކުރާށެވެ.\nއަލިފުގާ އަބަފިލިޖެހީމާ، އަ ކިޔާށޭ މުހަންމަދާ ... ބާގާ އަބަފިލިޖެހީމާ، ބަ ކިޔާށޭ މުހަންމަދާ...\nލަވައިގައި ތުއްތު ދަރިފުޅު ބައިވެރިވުމުން އެކަން ފާހަގަކުރާކަން ދައްކާށެވެ. މިގޮތުން، ހިއްވަރުދޭށެވެ. ދަރިފުޅަށް އަދި ހަމަކިރިޔާ، ވާހަކަދައްކަން ދަސްވީ ކަމަށްވިޔަސް، ލަވަކިޔައިދޭއިރު، އޭނާގެ ޙަރަކާތް ހުންނަގޮތް ބަލާށެވެ.


#BREAKING: Miskiythakugai Haaru keumaai, roadha veellun Saudi Arabia in manaa koffi.\nކޯވިޑް ހާލަތު ގޯސްވުމުގެ ސަބަބުން މިސްކިތްތަކުގައި ރޯދަ ވީއްލުމާއި ހާރެކެއުން ސައުދީން ވަނީ މަނާ ކޮށްފަ\nސައުދީ އަރަބިއާގައި މިލިއަނަކަށްވުރެ ގިނަ މީހުންނަށް ކޯވިޑް ވެކްސިން ދީފި\nކޯވިޑް ކާރިސާގެ ނުރައްކާ ބޮޑުވުމުގެ ސަބަބުން، އަންނަ ރޯދަމަހު، ހާރު ކެއުމާއި ރޯދަ ވީއްލުން އެގައުމުގެ އެއްވެސް މިސްކިތެއްގައި ބޭއްވުން ސައުދީ އަރަބިއާގެ ސަރުކަރުން މަނާ ކޮށްފި ކަމަށް، ސައުދީ ސަރުކާރުގެ ރަސްމީ ނޫސް އޭޖެންސީ (SPA)އިން ރިޕޯޓު ކޮށްފިއެވެ.\nމުސްލިމުންނަށް އަންނަ އެންމެ ބަރަކާތްތެރި މައްސަރު ކަމުގައިވާ ރޯދަ މަހަކީ، މުސްލިމުން ޖަމާއްތަ ހަދައިގެން ދީނުގެ ވަރަށް ގިނަ އަޅުކަންތައް ފުރިހަމަ ކުރާ މައްސަރެކެވެ. މިގޮތުން ރޯދަ ވީއްލުމާއި އަދި ތަރާވީސް ނަމާދު ކުރުމުގެ އިތުރުން، މިނޫނަސް ތަފާތު ގިނަ އަޅުކަންތައް ރޯދަމަހަށް ޚާއްސަކޮށް މުސްލިމުން އަދާކުރެއެވެ. މިއަހަރުގެ ރޯދަމަސް ފެށުމަށް ހަމަޖެހިފައިވަނީ މިމަހުގެ 13 ވަނަ ދުވަހުއެވެ.\nއަދި މީގެ އިތުރުން ވަރަށް ގިނަ ގައުމުތަކުގައި، ހާރު ކެއުންވެސް މިސްކިތްތަކުގައި އިންތިޒާމް ކުރެއެވެ.\nސައުދީ ނޫސް އޭޖެންސީން މައުލޫމާތު ދީފައިވާ ގޮތުގައި، ރޯދަމަހު ކުރެވޭ ތަރާވީސް ނަމާދާ ގުޅޭގޮތުން ސައުދީ ސަރުކާރުން އަދި އެއްވެސް މައުލޫމާތެއް ހާމަކޮށްފައެއް ނުވެއެވެ. އެހެންނަމަވެސް، ތަރާވީހު ނަމާދުގައި އަމަލުކުރާނެ އުސޫލުތަައް ވަރަށް އަވަހަށް އާންމު ކުރާނެކަމަށް ސައުދީގެ އިސްލާމީ ކަންތައްތަކާބެހޭ މިނިސްޓްރީން މައުލޫމާތު ދީފައިވާކަމަށްވެސް މި ނޫހުން ރިޕޯޓު ކޮށްފައި ވެއެވެ.\nފާއިތުވެދިޔަ އަހަރުގެ ރޯދަމަހު، ގޭގައި ތަރާވީހު ނަމާދު ކުރާގޮތަށް ހަމަޖައްސާފައިވާކަން ސައުދީ އަރަބިއާގެ ގްރޭންޑް މުފްތީ އިއުލާން ކުރައްވާފައިވަނީ ރޯދަމަސް ފެށެން އެންމެ ހަފްތާއަކަށް ވެފައި ވަނިކޮށެވެ.\nސައުދީ އަރަބިއާގައި، ކޯވިޑަށް ޕޮޒިޓިވް ވާމީހުންގެ އަދަދު ފާއިތުވެދިޔަ އަހަރުގެ ޖޫން މަހުގައި ދުވާލަކު 4،000 އަށްވުރެ މަތީގައި ހުރުމަށްފަހު، މިއަރުގެ ޖެނުއަރީމަހު މިއަދަދު ދުވާލަކު 100 އަށްވުރެ ދަށަށް ޖެހިފައި ވެއެވެ.\nއެހެންނަމަވެސް، ފަހަކަށް އައިސް ކޯވިޑަށް ޕޮޒިޓިވްވާ މީހުންގެ އަދަދުވަނީ ދުވާލަކު 700 މީހުންނަށްވުރެ މައްޗަށް ޖެހިލާފައެވެ. އަދަދު އަދަޔާ ޚިލާފަށް މަތިވާން މެދުވެރިވާ ސަބަބެއްކަމުގައި ސައުދީގެ ކަމާގުޅޭ މުވައްސަސާތަކުން ފާހަގަ ކުރަނީ، ރައްޔިތުން އަޅާފައިވާ ފިޔަވަޅުތަކަށް ފުރިހަމަޔަށް ބޯނުލެބުމެވެ.


Male hiya Flat thakuga fen boduve Bodethi gellun thakeh\nމާލެހިޔާ ފްލެޓްތަކުގައި ފެންބޮޑުވެ ބޮޑެތި ގެއްލުން\nމާލެހިޔާ އެކަކާއި ދޭޢްގައި ފެންބޮޑުވުމުގެ ސަބަބުން ހިގައިގެންގުޅޭ ތަކެއްޗަށް ވަނީ ގެއްލުންވެފައި -- ފޮޓޯ އަވަސް\nރޭ ފަތިހު މާލެއަށް ގަދަ ވަޔާއެކު ބޯކޮށް ވަނީ ވާރޭ ވެހިފަ އެވެ. ރޭ ވެހުނު އެ ވާރޭގައި ތެމި ފޯވެފައި ތިބެންޖެހުނީ މާލެހިޔާ ފްލެޓްތަކުގައި ދިރިއުޅެމުންދާ ގިނަ އަދަދެއްގެ އާންމުންނަށެވެ. މީގެ 13 ވަރަކަށް އަހަރު ކުރިން، ކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގައި އާންމުން ދިރިއުޅެން ދޫކުރި މާލެހިޔާ އެކެއް އަދި ދޭއްގެ ފްލެޓްތަކުގައި ފެންބޮޑުވީ ދިޔަދޮތްވެއް ނުލާ ހުންނަ އެ ދެ އިމާރާތުގެ ފުރާޅު ވަށައިގެން ރާނާފައިވާ ފާރާއި ދެމެދު ފެންބޮޑުވެ ފެންތައް ސީލިންއަށް ބަންޑުން ވެގެންނެވެ.\nމާލެ ހިޔާ އެކެއްގައި ފެންބޮޑުވުމުގެ ސަބަބުން ގޭގެ ހުރިހާ މުދަލެއް ތެމި، ގިނަ ގެއްލުންތަކެއްވި މުހައްމަދު އާތިފްގެ އާއިލާ ވަނީ ކަންބޮޑުވުމެއްގެ ތެރޭގަ އެވެ. ހަތަރު ކޮޓަރީގެ އެޕާޓްމަންޓްތައް ހިމެނޭ އެ އިމާރާތުގެ ކޮންމެ ބުރިއެއްގައި އެތަކެއް މީހުނެއް ދިރިއުޅެއެވެ. ފަސްވަނަ ބުރީގައި ދިރިއުޅޭ އާތިފްގެ ގޭގައި އެކަނިވެސް 16 މީހުން ތިބެއެވެ. އެ އެންމެންހެން ރޭ ހަތަރެއް ޖެހި އިރުން ފެށިގެން އުޅުނީ ފެންހިއްކުމުގަ އެވެ.\n"ރޭ ހަތަރެއްޖެހި ހާއިރު ހޭލެވުނީ ތެމިގެން އުނދަގޫވެގެން. އޭރު މުޅި ސީލިން ފޫއަޅުވާލާފައި ފެންތައް ފައިބަނީ. ކަރަންޓުވެސް ކެނޑުނީ އެވަގުތު. އެޕާޓްމަންޓުން ބޭރަށް ނިކުތް އިރު ޖެހިގެން ހުރި އެޕާޓްމަންޓްގެ މީހުންވެސް ކުދިން ގޮވައިގެން ނިކުމެ އުޅެނީ،" އާތިފް ބުންޏެވެ. އޭނާބުނީ ވިއްސާރަވާ ދުވަސްދުވަހު ދޭތެރެ ދޭތެރޭން ސީލިންގުން ފެން ލީކުވީ ނަމަވެސް އެހާ ބޮޑަށް ފެންބޮޑުވި މީ ފުރަތަމަ ފަހަރު ކަމަށެވެ.\nއާތިފުގެ ޝަކުވާއަކީ މެއިންޓެނެންސް އާއި މަރާމާތަށް ކޮންމެ މަހަކު ވަކި ވަރެއް ދައްކައިގެން އުޅޭއިރުވެސް އެއްވެސް ގެއަކަށް މިއަދުގެ ހާދިސާ ރިޕޯޓްކުރުމުންވެސް އެހީއެއް ލިބޭ ގޮތް ނުވުމެވެ.\n"ނިދާ ގޮދަޑިތަކާ ދެންވެސް ހިފާގެންގުޅޭ އެއްޗެއް އޮތިއްޔާ ތެމިއްޖެ. ފުލުހަށް ރިޕޯޓްކުރުމުން ތަން ބެލުމަށްފަހު އަދި އެފަރާތުންވެސް ޖަވާބެއް ނުލިބޭ. އެހެން ގެތަކުގެ މީހުންވެސް ތިބީ ހާލުގަ ޖެހިފަ. ލާ ހެދުމަށް ދަންދެން ތެމިފަ ހުރީ ގިނަ އެފާޓްމަންޓް ތަކުގަ،" އޭނާ ބުންޏެވެ.\nސްޕްރީމް ކޯޓުގެ ފަނޑިޔާރު އަލީ ހަމީދުވެސް ދިރިއުޅުއްވާ އެ އިމާރާތާއި އެއާ ޖެހިގެން ހުންނަ މާލެހިޔާ އެކެއްގައި ވެސް ފެންބޮޑުވެ ގެއްލުންތަކެއް ލިބެމުންދާތީ އާންމުން ރިޕޯޓުކޮށްފައިވާ ކަމަށް ފުލުހުންގެ އިދާރާއިންވެސް ވަނީ ކަށަވަރުކޮށްދީފަ އެވެ. ނަމަވެސް އެކަމާ ގުޅިގެން ޑިސާސްޓާ މެނޭޖްމަންޓް ސެންޓަރަށް ގުޅުމުން ޖަވާބެއް ލިބޭގޮތްވަނީ އަދި ނުވެފަ އެވެ.


SunOnline: Bridge hulhuvumaaaeku raalhugandu sarahahdhugai raalhaa elheyne: Muizzu\nބްރިޖު ހުޅުވުމާ އެކު ރާޅުގަނޑު ސަރަހައްދުގައި ރާޅާއެޅޭނެ: މުއިއްޒު\nއައިޝަތު ފަރީޙާ 29 Aug 2018, 16:12\nމީހަކު ރާޅާ އަޅަނީ: ބްރިޖް ހުޅުވުމާ އެކު ރާޅުގަނޑު ސަރަހައްދަށް މޫދަށް އެރެވޭނެ --- ފޮޓޯ: ރާޅު އެދުރު\nޗައިނާގެ ކުންފުންޏަކުން މާލެއާއި ހުޅުލެއާ ދެމެދު ގާއިމުކުރި ބްރިޖު ހުޅުވުމަށްފަހު ރާޅުގަނޑު ސަރަހައްދުގައި ރާޅާއެޅުމުގެ ފުރުސަތު ކުރިއެކޭވެސް އެއްގޮތަށް ލިބިގެންދާނެކަމަށް ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެއެވެ.\nޗައިނާ މޯލްޑިވްސް ފްރެންޑްޝިޕް ބްރިޖުގެ މަސައްކަތް ފެށުމާއެކު ރާޅުގަނޑު ސަރަހައްދުގައި ރާޅާ އެޅުން ވަނީ މަނާކޮށްފައެވެ. ރާޅުގަނޑުގައި ރާޅާ އެޅުން 2016 ވަނަ އަހަރުގެ މާޗްމަހު މަނާކުރުމާއެކު ރާޅާ އަޅާމީހުން ވަނީ ހިތްހަމަނުޖެހުން ފާޅުކޮށްފައެވެ. ރާޅާއަޅާ މީހުންނަށް ތަނބުރުދޫ ވަނީ ޚާއްސަ ކޮށްފައެވެ.\nމިނިސްޓަރު މުއިއްޒު މިއަދު ވިދާޅުވީ ރާޅުގަނޑު ސަރަހައްދު ބަންދުކުރީ އެ ސަރަހައްދުގައި މަސައްކަތްކުރާ އިރު ރާޅާއަޅާ މީހުންނަށް އެ ސަރަހައްދު ރައްކާތެރި ނުވާނެތީ ކަމަށެވެ.\n"މަސައްކަތް ނިމުމުން އެ ސަރަހައްދު އަލުން ރާޅާ އަޅާ މީހުންނަށް ހުޅުވާލާނަން،"\nބްރިޖުގެ މަސައްކަތްކުރުމަށް އެ ސަރަހައްދުގައި އެޅި އެޕްރޯޗު ބްރިޖުގެ ބައިތައް ނެގުމުގެ މަސައްކަތްވެސް މަސައްކަތުގެ ކޮންޓްރެކްޓަރު ކުރާނެ ކަމަށް މިނިސްޓަރު ވަނީ ވިދާޅުވިއެވެ. އެޕްރޯޗު ބްރިޖުގެ ބައެއް ބައިތައް މިހާރުވެސް ނަގާފައިވާއިރު މިހާރު ހުރީ ކަނޑު އަޑިއަށް ޖަހާފައިވާ ބައިތަކެވެ. އެ ބައިތައް ނަގަން އަންނަ މަހުގެ 20 ވަނަ ދުވަހުން ފެށިގެން ހަ މަސްދުވަސް ކޮންޓްރެކްޓަރަށް ލިބޭނެކަމަށް މިނިސްޓަރު ވިދާޅުވިއެވެ.\n"އަޅުގަނޑުމެން ވަރަށް ބޮޑަށް އެބަ އެދެން [އެ ބައިތައް ނެގުމަށް]. އެކަމަކު އަޅުގަނޑުމެންނަށް އެކަން މަޖުބޫރެއްވެސް ނުކުރެވޭނެ ކޮންޓްރެކްޓުގައި މުއްދަތެއް ދީފައިވާތީ،" އެ ބައިތައް ނެގުމުމުގެ މަސައްކަތް ކޮންޓްރެކްޓަރުވެސް ކުރަމުންދާކަމަށް މިނިސްޓަރު ވިދާޅުވިއެވެ.


ދެ ޓީމުންވެސް ބުނަނީ އިދިކޮޅު ޓީމަކީ ބަލި ނުކުރެވޭނެ ޓީމެއް ނޫންކަމަށް\nމިނިވަން 50 ޗެންޕިއަންޝިޕް ފައިނަލް މެޗު އައްޑޫ ފުޓުބޯޅަ ސްޓޭޑިއަމުގައި މިއަދު ކުޅޭނެއެވެ.\nބައްދަލު ކުރާނީ ގދ. ފަރެސްމާތޮޑާއި، ސ. ފޭދޫ އެވެ. މި މެޗަށް ނުކުންނައިރު ދެ ޓީމުންވެސް ބުނެފައިވަނީ ކޮންމެ ޓީމަކީވެސް މޮޅު ޓީމެއް ކަމަށެވެ. ފަރެސްމާތޮޑާ ޓީމުގެ ކޯޗު ފަޒީން މުހައްމަދު ބުނީ މިހާތަނަށް އެޓީމު ކުޅެފައިވާ މެޗުތަކަށް ބަލާއިރު އެންމެ ވަރުގަދަ އެއްޓީމަކީ ފޭދޫ ކަމަށެވެ. އެހެން ކަމުން ފައިނަލުގައި އެ ޓީމާ ދެކޮޅަށް ކުޅެން ޖެހުމަކީ އެއްގޮތަކަށްވެސް ފަސޭހަ ކަމެއް ނޫން ކަމަށެވެ.\nއޭނާ ބުނީ ފަރެސްމާތޮޑާއާ އަޅާ ބަލާއިރު ފޭދޫ ޓީމަކީ ހުރިހާ ގޮތަކުންވެސް ވަރުގަދަ ޓީމެއް ކަމަށް ގަބޫލު ކުރާ ކަމަށެވެ. "ކުޅުންތެރިންގެ ތަޖުރިބާއާއި، ހުނަރަށް ބަލާއިރުވެސް ފޭދޫ ޓީމް އާދަޔާ ހިލާފަށް މޮޅު. އެހެން ނަމަވެސް އެޓީމަކީ ބަލި ނުކުރެވޭ ވަރުގެ ޓީމެއްނޫން،"\nފަޒީން ބުނީ މިއަދުގެ މެޗަށް ނުކުންނައިރު ފަރެސްމާތޮޑާގެ ފޯވާޑު އީމާން (ކުންނާ) ހުރީ އަނިޔާގައި ކަމަށެވެ. އެހެންނަމަވެސް މިއަދުގެ މެޗުގައި އޭނާ ކުޅޭނެތޯ ނޫންތޯ އަދި ނުނިންމައެވެ. އެންމެފަހުން ބޭއްވި ޕްރެކްޓިހުގައި އޭނާ ބައިވެރިވިއެވެ. ކުންނާ ފިޔަވައި އެެހެން ކުޅުންތެރިންގެ އެއްވެސް މައްސަލައެއް ނެތް ކަމަށް އޭނާ ބުންޏެވެ.\nމިއަދުގެ މެޗަށް ފޭދޫ ނުކުންނަނީ އެޓީމުގެ އެންމެ މުހިންމު އެއް ކުޅުންތެރިޔާ ކަމަށްވާ އަހުމަދު ސައީދު (އައްމަޓީ) އާ ނުލައެވެ. އޭނާއަށް މިއަދުގެ މެޗުގައި ނުކުޅެވެނީ ދެ ކާޑު ހަމަވުމުގެ ސަބަބުންނެވެ.\nފޭދޫ ޓީމުގެ އެސިސްޓެންޓް މެނޭޖަރު އަލީ ހަނީޒު ބުނެފައިވަނީ އައްމަޓީ އަށް ނުކުޅެވުމަކީ ޓީމަށް ލިބިފައިވާ އުނިކަމެއް ކަމަށެވެ. އެހެން ނަމަވެސް އޭނާ ނެތްތަން ފޫ ބައްދައިދޭނެ ތަޖުރިބާކާރު ކުޅުންތެރިން އެ ޓީމުގައި އެބަތިބި ކަމަށެވެ.\nހަނީޒު ބުނެފައިވަނީ ފަރެސްމާތޮޑާއަކީ މޮޅު ޓީމެއް ކަމަށެވެ. އެ ޓީމް ބަލިކުރުމަކީ ފަސޭހަ ކަމަކަށް ނުވާނެ ކަމަށެވެ.\nފަރެސްމާތޮޑާ ކެޕްޓަން އަހުމަދު ޝުއައިބު (ޝީޓޭ) ބުނީ މިއަދުގެ މެޗަށް ނުކުންނައިރު އެއްވެސް ފިކުރެއް ހާސްކަމެއްނެތް ކަމަށެވެ. "އިރާދަ ކުރެއްވިއްޔާ އުންމީދަކީ ފޭދޫ އަތުން މޮޅުވެ މި މުބާރާތުގެ ތަށި އުފުލާލުން،" ކަމަށެވެ.\nމިއަދުގެ މެޗުގެ ސަޕޯޓަރުންނާ ބެހޭ ގޮތުން އޭނާ ބުނީ އައްޑޫގައި ކުޅޭއިރު ދަނޑުގައި ގިނަވާނީ ފޭދުއަށް ސަޕޯޓުކުރާ މީހުން ކަމަށެވެ. "ސަޕޯޓަކީ މުހިންމު އެއްޗެއް. އެހެންނަމަވެސް ކޮންމެ ޓީމަކަށް ސަޕޯޓުކުރިޔަސް ސަޕޯޓު އެކުރެވެނީ ފުޓުބޯޅަޔަށް. އެހެންވީމާ ސަޕޯޓު ކުރަނިކޮށް ނިމުނީ. ފޭދޫ ސަޕޯޓަރުން ފޭދުއަށް ސަޕޯޓު ކުރުމަކީވެސް އަޅުގަނޑުމެންނަށް ކުރެވޭ ސަޕޯޓެއް ކަމަށް ބަލާނީ،" ޝީޓޭ ބުންޏެވެ.


Maalee haalathu rangalhu nukurevijjenama TC uvaalanee - vNews.mv\nމާލީ ހާލަތު ރަނގަޅު ނުކުރެވިއްޖެނަމަ ޓީސީ އުވާލަނީ\nއިސްމާޢީލް ޝާހު (ކުޑަ ޝާހު) 05 October 2019, 06:12\nޓީސީ ސްޕޯޓްސް ކްލަބަށް މިހާރު ދިމާވެފައިވާ ހާލަތު ރަނގަޅު ނުކުރެއްވިއްޖެނަމަ، އަންނަ ސީޒަނަށް ފުޓްބޯޅަ ޓީމެއް ނުނެރުމަށް މަޝްވަރާކުރަމުންދާ ކަމަށް ޓީސީ ސްޕޯޓްސް ކްލަބުގެ ބާނީ އަހުމަދު ނަޝީދު (ޑޭވް) ވިދާޅުވެއްޖެ އެވެ.\nޓީސީން 2015 ވަނަ އަހަރު ފުރަތަމަ ޑިވިޝަނުގައި ވާދަކުރަން ފެށިއިރު، ކުޑަ ދުވަސްކޮޅެއްގެ ތެރޭގައި އެޓީމުން ވަނީ ބޮޑެތި ކާމިޔާބީތަކެއް ހޯދާފައެވެ. އެގޮތުން މިދިޔަ އަހަރު ދިރާގު ދިވެހި ޕްރިމިއާ ލީގުގެ ޗެމްޕިއަންކަން ޓީސީން ހޯދިއިރު، 2017 ވަނަ އަހަރު ވަނީ ބަންގްލަދޭޝްގެ ޝެއިޚް ކަމާލް ގޯލްޑް ކަޕް ކާމިޔާބުކޮށްފަ އެވެ.\nނަމަވެސް މިއަހަރުގެ ޓީމުގެ ހާލަތު ގޯސްވެފައިވާއިރު،3މަސް ދުވަހުގެ މުސާރާ ކުޅުންތެރިންނަށް ދެވިފައެއް ނުވެއެވެ. އެންމެ ފަހުގެ ޗެމްޕިއަން ޓީސީގެ ކޯޗެއް މިހާރު ނެތްއިރު، ބައެއް ކުޅުންތެރިން ވަނީ ޓީމު ދޫކޮށްލާފައެވެ. މާލީ މައްސަލަތަކާ ގުޅިގެން ކޯޗު މުހައްމަދު އާތިފް (އާތީ) ވަނީ ދާދި ފަހުން އިސްތިއުފާ ދީފަ އެވެ.\nވީސްޕޯޓްސް ޕްރޮގްރާމްގައި ވާހަކަދައްކަވަމުން ޑޭވް ވިދާޅުވީ ޓީސީން މަސައްކަތް ކުރަމުން އަންނަނީ މާލީ ހާލަތު ރަނގަޅު ކުރުމަށް ކަމަށާއި، އެކަމަކު މިހާރު އޮތް ހާލަތުން އަރައި ނުގަނެވެއްޖެނަމަ، އަންނަ އަހަރު ފުޓްބޯޅައިން ޓީސީ ނުފެނިދާނެ ކަމަށެވެ. މީގެ ކުރިން ބައިބަލާއިން ޓީސީ މަޝްހޫރުވެގެން އައިރު، ޑޭވް ވިދާޅުވީ ބޭނުންނުވި ނަމަވެސް، ހާލަތަށް ބަލާފައި ފުޓްބޯޅަ ދޫކޮށް ބައިބަލާއަށް ޓީސީ އަމާޒުހިފަން ޖެހިދާނެ ކަމަށެވެ.\nޓީސީގެ ހާލަތު މިހާ ދަށަށް ދިޔަ ސަބަބައެއްގެ ގޮތުގައި ޑޭވް ފާހަގަކުރީ 2017 ވަނަ އަހަރުން ފެށިގެން ލިބެމުންއައި ސްޓޭޓް އޯންޑް އެންޓަޕްރައިޒަސް އެސިސްޓަންޓްސް (އެސްއޯއީ) ފައިސާ ނުލިބުން ކަމަށެވެ. 2017 ވަނަ އަހަރު ފެށި އެސްއޯއީ ޕްރޮގްރާމުގެ ދަށުން ފުރަތަމަ ޑިވިޝަނުގައި ވާދަކުރާ ޓީމުތަކުގެ ތެރެއިން ކޮންމެ ޓީމަކަށް ދެމިލިއަން ރުފިޔާ ދެއެވެ. އަދި ޕްރިމިއާ ލީގަށް ހޮވިއްޖެނަމަ އިތުރު އެއް މިލިއަން ރުފިޔާ ދެއެވެ. އެކަމަކު މިދިޔަ އަހަރުގެ ނިޔަލަށް އެސްއޯއީގެ ކުރީގެ އެއްބަސްވުންތައް ވަނީ ހަމަވެފައެވެ.\nމިއަހަރުގެ ކުރީކޮޅު ސަރުކާރުން އެސްއޯއީގެ ފައިސާ ކްލަބުތަކަށް ދޭނެ ކަމަށް އެފްއޭއެމުން ބުނި ނަމަވެސް، ފަހުން ކުޅިވަރާ ބެހޭ ވަޒީރު އަހުމަދު މަހުލޫފް ވަނީ އެ ސަރުކާރުން ކްލަބުތަކަށް ފައިސާ ދޭން ނިންމާފައިނުވާ ކަމަށް ވިދާޅުވެފައެވެ. ޑޭވް ވިދާޅުވީ ޓީސީގެ ހާލަތު ގޯސްވެގެންދިޔައީ އެސްއޯއީ ފައިސާއަށް ބަރޯސާވުމުން ކަމަށާއި، ކްލަބުތަކަށް މިހާލަތަށް އައުމުގައި ވަޒީރުގެވެސް ޒިންމާއެއް އޮންނަން ޖެހޭނެ ކަމަށެވެ.\nޓީސީގެ ހާލަތު ގޯސްވެފައިވާއިރު، މިއަހަރު ލީގުގައި ވާދަކުރާ ގިނަ ކްލަބުތަކަކަށް ވަނީ މާލީ ގޮތުން ގިނަ މައްސަލަތަކެއް ކުރިމަތިވެފައެވެ. އެގޮތުން ވިކްޓަރީ ސްޕޯޓްސް ކްލަބާއި ފޯކައިދޫ ފުޓްބޯލް ކްލަބުވެސް ފާހަގަކޮށްލެވެއެވެ.\nއުވާލާނެ ކަމެއް ނެތެއްނު، އެސޯސިއޭޝަނުން އެ ބުނަނީ މިއަހަރުވެސް3މިލިޔަން ރުފިޔާ ޓީސީ އަށް ދީފީމޭ. ސަރުކާރުން2ލައްކަ ދިން ކަމަށް ވީޓީވީ ލައިވް ޕްރޮގްރާމެއްގައި ޑޭވް ވިދާޅުވި، ދެން ލިބޭ ލާރިން ކްލަބަށް ކުރަން ޖެހޭ ކަންކަން ނުކޮށް އެހެން ކަންކަން ކުރީމަ ފުޓްބޯޅަ ޓީމް އިނދަ ޖެހޭނެ. ދެން ގޯސް ވާނީ ސަރުކާރާއި އެފްއޭއެމް. ތީތި ކަޑަ ބްރޯ. 3.2 މިލޔަން އިން ކްލަބެއް ރާއްޖޭގައި ނުހިންގޭނެ އެއްވެސް ސަބަބެއް ނެތް. އެހެންވިމާ މެނޭޖް ކުރަން ނޭގޭތީ ހުއްޓާލުން ނުވަތަ އުވާލުން ރަގަޅު . އެހެން ބައެއް ގެ ބޮލަށް ކަނޑާ ނުލާ ތިޔަ އުވާލިއްޔާ މާރަގަޅުވާނެ.


Poverty | Mihaaru\nއަށް ބިލިއަނަރުންނާ 3.6 ބިލިއަން މީހުންނާ އެއްވަރު\nދުނިޔޭގެ އެންމެ މުއްސަނދި އަށް މީހުންގެ މިލްކިއްޔާތު، މުޅި ދުނިޔޭގެ ހުރިހާ ފަގީރުންގެ ދެ ބައިކުޅަ އެއްބައި ކަމަށްވާ 3.6 ބިލިއަން މީހުންގެ މިލްކިއްޔާތާ އެއްވަރު ކަމަށް އެހީގެ ޖަމިއްޔާއެއް ކަމަށްވާ އޮކްސްފަމް އިން ބުނެފި އެވެ.\nމުދަލު ޒަކާތް ބަހަން ފަށައިފި، މީހަކަށް 900ރ.\nފަގީރުންގެ ގޮތުގައި ރަޖިސްޓްރީކޮށްފައިވާ ކޮންމެ މީހަކަށް 900ރ.ގެ މަގުން މުދަލު ޒަކާތް ބަހަން ފަށައިފި އެވެ.\nއަނބިމީހާގެ ގަބުރާ އެކު މަގުމަތީ އެއް ދުވަސް\nލެޕްރަސީ ޖެހިފައިވާ، އުމުރުން 53 އަހަރުގެ ފަގީރަކު އަނބިމީހާގެ މަރުވެފައިވާ ހަށިގަނޑު އުފުލަން އެމްބިއުލާންސެއް ނުލިބިގެން އެ ހަށިގަނޑު ގާޑިޔަލަކަށް ލައިގެން 24 ގަޑިއިރު ތެރޭ 80 ކިލޯ މީޓަރަށް ހިނގައިފި އެވެ. އި\nNovember 06, 2016 6\nގެދޮރުނެތް ފަގީރަކު ފަސް އަހަރުތެރޭ މިލިއަނަރަކަށް\nއުމުރުން 46 އަހަރު ވެފައިވާ ޚަލީލް ރަފީތީ އަކީ މީގެ ފަސް އަހަރެއްހާ ދުވަސް ކުރިން، ގެދޮރު ނެތް ފަގީރު ނިކަމެއްޗެކެވެ. މިހާރު އޭނާ ހުރި ގޮތުން މިއީ ރަނގަޅު ވާހަކައެއް ނޫނޭ ހީވެދާނެ އެވެ. އެކަމަކު އޭނާގެ އިންސްޓަގްރާމް އެކައުންޓަށް ބެލުމުން، އޭނާ ދިރިއުޅުނު ހާލަތު ވަރަށް ރަނގަޅަށް ހާމަވެގެން ދެ އެވެ.\nSeptember 09, 2016 6\nފަގީރު ކުއްޖާ އަކީ ފްރާންސްގެ އެޑިއުކޭޝަން މިނިސްޓަރު\nމިއީ ފްރާންސްގެ އެންމެ ފުރަތަމަ މުސްލިމް މިނިސްޓަރުގެ ގޮތުގައި އެންމެންނަށް އެނގުނު ނަޒާތު ވަލާއުދު ބަލްކަސިމް އެވެ. އުމުރުން 36 އަހަރުގައި 2014 ވަނަ އަހަރު އޭނާ އަށް ފްރާންސްގެ ވިމެން މިނިސްޓަރުކަން ލިބިވަޑައިގެން ނަމަވެސް އޭރު އެއީ މުސްލިމެއް ކަމަށް ބުނާ ވާހަކަ ނޫނީ މާބޮޑަށް މީޑިއާގައި ދެކެވިފައެއް ނުވެ އެވެ. މީޑިއާ އިން ބުނާ...\nގަބުރު އުފުލި މީހާއަށް ބަހުރޭންގެ ބޮޑުވަޒީރު އެހީވަނީ\nއިންޑިއާގެ އެންމެ ފަގީރު އެއް ޑިސްޓްރިކްޓް ކަމަށްވާ އޮޑިއްޝާގައި އަނބިމީހާގެ ގަބުރު ގެޔަށް ގެންދަށް ކޮނޑަށް ލައިގެން 10 ކިލޯމީޓަރަށް ހިނގި މީހާ އަށް އެހީވާން ބަހުރެއިންގެ ބޮޑުވަޒީރު ޚަލީފާ ބިން ސަލްމާން އަލް ޚަލީފާ ނިންމަވައިފި އެވެ.\nއަނބިމީހާގެ ގަބުރާ އެކު 10 ކިލޯމީޓަރަށް ހިނގައިފި\nއިންޑިއާގެ އެންމެ ފަގީރު އެއް ޑިސްޓްރިކްޓް ކަމަށްވާ އޮޑިޝާގައި ފިރިހެނަކު އޭނާގެ މަރުވެފައިވާ އަނބިމީހާގެ ހަށިގަނޑު ހޮސްޕިޓަލުން ގެޔަށް ގެންދަން ކޮނޑަށް ލައިގެން 10 ކިލޯމީޓަރަށް ވުރެ ދުރަށް ހިނގައިފި އެވެ. އޭނާއާ އެކު 12 އަހަރުގެ އަންހެންދަރިފުޅު ރޮމުން ހިނގާފައި އަންނަ މަންޒަރު ވެސް ފެނެ އެވެ.\nJuly 05, 2016 8\nޒަކާތް ބެހުމުން އޭދަފުށީ ކޮންމެ ފަގީރަކަށް 12000ރ\nފިތުރު ޒަކާތުގެ ގޮތުގައި ބ. އޭދަފުށީގެ ކޮންމެ ފަގީރަަކަށް މިފަހަރު 12000ރ. އަށް ވުރެ ގިނައިން ލިބުނު ކަމަށް އެ ރަށު ކައުންސިލުން ބުނެފި އެވެ.\nފަގީރުކަމާ ދެކޮޅަށް ގޭޓްސްގެ ކުކުޅު ޕްލޭން ލޯންޗްކޮށްފި\nނިއު ޔޯކް (ޖޫން 9) - ސަބް-ސަހަރާ އެފްރިކާ އިން ފަގީރުކަން ނައްތާލަން މައިކްރޯސޮފްޓުގެ ފައުންޑާ ބިލް ގޭޓްސްގެ "ކުކުޅު ކެމްޕޭން" ނިއު ޔޯކުގައި ލޯންޗުކޮށްފި އެވެ.


މިއިރާކޮޅު – 04 – DhiDaily\nމިއިރާކޮޅު – 04\n“ އަހަރެންގެ ރަމްސާ. “ ފެނުނު މަންޒަރުން ގަތްބިރާއެކު އަސްފާނަށް ހަޅޭލަވައި ގަނެވުނެވެ. މަޑުމަޑުން ތިރިވަމުން ތިރިވަމުން ގޮސް ބިންމަތީގައި ކަކޫ ޖެހުނެވެ. ރަމްސާގެ ސަލާމަތަށް އެދި ހިތާ ހިތުން ދުޢާ ކުރެވުނެވެ.\nއެތައް އިރެއް ވާންދެން އެ ދިމާއަށް ބަލަހައްޓައިގެން އަސްފާން ހުއްޓެވެ. ރަމްސާގެ ހިލަމެއް ނުވެއެވެ. ރަމްސާއަށް ކަމެއް ވީ ބާއެވެ. ރަމްސާ ސަލާމަތްވި ބާއެވެ. ރަމްސާ ކޮބައިތޯ ބަލާލަން އެތަނަށް ދާންވީ ބާއެވެ. ސުވާލަކަށްފަހު ސުވާލެއް އުފެދެމުން ދިޔައެވެ. ޖަވާބު ހޯދަން އެންމެ ފިޔަވަޅެއް ވެސް ކުރިޔަކަށް ނާޅައެވެ. އެ ހިތްވަރެއް އަސްފާނަކަށް ނުލިބުނެވެ.\nރައްޓެހިން ހޭލުމުގެ ކުރިން ގެއަށް ދިއުމަށް އަސްފާން ހިނގައިގަތެވެ. ކުރިން ވެސް ކަންތައް ދިމާވި ގޮތުން އެމީހުން ތިބީ ހިތްހަމަ ނުޖެހިފައެވެ. އެކަން ތަކުރާރުވެގެން ނުވާނެކަމުގައި އަސްފާންގެ ހިތް ބުނަމުން ދިޔައެވެ.\nދަތުރުގެ ބައިވެރިން ހޭލުމުގެ ކުރިން ގެއަށް ދިއުމަކީ އަސްފާން ބޭނުންވާގޮތެވެ. ކުރިން ކަންތައް ވީގޮތަށް ބަލާއިރު އެ މީހުން ހޭލުމުގެ ކުރިން ގެއަށް ދިއުން މުހިންމުކަމުގައި އަސްފާނަށް ގަބޫލުކުރެވުނެވެ. އެހެން ނުވެއްޖެނަމަ މަޞްލަޙަތު ގެއްލިދާނެއެވެ.\nހަސަންބެމެން ބުނާ ގޮތުން މި ރަށަކީ ވަރަށް ނާމާން ރަށެކެވެ. ހަންޑި އާއި ޖިންނި އުޅެއެވެ. ފުރޭތަ އަރައެވެ. ރަށުގެ އެކި ހިސާބުތަކުން ރޭގަނޑުގެ އެކި ވަގުތުތަކުގައި ބޮޑު ކަޅު ފިރިހެނަކު ފެނެއެވެ. ރަށުގެ ތުނޑިމަތިން މަރުވެފައި ހުންނަ ދޫނިތައް ފެނެއެވެ. ބައެއް ދޫނީގެ ކަރުން ކުދިކުދި ލޯވަޅު ފާހަގަ ވެއެވެ. އެ މީހުން ބުނާ ގޮތުން އެ މީހާ ދޫނިތަކުގެ ކަރުން ލޭ ބޮނީއެވެ.\n“ އެ ބުނާ ހަންޑިތަކާއި ޖިންނިތައް ކޮބައިބާ ؟ ހަށިގަނޑުން ބޮޑު ކަޅު މީހާ ކޮބައިބާ ؟ ލޭ ބޯލާނެ ދޫންޏެއް ނެތީބާ ؟ މި ހުރިހާ ކަމެއް މިހެން އޮތްއިރު މިރަށަށް ދަތުރު އައީ ކީއްވެބާ ؟ “ ޚިޔާލީ ދުނިޔެއަކަށް ގެއްލިފައި ހުރި އަސްފާނަށް ދެވެނީ ކޮން ދިމާއަކަށް ކަމެއް އޭނާއަށް އެނގޭ ހެނެއް ހިޔެއް ނުވެއެވެ.\nޚިޔާލީ ދުނިޔެއެއްގައި ހުރެގެން ހިނގަމުން ހިނގަމުން ދިޔަ އަސްފާން ސިއްސައިގެން ދިޔައީ ވަރަށް ކައިރިން ދޫންޏެއް ގޮވާލި ބާރު އަޑަށެވެ. ވޭނުން ފުރިގެންވީ އެއަޑަށް އަސްފާންގެ ސަމާލުކަން ހުއްޓެވެ. އަވަސް އަވަހަށް ވަށައިގެން ބަލާލެވުނުއިރު އޭނާއަށް ހުރެވުނީ އެ ބުނާ ތުނޑިއާއި ވަރަށް ކައިރީގައެވެ.\nއަޑު އައި ދިމާއަށް ބަލާލި ވަގުތު ފެނުނު މަންޒަރު ގަބޫލުކުރަން ދަތިވިއެވެ.\nބޮޑު ކަޅުމީހެކެވެ. ފަލަމިނުގައި ހައެއްކަ ފޫޓް ހުންނާނެ ކަމަށް ލަފާކުރެވޭއިރު ދިނުމިނުގައި ދިހަވަރަކަށްފޫޓް ހުންނާނެއެވެ. އެ މީހާގެ އަނގައިން ހުދުކުލައިގެ އެއްޗެއް ބޭރަށް ފެންނަން ހުއްޓެވެ. ހީވާގޮތުން އޭނާ ކޮންމެ ވެސް އެއްޗެއް ކަނީއެވެ. ގަތްބިރާއިއެކު މުޅިމީހާ ތުރުތުރު އަޅައިގެން ދިޔައެވެ. ހަދާނެގޮތް ހުސްވެ މީހާ ގަނޑުވި ކަހަލައެވެ.\nއެ މީހާ އަނގަ ޖަހައިގެން އުޅުނު ދޫނި ވައްޓާލީ އަސްފާން ބަލަން ހުއްޓައެވެ. ލޯ ބޯލާފައި އެއްލާލީ ކަމަށް ވެސް ވެދާނެއެވެ. އެހެން މީހަކު އެ ވާހަކަތައް ގަބޫލު ނުކުރި ނަމަވެސް އެ ހުރިހާ ކަމެއް ހިނގައި ދިޔައީ އަސްފާންގެ ކުރިމަތީގައެވެ. ވަށައިގެން ހޯދާލަމުން އެ މީހާ ހިނގައިގަތީ އަސްފާނާއި ދިމާއަށެވެ. ތުނޑިމަތީގައި ނިދާފައި ތިބި ދޫނިތައް އަޑުއަޑު ލައްވަމުން އުދައްސައިގަތީ މުޅިތަނަށް ފެތުރިގެންދިޔަ ބާރު ހުނުމުގެ އަޑާއިއެކުއެވެ. އަންހެނެއްގެ އަޑުން އިވިގެންދިޔަ އެ ހުނުމުގެ އަޑު މަދު ސިކުންތުކޮޅެއްގެތެރޭގައި ކެނޑުނު ނަމަވެސް އެއްވެސް މީހަކު ފެންނާކަށް ނެތެވެ.\nވަގުތުތައް ފާއިތުވަމުން އައިސް އިރު އަރަނީ އެވެ. ފަޅުރަށަކަށް ދެވިއްޖެނަމަ ރަށްވަށައި ބުރެއް ޖަހާލުމަކީ ގިނަ ދިވެހިންގެ އާދައެކެވެ. ހޭލެވުމާއިއެކު ސާލިސް ބޭނުންވީ ރަށްވަށައި ހިނގާލަން ދާށެވެ. ފަހަރެއްގައި ވެލައެއް އަރާފައި އޮވެދާނެ އެވެ. ވެލާ ބިސްކޮޅެއް ލިބިއްޖެ ނަމަ ކޮންމެ ވެސް ރަނގަޅު ކާ އެއްޗެއް ތައްޔާރު ކޮށްލެވިދާނެއެވެ.\nސާލިސްގެ އެ ވާހަކަތައް އަބީރަށް ވަރަށް ކަމުދިޔައެވެ. ހެނދުނު ހެނދުނާ ތެދު ހިނގާލަން ދިޔުމަކީ ހަށިގަނޑަށް ވަރަށް ފައިދާ ކުރާނެ ކަމެއް ކަމަށް ބުންޏެވެ. ސާލިސްއާއެކު ދިއުމަށް ތައްޔާރު ވިއެވެ.\nއަސްފާނަށް ހޭވެރިކަން ވީ ބަޔަކު މީހުން އޭނާއަށް ގޮވާ އަޑަށެވެ. ފުންމައިގެން ތެދުވަމުން ވަށައިގެން ހޯދާލިއިރު އޭނާ ކައިރީ ތިބީ ސާލިސް އާއި އަބީރެވެ. އެ މީހުނަށް އެއްވެސް ސަމާލުކަމެއް ނުދީ އެކި ފަހަރު އެކި ދިމާއަށް އަސްފާން ބަލަމުން ދިޔައެވެ. އޭނާގެ ފަރާތުން ފެންނަމުންދިޔަ ހާސްކަމާއި ނުތަނަވަސްކަން އަބީރުމެނަށް ފާހަގަވިއެވެ.\nކިހިނެތްވީތޯ އާއި މިތަނަށް އައީ ކޮން އިރަކު ކީއްކުރަންތޯ ސާލިސް ސުވާލު ކުރުމުން އަސްފާން ޖަވާބެއް ނުދިނެވެ. ހައިރާންކަމާއި ކަންބޮޑުވުމާއެކު ސާލިސްއަށް ބަލަހައްޓައިގެން ހުރީއެވެ. ދޭތެރެއަކުން މުޅި ތުނޑިއަށް ނަޒަރު ހިންގާލައެވެ. ކޮންމެ ވެސް އެއްޗެއް ފެނޭތޯ ބަލާހެން ވެސް ހީވެއެވެ.\nއަސްފާންގެ ހާލަތު ރަނގަޅު ނޫންކަން އަބީރަށް ވިސްނުނެވެ. އަތުގައި އޮތް ފެންފުޅިއަށް ބަލަހައްޓައިގެން ހުރެ ސިއްރު ސިއްރުން ކޮންމެ ވެސް ކިޔެވުމެއް ކިޔަވާލިއެވެ. ވަގުތާއި ހާލަތާއި ގުޅޭ ދުޢާއެއް ކޮށްލީ ކަމަށް ވެސް ވެދާނެއެވެ. ފެންފުޅި އަސްފާން އަތަށް ދެމުން ފެންފޮދެއް ބޯލުމަށް ބުންޏެވެ. ހާލު ރަނގަޅުތޯ އަހާލަމުން ގެއާއި ދިމާއަށް ހިނގައިގަތެވެ.\nއަސްފާން ހަމައަކަށް އެޅުނީ ކުޑައިރުކޮޅެއް ފަހުންނެވެ.\nތުނޑިމަތިން ފެނުނު ކަންތައް އަސްފާން ކިޔައިދިނުމުން އަބީރާއި ސާލިސް ގަބޫލުކުރިއެވެ. އެ މީހުން ބުނިގޮތުގައި އެ މަޚުލޫގަކަށް ތިރިއެއް ނުފެންނާނެއެވެ. އަނބުރައި ގަނެގެން ވެއްޓުން އެއީ އަސްފާންގެ ނަސީބެވެ. އެހެން ނޫންނަމަ އޭނާ ސަލާމަތެއް ނުވީހެވެ. އެފަދަ ބައެއް ވާހަކަތައް އެ މީހުން ވެސް ވަނީ އަޑުއަހާފައެވެ.\nހެނދުނުގެ ސައި ތައްޔާރު ކުރުމާއިގެން އަސްފާންމެން އުޅެނިކޮށް ސަފާރީބޯޓް ނައްޓާލައިފިއެވެ. ރޭގައި އެއްވެސް ގޯހެއް ހިނގާދިޔަ ނަމަ ކޮންމެ ވެސް ޚަބަރެއް ވާނެކަމުގައި އަސްފާންގެ ހިތް ބުންޏެވެ.\nލިބުނު ކާމިޔާބަށް ހިނިތުންވަމުން ބޯޓާއި ދިމާއަށް ބަލަހައްޓައިގެން އަސްފާން ހުއްޓެވެ. ރޭވުންތައް ކުރިޔަށް ހުރިއިރު ކާމިޔާބު ވާނެކަމުގެ އުންމީދު ބޮޑެވެ.\nއަސްފާންމެނަށް ރަށެއް ދެވުނީ އެކެއް ޖަހާކަން ހާއިރުއެވެ. ތަންތަނަށް ގެންދަންޖެހޭ ތަކެތި އެތަންތަނަށް ގެންދިއުމަށް އެންމެން އަވަސް ވެގަތެވެ.\nއަސްފާނަށް ހޭލެވުނީ ފޯނު ރިންގްވާ އަޑަށެވެ. އަވަސް އަވަހަށް ލޯ ހުޅުވާލަމުން ފޯނު ބަލާލިއިރު ގުޅަނީ މަޒާޔާއެވެ.\nވަރަށް މުހިންމު ކަމެއްގައި ދާން ޖެހިއްޖެ ކަމަށް ބުނަމުން އަސްފާން ފޯނު ކަނޑާލީ ބަނދަރަށް ދިއުމުގެ ބޭނުމުގައެވެ. މިވަގުތަށް އެންމެ މުހިންމީ ރަމްސާ އެވެ. ކޮންމެ ގޮތަކުން ނަމަވެސް އެނާގެ ރޭވުމަށް ކާމިޔާބު ކުރަން އަސްފާން ބޭނުމެވެ. އެ ފުރިހަމަ ރީތި މަލުގެ ފޮނިކޮޅު ބޯލުން ނޫން އެހެން އެއްވެސް މަޤްޞަދެއް އޭނާގެ ނެތެވެ. އެކަން ހާސިލު ވުމުން ރަމްސާގެ މަތިން ހަނދާން ނައްތާލުމަށްފަހު އަބަދުގެ އަބަދަށް އޭނާ ރަމްސާއާ ދުރަށް ދާނެއެވެ.\nމަޒާޔާ އަކީ އޭނާގެ ހިތުގެ ބައިވެރިޔާ އެވެ. އުމުރަށް އެކުގައި އުޅުމަށް ހޮވި ބައިވެރިޔާއެވެ. އޭނާ ނޫން މީހަކާއި އަސްފާން ކައިވެންޏެއް ނުކުރާނެއެވެ.\nއަސްފާން މަތިރިމައްޗަށް ނުކުތްއިރު އެ ސަރަހައްދު ފެންނަނީ ވަރަށް ފަޅުކޮށެވެ. ހޮޅުއަށި ސަރަހައްދުގައި ވެސް އެއްވެސް މީހަކު ނެތެވެ. މިގަޑީގައި އެސަރަހައްދު އެގޮތަށް ފެނުމުން ކޮންމެ ވެސް ވަރެއްގެ ހައިރާންކަމެއް ވެސް ލިބިގެން ދިޔައެވެ.\nރަމްސާ އާއި އަސްފާން ވާހަކަ ދެއްކި ގޮތަށް ކަންތައް ކުރުމަށް މަގު ފަހިވުމުން އަސްފާން ވަރަށް ހިތްހަމަ ޖެހުނެވެ.\nރަށުބަނދަރަށް ވަތް ސަފާރީބޯޓު ފެނުމާއިއެކު އަސްފާނަށް ހިނިތުން ވެލެވުނެވެ. އެދިއެދި ހުރި ފުރުސަތަށް މަގު ފަހިވުމުން ހިތަށް ވަރަށް ބޮޑު ހަމަޖެހުމެއް ލިބިގެންދިޔައެވެ.\nސަފާރީބޯޓު އައިސް ބަނދަރުގެ ތޮށިގަނޑާއި ގާތްކޮށްލުމާއިއެކު އަސްފާން ވެސް އެ ދިމާއަށް ގާތްވެލިއެވެ. ކަމެއް ހާސިލުކުރަން ބޭނުންނަމަ އެކަމަށް ފަހި ކުރަން ޖެހޭ މަގުތައް ފަހި ކުރުމަކީ އެންމެ އިސް ކަންތަކެވެ. ބޯޓު މީހުން ބޭނުންވި ފަދައިން އެއްގަމަށް ވާތައް އެއްސުމުގައި އަސްފާން އެހީތެރި ވިއެވެ.\nއެއްގަމަށް ފޭބި ފަނަރަ ވަރަކަށް ފަތުރުވެރިންގެ ތެރޭގައި ރަމްސާއެއް ނެތެވެ. ހައިރާންވެ ސުވާލު އުފެދުނު ނަމަވެސް އަސްފާން ހަމަޖެހިލައިގެން ހުރީ ރަމްސާ އަދި ފައިބާނެކަން ޔަގީން ވާތީއެވެ. އޭނާގެ ހިތް ތަޅުވާލުމަށް ރަމްސާ މަޑުކޮށްލައިގެން ހުރީ ކަމަށް ވެދާނެތީއެވެ.\nމެދުއުމުރުގެ ދިވެއްސަކު ބޯޓުން ފޭބިއެވެ. ހެދުން އަޅާފައި ހުރިގޮތުންނާއި ޢަމަލުތައް ހުރިގޮތުން އޭނާ އަކީ ބޯޓުގެ ކޮންމެ ވެސް މުހިންމު މީހެއްކަން އެނގެއެވެ. އެ މީހާ އައިސް އަސްފާނާއި ވާހަކަ ދެއްކިއިރު އަސްފާން ފިޔަވާ އެހެން އެއްވެސް މީހަކު ފެންނާކަށް ނެތެވެ. އޭނާ ބުނިގޮތުން އޭނާއަކީ އެ ބޯޓުގެ މެނޭޖަރެވެ.\nރަމްސާ ފައިބާނެކަމަށް އަސްފާނަށް ހީކުރެވުނު ނަމަވެސް ރަމްސާގެ ޚަބަރެއް ނުވިއެވެ. ރަމްސާއާ ބެހޭ ގޮތުން ބޯޓުގެ މީހުނާއި ސުވާލު ކުރާކަށް އަސްފާނަކަށް ނުކެރުނެވެ.\nބޯޓުގެ މެނޭޖަރ ސުލޭމާން އެދުނު ފަދައިން އެ މީހުނަށް ރަށުގެ މުހިންމު ތަންތަން ދައްކާލައި ވިޔަފާރި ކޮށްލުމަށް އެހީވުމަށް އަސްފާން އެއްބަސްވިއެވެ. އެމީހުން ގޮވައިގެން އެއްގަމާއި ދިމާއަށް މިސްރާބުޖެހިއެވެ.\nދެކެވެމުންދިޔަ ވާހަކަތަކުގެ ސަބަބުން ސުލޭމާނާއި އަސްފާންގެ މެދުގައި ގާތް ރަހުމަތްތެރިކަމެއް އުފެދުނެވެ.\nކިތަންމެ ގާތްކަމެއް އުފެދުނު ނަމަވެސް އެހާ އަވަހަށް ރަމްސާގެ ވާހަކަ ދައްކާކަށް އަސްފާނަކަށް ނުކެރުނެވެ. ރަމްސާ ކޮބައިތޯ ބަލަން ކެތްތެރިކަމާއި ވިސްނުންތެރިކަމާއިއެކު މަސައްކަތްކުރުން ބުއްދިވެރިކަމުގައި އަސްފާނަށް ވިސްނުނެވެ. ކޮންމެ ވެސް މުހިންމު ކަމެއް ދިމާނުވާ ނަމަ ރަމްސާ ފައިބާނެކަން އޭނާއަށް ޔަގީންވެއެވެ.\nވަޒީފާއެއް ހޯދަން އުނދަގޫ މިޒަމާނުގައި ވަޒީފާއަކަށް މަގުފަހިވާ ކޮންމެ ފުރުސަތެއްގެ ބޭނުން ހިފުމަކީ ވަރަށް މުހިންމުކަމެވެ. ރަމްސާ ދިން މަޢުލޫމާތާއި އެއްގޮތަށް ޢަމަލުކުރުމަށް އަސްފާން ނިންމިއެވެ. ވަޒީފާ ނުލިބުނަސް ގެއްލުމެއް ނެތްތާއެވެ.\nވަޒީފާއެއް ލިބިދާނެތޯ އަސްފާން ސުވާލު ކުރުމުން ސުލޭމާން ހިނިތުންވެލިއެވެ. ތަޢުލީމު ހާސިލުކުރީ ކޮން ދާއިރާއަކުންތޯ އާއި މިހާތަނަށް ވަޒީފާ އަދާކުރީ ކޮންތާކުތޯ އަހާލިއެވެ. ސުލޭމާންގެ ކިބައިން ފެނުނު ހިތްހެޔޮކަމާއި ގާތް ކަމުގެ ސަބަބުން އަސްފާންގެ އުންމީދު އާވިއެވެ. ޔަގީންކަން ބޮޑުވިއެވެ.\nއަސްފާންގެ ތަޢުލީމީ ހަޔާތް ނިމުނީ ދާދި ފަހުންނެވެ. ތަޢުލީމު ހާސިލުކުރުމަށް މާލޭގައި އުޅުނުއިރު ދުވަސްވަރު ތިން އަހަރެއްހާ ދުވަހު ޕާޓުޓައިމް ވަޒީފާއެއްގެ ގޮތުގައި ރެސްޓޯރެންޓެއްގެ ވެއިޓަރަކަށް އުޅުނެވެ. އެތަނުން ދީފައިވާ ލިޔުމުގެ ފޮޓޯއެއް ފޯނުން ދައްކާލިއެވެ.\nއަސްފާން ބޭނުންވި ފަދައިން ވަޒީފާ ހަމަޖެހުނެވެ. ތަޢުލީމު ހާސިލުކުރަމުން ދިޔަ ދުވަސްވަރު ޕާޓުޓައިމް ވަޒީފާއެއްގެ ގޮތުގައި ނަމަވެސް ވެއިޓަރުކަން ކުރެވުނުކަން ނަސީބެކޭ ހިތަށް އެރިއެވެ.\nހަވީރު ފަސްގަޑި ތިރީސްކަން ހާއިރެވެ. ރަށުގެ މުހިންމު ތަންތަން ބަލާލައި ވިޔަފާރިކޮށް ނިމުމުން ފަތުރުވެރިން ބޭނުންވީ ބޯޓަށް އަރާށެވެ.\nދެވަނަ ފަހަރަށް ބޯޓު ކައިރިއަށް ދެވުމުން ވެސް އަސްފާން ބެލީ ރަމްސާ ކޮބައިތޯ އެވެ. ރަމްސާ ދެކިލާ ހިތުން އޭނާއަށް ކެތްވަނީއެއް ނޫނެވެ. އެކިފަހަރު އެކިދިމާއިން ބޯޓާއި ގާތްވެ ބޯޓުތެރެއަށް ނަޒަރު ހިންގިއިރު ވެސް ރަމްސާއެއް ނުފެނުނެވެ.\nކަމެއް ބޭނުން ވެއްޖެނަމަ ގުޅާލަން ބުނަމުން އަސްފާން ހިނގައިގަތީ ރަށުތެރެއާ ދިމާއަށެވެ. ވަޒީފާ ލިބުމުން ކިތަންމެ ހިތްހަމަ ޖެހުނު ނަމަވެސް ރަމްސާ ނުފެނުމުން އަސްފާން ހުރީ ނުތަނަވަސް ވެފައެވެ. ހައިރާންވެ ކަންބޮޑު ވެފައެވެ. ޖަވާބު ހޯދަން ބޭނުންވި އެތައް ސުވާލެއް ހިތުގައި އުފެދެމުން ދިޔައެވެ.\nރައްޔިތުންގެ ތެރެއިން ގިނަ ބައެއްގެ އަމާޒަކަށް ވެފައި ވަނީ ރަށުގެ ދެކުނު ފަރާތެވެ. ބައިބަޔަށާއި ވަކިވަކިން ރައްޔިތުންތައް އެދިމާއަށް ދާތީ ފެނުނެވެ. ބައެއް މީހުން ސައިކަލްތަކުގައި އެދިމާއަށް މިސްރާބު ޖަހާފައިވާއިރު ދުވެފައިދާ މީހުން ވެސް ފެނެއެވެ. އަސްފާން ހައިރާންވެ ކަންބޮޑުވިއެވެ.\nކުއްލިއަކަށް އިވުނު ވާހަކައެއްގެ ސަބަބުން އަސްފާނަކަށް ކެތެއް ނުވިއެވެ. އަވަހަށް އެދިމާއަށް ދާން ބޭނުން ވިއެވެ.\nމަރުވެގެން ލައްގާފައިވާ ކަމަށް ބުނާ އަންހެންމީހާގެ ހަށިގަނޑު އޮތީ ރަށުގެ ދެކުނުފަރާތު ގޮނޑުދޮށުގައެވެ. މޫނުމައްޗަށް ލިބިފައިވާ ބޮޑެތި ގެއްލުންތަކުގެ ސަބަބުން އެއްވެސް ވަރަކަށް އޭނާގެ ސިފަ ވަކިކުރާކަށް ނޭނގެއެވެ. މޫނުމައްޗަށް ލިބިފައިވާ ގެއްލުމުގެ އިތުރުން އެއް އަތުގެ އަތްތިލަ އާއި އަނެއް އަތުން ބައެއް މަދެވެ. ބައެއް މީހުން ބުނާ ގޮތުން އެ އަންހެންމީހާއަށް ހަމަލާ ދީފައިވަނީ ބޮޑު މިޔަރެއް ކަހަލަ ކޮންމެ ވެސް އެއްޗެކެވެ.\nއެބުނާ އަންހެން މީހާގެ ހަށިގަނޑު ފެނުމާއެކު އަސްފާން ދިޔައީ ސިއްސައިގެންނެވެ. ލިބިފައިވާ ގެއްލުމުގެ ސަބަބުން ސިފަ ވަކިކުރަން ނޭނގޭ ވަރަށް މޫނުމަތި ހަލާކުވެފައިވީ ނަމަވެސް އެ އަންނައުނާއި އެ ހަށިގަނޑު ފެނުމުން އަސްފާންގެ ހިތަށް ވަރަށް އަސަރުކުރިއެވެ. ފުރަތަމަ ފެނިލުމާއި އެކުވެސް އެއީ ރަމްސާގެ ހަށިގަނޑުކަން އަސްފާނަށް ޔަގީންވިއެވެ. ހަރަކާތް ހުސްވި ގަނޑުވި ކަހަލައެވެ. ބުނާނެ އެއްޗެއް ކުރާނެ ހަރަކާތެއް ނޭނގި ހުއްޓުން އަރާފައި ހުއްޓާ ކުއްލިއަކަށް ހަނދާންވީ ރޭގެ އެ ހާދިސާ އެވެ. ދެ ލޮލުން ކަރުނަ ފާއްދާލީ އެއްވެސް އިހްތިޔާރަކާއި ނުލައެވެ.\nކުރެހުން އެޅުނޭ ހިތުގެ އަޑީގައި… – 21\nއަބަދުވެސް އިންތިޒާރު ކުރާނަން – 10


Azim ge faadukiyun Mahloof ah: Vazeerunnah kuran laazimu kuraa kankan kuran jehey\nކޮވިޑް-19: އިތުރު 143 މީހަކު ޕޮޒިޓިވް!\nއާޒިމްގެ ފާޑު ކިޔުން މަހުލޫފަށް: ވަޒީރުންނަށް ކުރަން ލާޒިމު ކުރާ ކަންކަން ކުރަން ޖެހޭ\n30 ޖޫން 2020 - 10:01:26\nކުޅިވަރު ގާނޫނާ އެއްގޮތަށް، އެފްއޭއެމްއާ ދޭތެރޭ ފިޔަވަޅު އަޅާފައި ނުވާތީ ރައްޔިތުންގެ މަޖިލީހުގެ މެޖޯރިޓީ ލީޑަރު، އަދި އެފްއޭއެމްގެ އެންމެ ފުރަތަމަ އިންތިހާބީ ރައީސް، އަލީ އާޒިމްގެ ފާޑު ކިޔުން ޔޫތް މިނިސްޓަރު އަހުމަދު މަހުލޫފަށް އަމާޒު ވެއްޖެ އެވެ.\nއާޒިމް މަޖިލީހަށް ހުށަހެޅި މައްސަލައިގައި ބުނެފައިވަނީ ކުޅިވަރާ ބެހޭ ވުޒާރާއިން، ކުޅިވަރު ގާނޫނާ އެއްގޮތަށް، އެފްއޭއެމްއާ މެދު ފިޔަވަޅު އަޅާފައި ނުވާތީ ގާނޫނުގައިވާ ގޮތަށް ފިޔަވަޅު އަޅައިދިނުމަށް އެދޭކަމަށެވެ. އާޒިމްގެ މައްސަލަ މަޖިލީހަށް ބަލައިގެންފައިވަނީ ވޯޓްގައި ބައިވެރިވި މެމްބަރުންގެ ތެރެއިން 31 މެމްބަރުންގެ ވޯޓުންނެވެ. އަދި މައްސަލަ ބަލައިގަތުމާއި ދެކޮޅަށް އެއް މެމްބަރަކު ވޯޓު ދެއްވާފައިވެ އެވެ.\nމައްސަލައާއި ގުޅޭގޮތުން މަޖިލީހުގައި ވާހަކަ ދައްކަވަމުން އާޒިމް ވިދާޅުވީ މިޒަމާނުގައި ކުޅިވަރަކީ ތައުލީމެއް ކަމަށާއި، އަދި އެއީ ވިޔަފާރިއެއް ކަމަށެވެ.\nއާޒިމް ވިދާޅުވީ ގާނޫނުހަދާ ވަކި ގޮތަކަށް އަމަލުކުރުމަށް އެންގުމުން ގާނޫނު ތަންފީޒު ކުރަންތިބި ފަރާތްތަކުން އެގޮތަށް އަމަލުނުކުރާ ކަމަށެވެ. އަދި ގާނޫނާއި އެއްގޮތަށް އަމަލު ނުކުރާނަމަ މިއީ ގާނޫނީ ދައުލަތެކޭ ބުނެވެން ނެތްކަމަށް އާޒިމް ވިދާޅުވި އެވެ. މީގެ އިތުރުން އާޒިމް ވިދާޅުވީ ވަޒީރުންނަށް ކުރަން ލާޒިމު ކުރާ ކަންކަން އެފަރާތްތަކުން ކުރަން ޖެހޭނެ ކަމަށާއި ކުޅިވަރުގެ ގާނޫނެއް ވުޖޫދަށް ގެނެސްފައިވާކަމަށެވެ.\nފުޓުބޯޅައިގެ ކަންކަން ނެތެމުން ހީނަރުވަމުން ދާކަން ފާހަގަކޮށް އާޒިމް ވިދާޅުވީ މި ވަގުތުގައި ވެސް ބޭނުމަކީ އެކި ނުފޫޒުތަކުން ފުޓްބޯޅަ އެއްކިބާކުރުން ކަމަށެވެ. ފުޓްބޯޅަ އެސޯސިއޭޝަން ވެފައިވަނީ ސިޔާސި ގޮތުން ހަރަކާތްތެރިވާތަނަކަށްކަމަށާއި، އެތަނުގައި ކެމްޕެއިން ޖަގަހަ ހިންގާ ވިޔަފާރީގެ އެކި އެކި ކަންކަން ހިންގާ ކަމަށް އާޒިމް ވިދާޅުވި އެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި ފުޓްބޯޅަ އެސޯސިއޭޝަންގެ ތެރޭގައި ގޯހުން ގިނަ ކަންތައްތަކެއް ހިންގާފައިވާކަމަށާއި، އެ އެސޯސިއޭޝަންވެސް ހިންގަން ޖެހޭނީ ގާނޫނުތަކާއި ގަވައިދު ތަކުގެ ތެރެއިން ކަމަށް އާޒިމް ވިދާޅުވި އެވެ.\nމި މަސައްކަތް މަޖިލީހުން ކުރުމުން މިއީ ތިންވަނަ ފަރާތެއްގެ ނުފޫޒު އެސޯސިއޭޝަނަށް ވެއްދުމަށް ކުރާ ކަމެއްކަމަށް ފުޓްބޯޅަ އެސޯސިއޭޝަނުން ބުނެފާނެކަން ފާހަގަކޮށް އާޒިމް ވިދާޅުވީ، މިއީ ނުފޫޒު ފޯރުވަން ކުރާ ކަމެއް ނޫންކަން ހުށަހަޅާފައިވާ މައްސަލައިން އިނގޭނެކަމަށެވެ. މައްސަލަ ހުށަހަޅާފައި ވަނީ މިނިސްޓަރު މަހުލޫފާއި ސްޕޯޓްސް ކޮމިޝަނަރު ގާނޫނުގައި ބުނެފައި ވާ ގޮތަށް އަމަލުކުރަމުން ނުދާތީ ކަމަށް ވެސް ވިދާޅުވި އެވެ.\nގާނޫނުގައި އެސޯސިއޭޝަނުން ހުރިހާ ފަރާތްތަކާއި މެދު އެއް ހަމައަކަށް އަމަލުކުރުމަށް ބުނެފައިވާއިރު އެސޯސިއޭޝަންގެ މައްސަލައެއް ފާހަގަކުރާ ކްލަބްތައް ސަސްޕެންޑް ކޮށްފައިވާ ކަން އާޒިމް ފާހަގަ ކުރެއްވި އެވެ. އޭގެ ތެރޭގައި ވިކްޓްރީ އާއި ނިއުރޭޑިއެންޓް ހިމެނޭ ކަމަށް އާޒިމް ވިދާޅުވި އެވެ.\nމައްސަލައަށް ވާހަކަ ދައްކަވަމުން އާޒިމް އިތުރަށް ވިދާޅުވީ، ފުޓްބޯޅަ އެސޯސިއޭޝަނާއި މެދު ފިޔަވަޅު ނާޅާ އޮތުމުން މިނިސްޓަރު މަހުލޫފާއި މެދު އިތުބާރެއް ނެތް ކަމަށެވެ. އަދި ގާނޫނުގައި ކަންކުރަންވީ ގޮތް ބަޔާންކޮށްފައި އޮތް އިރު އެގޮތަށް އަމަލު ނުކުރާނަމަ ވަޒީރެއް ހުރުމުގެ ބޭނުމެއް ނެތް ކަމަށް ވިދާޅުވި އެވެ. އަދި ވަޒީރުގެ އިރުޝާދަށް އަމަލުނުކުރާނަމަ ފިޔަވަޅު އަޅަންޖެހޭނެ ކަމަށްވެސް ވިދާޅުވި އެވެ. އަދި އާޒިމް ވަނީ ޤާނޫނުގައި ބުނެފައިވާ ގޮތަށް ފުޓްބޯޅަ އެސޯސިއޭޝަނާއި މެދު ފިޔަވަޅު އެޅުމަށް މިނިސްޓަރު މަހުލޫފަށް ގޮވާލާފައެވެ.\nމެންބަރު އަލީ އާޒިމްމިނިސްޓަރު މަހްލޫފު މަޖިލިސްފުޓްބޯޅަ\nރައްޔިތުންގެ މަޖިލިސް ޓިކްޓޮކަށް\nރައީސް ޔާމީން އާ ރައީސް ސޯލިހްގެ ސަރުކާރުގެ ތަފާތު ބޮޑު!\nމޫސުމަށް ކުރާ ނޭދެވޭ އަސަރު ކުޑަކުރަން މަޝްވަރާކޮށްފި\nއިންސާފު ލިބުން ލަސްވާތީ މަޖިލީހަށް މައްސަލައެއް


Eydhafushin Dheenee3suvaalu (19)\nއޭދަފުށިން ދީނީ ތިން ސުވާލު (19)\n1. ސޯޅަ އަހަރު ނުފުރެނީސް ކުދިން ކައިވެނިކުރުން ގާނޫނަކުން މަނާކުރެވިދާނެތޯ؟\nޖަވާބު: ފިރިހެނަކަށް ވިޔަސް އަދި އަންހެނަކަށް ވިޔަސް، ކައިވެނިކުރުމަށް ވަކި އުމުރެއް ޝަރީޢަތުގައި ކަނޑައަޅުއްވާފައެއް ނުވެ އެވެ. ސޫރަތުއްތަލާޤުގެ ހަތަރުވަނަ އާޔަތުގައި މާތްﷲ ވަހީ ކުރައްވާފައިވެ އެވެ.\n(وَاللَّائِي يَئِسْنَ مِنَ الْمَحِيضِ مِنْ نِسَائِكُمْ إِنِ ارْتَبْتُمْ فَعِدَّتُهُنَّ ثَلاثَةُ أَشْهُرٍ وَاللَّائِي لَمْ يَحِضْنَ)\nމާނައީ؛ އަދި ތިޔަބައިމީހުންގެ އަންހެނުންކުރެ އުއްމީދު ކެނޑިފައިވާ މީހުންނާމެދު (އެބަހީ އިއްދައިން ކެނޑިފައިވާ އަންހެނުންނާމެދު) ތިޔަބައިމީހުން ޝައްކުކުރާނަމަ، ފަހެ އެކަބަނލުންގެ އިއްދައަކީ، އަދި ހައިޟް ނުވާ މީހުންގެ އިއްދަ އަކީ ވެސް ތިންމަސް ދުވަހެވެ.” މި އާޔަތުގެ ތަފްސީރުގައި އިމާމު ސަދީ-ރަހިމަހުﷲ ވިދާޅުވެފައިވެ އެވެ. ” (وَاللَّائِي لَمْ يَحِضْنَ) އަދި ހައިޟުނުވާ މީހުންގެ އިއްދައަކީވެސް ތިންމަސް ދުވަހެވެ،” އޮތް ބަސްފުޅުގެ މުރާދަކީ ހައިޟުގެ އުމުރަށް ނޭޅޭ ކުޑަކުދިންނެވެ. އަދި އުމުރުގައި ދުވަހަކުވެސް ހައިޟުނުވާ ބާލިޣުވެފައިވާ އަންހެނުންނެވެ. މިފަދަ މީހުންގެ އިއްދައަކީ ހައިޟުން ކޭނޑިފައިތިބޭ މީހުން ފަދައިން ތިން މަސް ދުވަހެވެ،”\nސަހީހުލް ބަކުހާރީ އަދި މުސްލިމުގައި އައިސްފައިވެ އެވެ.\n“ކީރިތި ރަސޫލުﷲ ޞައްލަﷲ އަލައިހި ވަސައްލަމަ އައިޝާ ރަޟިއަﷲ އަންޙާ އާއި ކައިވެނި އަގުދު ކުރެއްވިއިރު އެކަމަނާގެ އުމުރުން6އަހަރެވެ. އަދި އެކަމަނާއާއެކު ރޭ ކުރެއްވިއިރުގައި އުމުރުފުޅުން9އަހަރެވެ”\nއިމާމު އިބްނު ގުދާމާ ރަޟިއަﷲ ވިދާޅުވި އެވެ.\n“ކުފޫ ހަމަވާކަމަށްވަނީނަމަ އުމުރުން ނުވަ އަހަރު ހަމަނުވާ އަންހެންކުދިން ކައިވެނިކޮށްދިނުމުހެ ހައްގު އެކުދިންގެ ބައްޕައަށް ލިބިގެންވާ ކަމާމެދުގައި އިލްމުވެރިންގެ މެދުގައި ޚިލާފެއް ނެތެވެ،”\nއިމާމު އިބްނު މުންޒިރު ރަޟިއަﷲ ވިދާޅުވި އެވެ.\n“ކުފޫ ހަމަވާ މީހަކާނަމަ ކޮންމެ އުމުރެއްގެ އަންހެން ކުއްޖަކަށްވެސް ކައިވެނިކޮށްދިނުމުހެ ހައްގު އެކުއްޖާގެ ބައްޕައަށް ލިބިގެންވާ ކަމާމެދުގައި ތިމަންމެން ދަންނަ ހުރިހާ އިލްމުވެރިން އިއްތިފާޤުވެލައްވަ އެވެ. އެއީ އަންހެން ކުއްޖާގެ ނުރުހުމުގައި ކޮށްދެވުނު ކައިވެންޏެއް ކަމުގައިވީ ނަމަވެސް އެވެ،”\nނަމަވެސް މިކަމުގައި ހަނދާން ބަހައްޓަން ޖެހޭނެ ކަމަކީ ޅަ ޢުމުރުގައި ކައިވެނިކޮށްދެވޭނީ އެކަމުގައި ދީނީގޮތުން ގަބޫލުކުރެވޭފަދަ މައްސަލައެއް އޮތްނަމަ އެވެ. ކުއްޖާގެ މުދަލަށްވެސް ރައްކާތެރިވާ ފަދައިން އެކުއްޖާގެ އެހެނިހެން ކަންތައްތަކަށްވެސް ރައްކާތެރިވެ، ކުއްޖާއަށް އެންމެ މަސްލަހަތު ރަނގަޅުގޮތް ހޯދައިދިނުމަކީ ބައްޕަގެ ބޮލުގައި އެޅިފައިވާ ޒިންމާއެއް ކަމާއި މެދުގައި ހަނދާނުގައި ބަހައްޓަންވާނެ އެވެ. والله أعلم\n2. މީހަކު މަރުވެގެން ސާޅީސް ފުރުނީމަ ކައްކާފަ މީހުނަށް ކާން ދިނުމަކީ ކޮންކަހަލަ ކަމެއްތޯ؟\n3. ފިރިހެނުންގެ ބޮލުގައި ނުވަތަ ތުބުޅީގައި ހުންނަ ނުރަ ކަޅުކުރަން ނުވަތަ އޭގައި އެއްވެސް ކުލައެއް ޖެއްސުން ހުއްދަވާނެތޯ؟\nޖަވާބު: ކަޅުކުލަ ނޫން ކުލައެއް ޖެއްސިދާނެ


vnews - އަންނަ އަހަރު ރާއްޖޭގައި ޑޮކްޓަރުކަން ކިޔަވައިދޭން ފަށާނެ: ނާޒިމް\nއަންނަ އަހަރު ކުރީކޮޅު ރާއްޖޭގައި ޑޮކްޓަރުކަން (އެމްބީބީއެސް) ކިޔަވައިދޭން ފަށާނެ: ނާޒިމް\nމިއަންނަ އަހަރު ކުރީކޮޅު ރާއްޖޭގައި ޑޮކްޓަރުކަން (އެމްބީބީއެސް) ކިޔަވައިދޭން ފަށާނެ ކަމަށް ހެލްތު މިނިސްޓަރު އަބްދުﷲ ނާޒިމް ވިދާޅުވެއްޖެ އެވެ.\nހެލްތު މިނިސްޓްރީގައި އިއްޔެ ބޭއްވި ނޫސްވެރިންގެ ބައްދަލުވުމުގައި ހެލްތު މިނިސްޓަރު އަބްދުﷲ ނާޒިމް ވިދާޅުވީ ރާއްޖޭގައި މެޑިކަލް ކޮލެޖެއް ގާއިމްކުރުމަށް ގިނަ މަސައްކަތްތަކެއް ކުރަމުންދާ ކަމަށާއި، މި ކޮލެޖްގެ ކިޔެވުން އަންނަ އަހަރު ކުރީކޮޅު ފެށޭނެ ކަމަށެވެ.\nނާޒިމް ވިދާޅުވީ މިއަހަރު ނިމުމުގެ ކުރިން، ކޯސް ކުރިއަށް ގެންދާނެ ގޮތާއި، ކުދިން ނަގާނެ ގޮތާއި، ކޯސް ފީ ކަނޑައަޅައި ނިންމާނެ ކަމަށެވެ. އަދި މިހާރުވެސް އެހެނިހެން އިދާރީ މަސައްކަތްތައް ކުރަމުން އަންނަ ކަމަށް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ މިމަސައްކަތް ފަށައިގަތުމަށް ޕާކިސްތާން ސަރުކާރުން5މިލިއަން އެމެރިކާ ޑޮލަރު ހަދިޔާ ކޮށްފައިވާ ކަމަށެވެ. އަދި އެފައިސާއިން ކޯސް ފަށައިގަތުމަށް ބޭނުންވާ ލެބޯޓްރީތަކާއި ޓެކްނިކަލް ސާމާނު ހޯދާނެ ކަމަށްވެސް މިނިސްޓަރު ވިދާޅުވި އެވެ.\nއެމްބީބީއެސްގެ ފުރަތަމަ ބެޗުގައި އެންމެ މަދުވެގެން 50 ކުދިންނަށް ފުރުސަތު ލިބޭނެކަން ފާހަގަކުރައްވައި މިނިސްޓަރު ވިދާޅުވީ މެޑިކަލް ޕްރޮގްރާމް ކުރިއަށް ގެންދަން ނިންމާފައިވަނީ ގައުމީ ޔުނިވާސިޓީގެ ޕްރޮގްރާމެއްގެ ގޮތުގައި ކަމަށެވެ.\nހެލްތު މިނިސްޓަރު ނާޒިމް ވިދާޅުވީ ގައުމީ ޔުނިވާސިޓީން އެމްބީބީއެސް ހަދާ ކުދިންނަށް އިންޓާންޝިޕްގެ ފުރުސަތު އައިޖީއެމްއެޗުން ލިބޭނެ ކަމަށެވެ. އަދި ރާއްޖެއިން ބޭރުގެ ގައުމުތަކުގައި ކިޔެވި އެތައް ކުދިންނަކަށް އިންޓާންޝިޕް ހެދުމަށް ފުރުސަތު ލިބިފައިނުވާ ކަމަށާއި، އެކުދިންނަށްވެސް މިފުރުސަތު ލިބޭނެ ކަމަށެވެ.\nސިއްހީ ދާއިރާ ކުރިއެރުވޭނީ ހަދަމުންދާ އިމާރާތްތަކާ އެއްފެންވަރަށް އެކަމަށް ގާބިލް މީހުން ތަމްރީން ކުރެވިގެން ކަމަށާއި، މިއީ ރާއްޖޭގެ ސިއްހީ ދާއިރާއަށް ލިބޭ ވަރަށް ބޮޑު ކުރިއެރުމެއް ކަމަށް ވެސް މިނިސްޓަރު ވިދާޅުވި އެވެ.\nމޯލްޑިވްސް ނޭޝަނަލް ޔުނިވާސިޓީގެ ވައިސް ޗާންސެލާ ޑރ. އަލީ ފަވާޒް ޝަރީފު ވިދާޅުވީ އަންނަ އަހަރު އެމްބީބީއެސްއަށް ކިޔެވޭނެ ދޮރުހޮޅުވިގެން ދިއުމަކީ ތައުލީމީ ދާއިރާއަށް ލިބިގެންދިޔަ ބޮޑު ކުރިއެރުމެއް ކަމަށެވެ.\nދިވެހި ޒުވާނުން ރާއްޖޭގައި ތިބެގެން އެމްބީބީއެސް ހާސިލްކުރުމަށް ދޮރު ހުޅުވިގެންދިއުމަކީ ގިނަ ބައެއްގެ ހުވަފެނެއް ކަމަށެވެ.


Gugureege Adun Salaamai Vaan Beynun Thah? - Vaguthu\nރާއްޖެއިން ކޮވިޑްގައި އެއްދުވަހުން ހަމީހުން މަރު، ބިރުވެރި އިންޒާރެއް! - 23 ގަޑިއިރު ކުރިން\n2 ހަފްތާ ކުރިން ( އޭޕްރީލް 17, 2021 )\nދުނިޔެގެ އާބާދީގެ 45 އިންސައްތަ މީހުންނަކީ ނިދީގައި ގުގުރި ދަމާ މީހުންނެވެ. ތިބާއަކީ އޭގެ ތެރޭގައި ހިމެނޭ މީހަކަށް ވެދާނެއެވެ. ކައިރީގައި ނުވަތަ އެއް ކޮޓަރީގައި ނިދާފައި އޮންނަ މީހަކު ގުގުރި ދެމުމަކީ އެ ކޮޓަރީގައި އުޅޭ އެހެން މީހުންނަށް ނިދަން ވަރަށް އުނދަގޫވާ ކަމަކަށްވެއެވެ. ކިތަންމެ ވަރުބަލިވެ ނިދި އައިސްފައި ހުއްޓަސް ނިދުމަށް އެޅޭ ހުރަހަކަށް ގުގުރީގެ އަޑު ވެގެންދެއެވެ. މިއީ ބޮލަށް އުނދަގުވާ ޒާތުގެ އަޑެއްގެ އިތުރުން ގުގުރި ދަމާ މީހާގެ ސިއްހަތަށް ގެއްލުން ލިބޭ ކަމެއްވެސް މެއެވެ.\nގުގުރި ދެމުމުގެ ސަބަބުން އާއިލާ ތެރޭގައި އެކަމާ ދިމާކޮށް ހެދުމަކީ ވެސް އާންމު ކަމެކެވެ.\nގުގުރި ދަމާ މީހުންގެ ތެރެއިން 75 އިންސައްތަ މީހުންނަކީ "ސްލީޕް އެޕްނިއާ" ޖެހިފައިވާ މީހުންނެވެ. ސްލީޕް އެޕްނިއާ ޖެހުމުން ނިދާފަ އޮންނަ އިރު އަވަސް އަވަހަށް ކުރު ނޭވާ ލެވޭނެއެވެ. އެގޮޮތަށް ވާ ނަމަ ހިތުގެ ބަލިތައް ޖެހުމުގެ ފުރުސަތު ވަރަށް ބޮޑެވެ.\nގުގުރި ދެމުން ހުއްޓުވުމަށްޓަކައި ޑޮކްޓަރީ ބޭސް ބޭނުންކުރުމުގެ ބަދަލުގައި ކަންތައް ކުރެވިދާނެ އެހެން ގޮތްތަކެއް އެބަހުއްޓެވެ. އެގޮޮތުން ނިދަން އޮށޯވެ އޮންނަ ގޮތް ބަދަލު ކުރެވިދާނެއެވެ. ބޯ ދަށަށް ތަންކޮޅެއް އުސް ބާލީހެއް ލައިގެން ތެދައް އޮވެ ނިދާށެވެ. އޭގެ ސަބަބުން ނޭވާ ލާން ފަސޭހަވެއެވެ. މިގޮތަށް ކަންތައް ކުރުމުގެ ސަބަބުން ކަރަށް ތަދު އެރުމަކީ އެކަށީގެންވާ ކަމެކެވެ. އެހެންކަމުން އެކަމަށް ސަމާލުކަން ދޭން ޖެހެއެވެ. މިގޮތަށް ކަންތައް ކުރުމަށް ފަހުވެސް ގުގުރި ދަމާނަމަ އެއީ ސްލީޕް އެޕްނިއާ އަށް ވެދާނެއެވެ. މިފަދަ ހާލަތެއްގައި ޑޮކްޓަރެއްގެ ލަފާ ހޯދުން ވަރަށް މުހިންމެވެ.\nބާލީސް ހިރަފުސްވެ އެލާޖިކްގެ ކަންތަކާ ކުރިމަތިލާން ބައެއް މީހުނަށް ޖެހެއެވެ. މާ ގިނަ ދުވަސް ވަންދެން އެއް ބާލީހެއްގައި ނިދާނަމަވެސް ގުގުރި ދެމުމުގެ ފުރުސަތު ބޮޑެވެ. އެހެން ކަމުން ދުވަސް ދުވަސް ކޮޅުން ނިދާ ބާލީސް ބަދަލު ކުރުމަކީ މުހިންމުކަމެކެވެ. ކޮންމެ ހަފްތާ އަކު އެެއް ފަހަރު ބާލީސް އަވީގައި ބޭއްވުމާއި ކޮންމެ ހަ މަަހަކުން ނިދާ ބާލީީސް ބަދަލު ކުރުމަކީ ސިއްހަތަށް އޭގެ ސަބަބުން ވަރަށް ގިނަ ފައިދާ ކުރާ ކަމެކެވެ.\nކަރުގައި މަސް ޖެހުމަކީ ގުގުރި ދެމުމަށް މެދުވެރިވާ ސަބަބެކެވެ. ބަރުދަން ލުއި ކޮށްލުމުގެ ސަބަބުންވެސް ބައެއް މީހުނަށް ގުގުރި ދެމުން ހުއްޓެއެވެ. މީގެ މާނައަކީ ހިކިކޮށް ތިބޭ ބަރުދަނުން ލުއި މީހުުން ގުގުރި ނުދަމާނެއެކޭ ނޫނެވެ. ކުރީގައި ހިކިކޮށް ހުރެފައިި ބަރުދަން މަތިވި ފަހުން ގުގުރި ދަމަން ފަށާފައި ވާނަމަ ބަރުދަން ލުއި ކޮށްލުމުން އެކަމަށް ހައްލެއް އަތުވެދާނެއެވެ.\nއާވި އެރުވުމުގެ ސަބަބުން ނޭވާ ލާން ފަސޭހަތަކެއް ވެގެން ދެއެވެ. ނިދުމުގެ ކުރިން އާވި އަރުވާ ނަމަ ގުގުރި ދެމުމުގެ ފުރުސަތުު ވަރަށް ކުޑައެވެ. މީގެ އިތުރުން ނޭފަތް ބެދިފައި ވާނަމަ ނިދުމުގެ ކުރިން ހޫނު ފެނުން ފެން ވަރާލުމުން ވެސް ގުގުރި ދެމުމުގެ ފުރުސަތު ކުޑަކޮށްދެއެވެ.


Dhehvadhoo gai Covid fethurunee kihine?\nގއ. ދެއްވަދޫގެ މަގެއް: އެ ރަށުގައި ކޮވިޑް ޖެހިފައިވާ 16 މީހަކު އެބަތިބި -- ފޮޓޯ: ދެއްވަދޫޕޭޖް\nކޮވިޑްގެ ބަލިމަޑުކަމުގައި ދިވެހިން 310 ދުވަސް ހޭދަ ކޮށްފި އެވެ. މި ބަލިމަޑުކަން ރާއްޖޭގެ ހުރިހާ ރަށަކަށްހެން ފެތުރި މުޅި ރާއްޖޭގައި ވަރުގަދަ ފިޔަވަޅުތައް އަޅައިގ ދަތީގައި މަސްތަކެއް ހޭދަކޮށްފި އެވެ. އޭގެ ފަހުން 2021 ވަނަ އަހަރާއި ދިވެހިން ކުރިމަތިލީ 2020 ގެ ފަހު ނުވަ މަސް ހޭދަކުރި ދަތީން ސަލާމަތްވާނެ ކަމަށް ބޮޑު އުންމީދެއް ކޮށްގެންނެވެ. ގިނަ ދުވަސްތަކެއް ވަންދެން ކޮވިޑްގެ ބަލި މީހުން ފެންނަ ނިސްބަތް މަދުވެފައި އޮތުމަށް ފަހު އަނެއްކާ ވެސް ކޮވިޑްގެ ބަލި މީހުން ފެންނަ ނިސްބަތް ދަނީ އިތުރުވަމުންނެވެ. މާލޭގެ އިތުރުން މިހާރު ވެސް އަތޮޅުތަކުގެ ތިން ރަށެއް އެޗްޕީއޭގެ މޮނިޓަރިންގައި އެބައޮތެވެ. އެ ރަށްރަށަށް އަރާ ފޭބުން ވަނީ މަނާ ކޮށްފަ އެވެ.\nމިވަގުތު އެންމެ ބޮޑު ކަންބޮޑުވުމެއް އޮތީ ގއ. ދެއްވަދޫގައި ކޮވިޑް-19 ފެތުރެމުން ދިއުމެވެ. ދެއްވަދޫ ކްލަސްޓާއާ ގުޅުންހުރި ރެއާއި ހަމަައަށް 22 މީހަކު ކޮވިޑަށް ޕޮޒިޓިވްވެފައި ވެއެވެ. އެއީ ދެއްވަދޫއިން ޕޮޒިޓިވްވި 16 މީހަކާއި އެރަށުން ލ. ފޮނަދޫއަށް ދިޔަ ހަތަރު މީހަކާއި ހުޅުމާލޭއިން ދެ މީހެކެވެ. އެއީ މިދިޔަ ޑިސެންބަރު މަހުގެ ތެރޭގައި ދެއްވަދޫގައި އުޅެފައި އައިސް ތިބި ދެ މީހުންނެވެ.\nދެއްވަދޫއިން ފުރަތަމަ ކޮވިޑް ކޭހެއް ރިޕޯޓް ކުރީ މިދިޔަ މަހުގެ 24 ވަނަ ދުވަހު އެވެ. އެ ދުވަހު ޕޮޒިޓިވްވީ އެރަށުގައި ހޯމް ކަރަންޓީގައި ހުރި މީހެކެވެ. ނަމަވެސް ކޮވިޑަށް ޕޮޒިޓިވް ވެގެން ނަތީޖާ ލިބުނުއިރު އެމީހާ ވަނީ ކަރަންޓީނުން ދޫކޮށްލާފަ އެވެ. އެއީ ނުބައި މައުލޫމާތެއް ހިއްސާ ކުރެވިގެނެވެ. އެކަން އެޗްއީއޯސީން ވަނީ ޔަގީން ކޮށްދެ އެވެ. އެޗްޕީއޭގެ އިހުމާލެއް އޮތުމުން ނަމަވެސް އޭގެ ތަފްސީލެއް ނުދިނެވެ.\nއެ މައުލޫމާތު އެގޮތަށް ހާމަ ކުރުމުން ދެއްވަދޫގައި ބަލި ފެތުރެން ދިމާވީ ކަރަންޓީންގައި ހުރި މީހާ ނުބައި މައުލޫމާތެއް ދެވި ދޫވުމުން ކަމަށް އޮތީ ބެލެވިފައެވެ. ނަމަަވެސް އެކަމާއި އެރަށުގެ ބައެއް މީހުން ދެކޮޅު ހަދަ އެވެ. ހާއްސަކޮށް ކަރަންޓީންގައި ހުރި މީހާގެ އާއިލާއިންނެވެ. އެ އާއިލާއިން ބުނި ގޮތުން އެރަށުގައި ބަލީގެ އަލާމަތްތައް ހުރި ގިނަ ބަޔަކު އޭގެ ކުރީން ވެސް އުޅުނެވެ. އަދި އެ ރަށުން ނެގި ސާމްޕަލްތަކުން 16 މީހަކު ޕޮޒިޓިވްވުމަކީ އޭގެ ހެއްކެކެވެ. އޭގެ ތެރޭގައި ކަރަންޓީންގައި ހުރި މީހާއާ އެއްވެސް ވަރަކަށް ދިމާނުވާ މީހުން ވެސް ހިމެނެ އެވެ.\nގއ. ދެއްވަދޫ: އެ ރަށު ކްލަސްޓާއާ ގުޅުންހުރި 22 ކޭހެއް ފެނިފައިވޭ --\nރޭ އޮތް އެޗްއީއޯސީގެ ނޫސްވެރިންގެ ބައްދަލުވުމުގައި ދެއްވަދޫގައި ކޮވިޑް-19 ފެތުރުނު ގޮތާއި ގުޅޭގޮތުން ބައެއް މައުލޫމާތުތައް ހިއްސާ ކުރި އެވެ. އެރަށުގައި އެހާ ބާރަށް ބަލި ފެތުރި 22 މީހަކަށް ބަލި ޖެހިފައިވާއިރު އެރަށައް ބަލި ދިޔަ ގޮތް އަދި ބަލީގެ ހާލަތު އޮތް ގޮތް ބެލުމަށް ހޯދުންތައް ދަނީ ހޯދަމުންނެވެ.\nއެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ރަފީގު ވިދާޅުވި ގޮތުގައި މިހާތަނަށް ބެލި ބެލުމުން ދެއްވަދޫގައި ބަލި ފެތުރޭތާ ދުވަސްކޮޅެއް ވެއްޖެ އެވެ. އަދި އެ ރަށުގައި ބަލި ފެތުރެން ފެށީ ކަރަންޓީންގައި ހުރި މީހާގެ ސަބަބަކުން ނޫނެވެ. ބެލެވޭ ގޮތުގައި އެރަށުގައި އެހެން ކޮންމެވެސް ގޮތަކުން ބަލި ފެތުރުނީ އެވެ.\nއެ ގޮތް ސާފުވާން ޖެހެއެވެ. އެކަމަށް އިތުރު މަސައްކަތްތައް އެޗްޕީއޭއިން ދަނީ ކުރަމުންނެވެ. މިހާރު ހަދަމުންދާ ކޮންޓެކްޓް ޓްރޭސިންގެ މަސައްކަތް ކުރިއަށްދާ މިންވަރަކަށް އެކަންކަން ސާފުވާނެ ކަމަށް ބެލެވެ އެވެ.\n"[ދެއްވަދޫ] ބަލި ފެތުރެމުންދާތާ ދުވަސްކޮޅެއް ވެދާނެ ކަމަށް އަޅުގަނޑަށް ލަފާ ކުރެވޭ. އަދި މިއީ ކަރަންޓީންގައި ހުރި މީހަކު ޕޮޒިޓިވްވެ އެމީހާގެ ފަރާތުން އެހެން މީހުންނަށް ފެތުރުނު ކަމެއްގެ ބަދަލުގައި ރަށުތެރޭގައި ކޮންމެވެސް އެހެން ގޮތަކުން ބަލި އިންޓްރޮޑިއުސް ވެގެން ކޮންމެވެސް ވަރަކަށް ދުވަސްކޮޅެއް ވަންދެން ސާކިއުލޭޓްވަމުން ޓްރާސްމިޓް ވަމުން ދިޔަ ކަމަށް އަޅުގަނޑުމެންނަށް މިފެނުނު ކޭސްތަކަށް ބަލާލުން ފެންނަނީ. އެހެން ނަމަވެސް އަދިވެސް އަޅުގަނޑުމެން ކޮންޓްކެޓްޓްރޭސިންގެ މަސައްކަތް ކުރިއަށް ގެންދާ ވަރަކަށް އިތުރަށް ކަންކަން ސާފުވެގެން ދާނެ،"\nދެއްވަދޫން ފުރަތަމަ ކޭސް ފެނުނީ ޑިސެންބަރު 24 ގައި\nދެއްވަދޫ ކްލަސްޓާއިން މިހާތަނަށް 22 މީހަކު ޕޮޒިޓިވް\nއޭގެ ތެރެއިން 16 މީހުން ތިބީ ދެއްވަދޫގައި\nލ. ފޮނަދޫގައި އެ ކްލަސްޓާއާ ގުޅުންހުރި ހަތަރު މީހަކު އެބަތިބި\nދެއްވަދޫ ކްލަސްޓާއާ ގުޅުންހުރި ދެ މީހަކު ހުޅުމާލޭގައި\nދެއްވަދޫ، ފޮނަދޫ އަދި ގަން އޮތީ އެޗްޕީއޭގެ މޮނިޓަރިންގަައި\nއެއްވެސް ރަށަކަށް 30 ނޮވެމްބަރު 2020 ގެ ފަހުން ގއ. ދެއްވަދޫއިން ގޮސްފައިވާ މީހަކު ހުރިނަމަ ވީ އެންމެ އަވަހަކަށް އެރަށެއްގެ ހޮސްޕިޓަލް / ހެލްތް ސެންޓަރަށް އަންގަން އެޗްޕީއޭއިން ވަނީ އެދިފައެ ވެ. އަދި ގއ. ދެއްވަދޫން އެ މުއްދަތުގައި ގޮސްފައިވާ މީހެއްނަމަ ސާމްޕަލް ނަގާ ނެގެޓިވް ނަތީޖާ ލިބެންދެން، ކަރަންޓީނުގައި ތިބެން ވެސް ވަނީ އަންގާފަ އެވެ. މި މުއްދަތުގައި ގއ. ދެއްވަދޫއިން މާލެއަށް އައިސްފައިވާ މީހުން މާލެ ހިޔާ ފްލޫ ކްލިނިކް، ހުޅުމާލޭ ފުލޫ ކްލިނިކް އަދި ވިލިމާލޭ ފްލޫ ކްލިނިކަށް ގޮސް ސާމްޕަލް ނެގުމަށް ވަނީ އަންގާފަ އެވެ.\nޑިސެމްބަރު މަހުގެ 25 ގެ ފަހުން ގއ. ދެއްވަދޫއިން ދަތުރުކޮށްފައި އައި މީހެއްނަމަ މިހާރު ޓެސްޓް ކުރުމުގެ އިތުރުން ދެއްވަދޫއިން ދަތުރު ކުރިތާ 14 ދުވަސް ފުރިހަމަ ވަންދެން ކަރަންޓީނުވާން ވެސް އަންގާފައި ވެއެވެ. ދެއްވަދޫ ކްލަސްޓާއާ ގުޅުންހުރި މީހުން ފެނިގެން ގަމާއި ފޮނަދޫއަށް ވެސް އަރާ ފޭބުން ވަނީ މަނާ ކޮށްފަ އެވެ. ފޮނަދޫއިން ހަތަރު މީހަކު ޕޮޒިޓިވްވެފައިވާއިރު އެއީ މިދިޔަ މަހުގެ 27 ވަނަ ދުވަހު ދެއްވަދޫއިން އެރަށައް ދިޔަ ބައެކެވެ.\nދެއްވަދޫގައި ކޮވިޑް ފެތުރުނު ގޮތް އިތުރަށް ބަލަމުންދާއިރު ކޮވިޑްގެ ނަންބަރު އުފުލެމުންދާ މިވަގުތު އިތުރު ރަށްތަކަށް ބަލި ފެތުރުނަ ނުދީ ކޮންޓްރޯލް ކުރުމަށް ހާއްސަ މަސައްކަތްތަކެއް ވަނީ ކުރަން ޖެހިފައެވެ. މިދިޔަ ދެތިން ދުވަހު ޕޮޒިޓިވްވާ ނިސްބަތް ސާޅީހުން މަތީގައި ހުރިއިރު އަލުން ކޮވިޑްގެ ނުރައްކާތެރި ރާޅުތައް އައުމުގެ ކުރިން ރައްކާތެރިކަމުގެ ފިޔަވަޅުތަކަށް ފުރިހަމައަށް ބޯލަބަން އެޗްޕީއޭއިން ވަނީ އިލްތިމާސްކޮށްފައެވެ. ކުރިން އެޅި ވަރަށް ގިނަ ފިޔަވަަޅުތަކަށް ލުއިދީ، އަލުން ސުކޫލުތައް ހުޅުވާ ކިޔަވައިދޭން ފަށާފައިވާއިރު ރައްކާތެރި ނުވެއްޖެނަމަ ހާލަތު އިތުރަށް ގޯސްވެ އަލުން ދަތީގައި އުޅެން ޖެހުމަކީ ގާތް ކަމެކެވެ.\nދެއްވަދޫ އެޗްޕީއޭ މިނިސްޓްރީ އޮފް ހެލްތު + ކޮރޯނާ ވައިރަސް ކޮވިޑް-19 ޑރ. ނަޒްލާ ރަފީގް


Dhe memberun health minister badhalukoh, KRH ge thahrageege plan olhunfiluvaifi\nހެލްތް މިނިސްޓަރާއެކު ދެ މެމްބަރުން ބޭއްވި ބައްދަލުކުރެއްވުން--ފޮޓޯ:ހެލްތް މިނިސްޓްރީ\nދެ މެމްބަރު މިނިސްޓަރާ ބައްދަލުކޮށް ކޭއާރުއެޗުގެ ތަރައްގީގެ ޕްލޭން އޮޅުންފިލުވައިފި\n• ޔާސީރު ވިދާޅުވީ މި ސަރުކާރުން ކުޅުދުއްފުށީގައި ގާއިމުކުރާނީ މުޅިން އާ ޓާޝަރީ ހޮސްޕިޓަލެއްކަމަށް\n• އެ ބިލްޑިންގ ވެގެންދާނީ އައިކޮނިކް ހެލްތް ކެއަރ ފެސިލިޓީއަކަށް\n• ހޮސްޕިޓަލްގައި އިސް މަގާމުތަކެއް އުފެދޭނެ\nކުޅުދުއްފުށީ ރީޖަނަލް ހޮސްޕިޓަލުގެ ތަރައްގީގެ ޕްލޭނާ ބެހޭގޮތުން ހެލްތް މިނިސްޓަރު އަބުދުﷲ އަމީންއާ، ކުޅުދުއްފުށީ ދެ ދާއިރާގެ މަޖިލިސް މެމްބަރު ބައްދަލުކުރައްވައި މަޝްވަރާކުރައްވައިފި އެވެ. މިބައްދަލުކުރެއްވުމުގައި އަލިއަޅުވާލާފައިވަނީ ކޭއާރުއެޗު ތަރައްގީކުރުމަށް ސަރުކާރުން ގެންގުޅޭ ޕްލޭންއާ ބެހޭގޮތުންނެވެ.\nހެލްތް މިނިސްޓްރީގައި މިއަދު ބޭއްވި މި ބައްދަލުކުރެއްވުމުގައި މަޝްވަރާކުރެއްވި ކަންތައްތަކާ ބެހޭ ބައެއް ވާހަކަތައް އުތުރު ދާއިރާގެ މެމްބަރު ޔާސިރު އަބުދުލް ލަތީފް ވަނީ ސޯޝަލް މީޑިއާގައި ހާމަކޮށްދެއްވާފަ އެވެ.\nޔާސިރު ވިދާޅުވީ، ކުޅުދުއްފުށީ ރީޖަނަލް ހޮސްޕިޓަލް ތަރައްގީކޮށްދެއްވުމަކީ ރައީސުލް ޖުމްހޫރިއްޔާ އިބުރާހިމް މުހައްމަދު ސޯލިހްގެ ވައުދުފުޅެއް ކަމަށެވެ. މިއަދާ ހަމައަށް އައިއިރު ސިއްހީ ނިޒާމު ދިރާސާ ކުރެވި، ކުރިއަށްދާންވީ މަގުޗާޓް ވަނީ ކަނޑައެޅިފަ ކަމަށެވެ. އަދި ކޭއާރުއެޗު ވެގެންދާނީ މިސަރުކާރުން ތަރައްގީކުރާ ފަސް ޓަޝަރީ ހޮސްޕިޓަލުގެ ތެރެއިން މުހިންމު ހޮސްޕިޓަލަކަށް ކަމަށްވެސް އޭނާ ވިދާޅުވި އެވެ.\nމިނިސްޓަރ އަބްދުﷲ އަމީން، ކުޅުދުއްފުށީ އުތުރު ދާއިރާގެ އިއްޒަތްތެރި މެންބަރު ޔާސިރު އަބްދުއްލަތީފް އަދި ކުޅުދުއްފުށީ ދެކުނު ދާއިރާގެ އިއްޒަތްތެރި މެންބަރު ޖަމްޝީދު މުޙައްމަދު އާއި ބައްދަލުކުރެއްވުން. @YAbdullatheef @JamsheedMohame6 pic.twitter.com/gncqGg3woY\n— Ministry of Health (@MoH_mv) July 9, 2019\nކޭއާރުއެޗުގެ ދިގު މާޒީގައި ޑިޕާޓްމަންޓްތަކުގައި އެންމެ ސްޕެޝަލިސްޓެއް ހުރުމުން އެ ޑޮކްޓަރު ޗުއްޓީއަށް ދިޔުމުން ދިމާވާ މައްސަލައަށް ހައްލު ހޯދުމަށް މިހާރު ވަނީ ސްޕެޝަލިސްޓުން އިތުރުކޮށްދީފަކަމަށެވެ. ޔާސިރު ވިދާޅުވީ ހޮސްޕިޓަލުގެ ހިންގުން ހަރުދަނާކުރުމުގެ ގޮތުން މެނޭޖްމަންޓް ރި-ސްޓްރަކްޗަރ ކުރެވި ސީއީއޯ އާއި ނާސިންގ ޑިރެކްޓަރަކާއި މެޑިކަލް ޑިރެކްޓަރެއްގެ އިތުރުން ޑިޕާޓްމަންޓްތަކަށް ޑިރެކްޓަރު ލެވެލްގެ މަގާމުތައް އުފެދޭނެކަމަށެވެ.\nކުޅުދުއްފުށީ ދެކުނު ދާއިރާގެ މެމްބަރު ޖަމްޝީދު މުހައްމަދުވެސް ބައިވެރިވެވަޑައިގެންނެވި މި ބައްދަލުވުމުގެ މައުލޫމާތު ރައްޔިތުންނާ ހިއްސާކުރައްވަމުން މެމްބަރު ޔާސިރު ވިދާޅުވީގޮތުގައި މި ސަރުކާރުން ކުޅުދުއްފުށީގައި ގާއިމުކުރާނީ މުޅިން އާ ޓާޝަރީ ހޮސްޕިޓަލެއް ކަމަށާއި އެ ބިލްޑިންގ ވެގެންދާނީ އައިކޮނިކް ހެލްތް ކެއަރ ފެސިލިޓީއަކަށްވެސް މިނިސްޓަރ އަމީން ޔަގީންކޮށްދެއްވާފައިވާ ކަމަށް އޭނާ ވިދާޅުވި އެވެ.\nމިހާރު އެ ހޮސްޕިޓަލަށް ދިމާވެފައިވާ ޖާގައިގެން ދަތިކަމަށް ވަގުތީ ހައްލެއް ގެނެސްދޭނެ ކަމަށާއި އާ ހޮސްޕިޓަލުގެ މަސައްކަތް މިއަހަރު ފަހު ކޮޅު ނޫނީ އަންނަ އަހަރު ކުރީކޮޅު ފެށިގެންދާނެ ކަމަށް މިނިސްޓަރާ ހަވާލާދީ ޔާސިރު ވިދާޅުވެފައިވެ އެވެ. ލޮލުގެ ޑޮކްޓަރުންގެ އަދަދު ދެއަކަށް އިތުރުކުރެވިފައިވާއިރު ކަށީގެ ޑޮކްޓަރުންގެ އަދަދުވެސް ދެއަކަށް ބަދަލުކުރެވިފައިވާ ކަމަށެވެ. އެގޮތުން އަލަށް ނިކުންނަށް ކަށީގެ ޑޮކްޓަރު މިމަހު 14 ގައި ހިދުމަތަށް ނެރެވޭނެކަމަށް އުންމީދުކުރާކަމަށް މިނިސްޓަރ އަމީން ވިދާޅުވިކަމަށް ޔާސިރު ލިޔުއްވާފައިވެ އެވެ.\nކޭއާރުއެޗަކީ އަތޮޅުތެރޭގެ އެންމެ ގިނަ ރައްޔިތުން ހިދުމަތް ހޯދަމުންއަންނަ ހޮސްޕިޓަލެވެ.


South Asian Junior and Cadet Table Tennis Championship ga baiverivaa TT Team thakaa Raees Baddhalu kuravvaifi - AO News\nސައުތު އޭޝިއަން ޖޫނިއަރ އެންޑް ކެޑޭޓް ޓޭބަލް ޓެނިސް ޗެމްޕިއަން ޝިޕްގައި ބައިވެރިވާ ޓީޓީ ޓީމުތަކާ ރައީސް ބައްދަލުކުރައްވައިފި\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، “ސައުތު އޭޝިއަން ޖޫނިއަރ އެންޑް ކެޑޭޓް ޓޭބަލް ޓެނިސް ޗެމްޕިއަން ޝިޕް 2022″ގައި ބައިވެރިވާ ރާއްޖޭގެ ޓޭބަލް ޓެނިސް އަންހެން އަދި ފިރިހެން ޓީމާއި ބައްދަލުކުރައްވައި ހިތްވަރު ދެއްވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ މި މުބާރާތުގައި ބައިވެރިވާ ރާއްޖޭގެ އަންހެން ޓީޓީ ޓީމާއި ފިރިހެން ޓީމަށް މަރުޙަބާ ވިދާޅުވެ މުބާރާތުގައި ކާމިޔާބީއަށް އެދިވަޑައިގަންނަވާފައެވެ. އަދި ޓީޓީ އަކީ ރާއްޖޭގައި އިތުރަށް ކުރިއެރުވިދާނެ ކުޅިވަރެއްކަން ފާހަގަކުރައްވައި އެމަނިކުފާނު ވަނީ ޓީޓީ ކުރިއެރުވުމަށް ބޭނުންވާ ފުރިހަމަ އެއްބާރުލުން ސަރުކާރުން ލިބިގެންދާނެ ކަމުގެ ޔަޤީންކަން ދެއްވާފައެވެ.\nމި ބައްދަލުކުރެއްވުމުގައި މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަޙްމަދު މަޚްލޫފާއި ޓޭބަލް ޓެނިސް އެސޯސިއޭޝަން އޮފް މޯލްޑިވްސްގެ އިސްވެރިން ބައިވެރިވެވަޑައިގެންނެވިއެވެ.\nމި ބައްދަލުކުރެއްވުމުގައި މި މުބާރާތުގައި ބައިވެރިވާ ރާއްޖޭގެ ޓީޓީ ޓީމުގެ ޖާޒީއެއް ވަނީ ރައީސުލްޖުމްހޫރިއްޔާއަށް ވެދުމަށް އަރުވާފައެވެ.\nދެކުނު އޭޝިއާ ސަރަޙައްދުގެ7ޤައުމެއްގެ ޖޫނިއަރ އެތުލީޓުން ބައިވެރިވާ، މި ޓީޓީ މުބާރާތް ކުރިޔަށްދާނީ މެއި މަހުގެ9އިން 12 އަށް ރާއްޖޭގައެވެ. މުބާރާތުގައި އެތުލީޓުން ބައިވެރިވާ ޤައުމުތަކުގެ ތެރޭގައި ރާއްޖޭގެ އިތުރުން ސްރީލަންކާ، ބޫޓާން،ނޭޕާލް، ބަންގްލަދޭޝް، އިންޑިޔާ އަދި ޕާކިސްތާން ހިމެނެއެވެ.


Fathihu4Jahandhen Majlis Kuriyah Gengoss, Hamala Ge Report Faaskoffi - Vaguthu\nފަތިހު4ޖަހަންދެން މަޖިލިސް ކުރިއަށް ގެންގޮސް، ހަމަލާގެ ރިޕޯޓް ފާސްކޮށްފި\nރައްޔިތުން މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން މެއި މަހުގެ 06 ވަނަ ދުވަހުގެ ރޭ ދިން ހަމަލާ އާއި ގުޅިގެން މަޖިލީހުގެ 241 ކޮމެޓީން ކުރިއަށް ގެންދިޔަ އިންކްއަރީ ރިޕޯޓް މަޖިލީހުން ފާސްކޮށްފިއެވެ. މަޖިލީހުން އެރިޕޯޓް ފާސްކުރީ ރޭ ފަތިހު 04:00 އާއި ހަމައަށް ކުރިއަށް ގެންދިޔަ ޖަލްސާގައެވެ.\nރޭގެ ޖަލްސާއަށް ފަހު މަޖިލިސް ވަނީ މިއަހަރުގެ ދެވަނަ ދައުރު ނިންމާ، ޗުއްޓީއަށް ގޮސްފައެވެ. ރިޕޯޓު ރޭ ފަތިހު ފާސްކޮށްފައިވަނީ ވޯޓުގައި ބައިވެރިވެވަޑައިގެންނެވި 58 މެމްބަރުންގެ އިއްތިފާގުންނެވެ.\nރޭ އާންމު ކުރި އިންކުއަރީ ރިޕޯޓުގައި 45 ރެކޮމެންޑޭޝަނެއް ދީފައިވެ އެވެ. އޭގެ ތެރޭގައި ހިމެނެނީ ހަރުކަށި ފިކުރާ ދެކޮޅަށް މަސައްކަތް ކުރުމަށް ދީފައިވާ 29 ރެކޮމެންޑޭޝަނަކާއި ނަޝީދުގެ ސެކިއުރިޓީއާ ގުޅޭ 10 ރިކޮމެންޑޭޝަނަކާއި ފައިނޭންޝަލް އިންޓެލިޖެންސާ ގުޅޭ ހަ ރެކޮމެންޑޭޝަނެކެވެ.\nނަޝީދުގެ ސެކިއުރިޓީ ބެލެހެއްޓުމުގައި ހާއްސަކޮށް އެމްއެންޑީއެފް އިން ހަދާފައި ހުރި ގިނަ ގޯސްތަކެއް ރިޕޯޓްގައި ފާހަގަ ކޮށްފައި ވެއެވެ. އަދި ހަމަލާއެއް ދީފާނެ ކަމުގެ އިންޒާރުތައް، ނުވަތަ ނިޝާންތައް ފެންނަމުން ދިޔައިރު ވެސް އެކަމަށް އެމްއެންޑީއެފް އިން އެކަށީގެންވާ ވަރަށް ތައްޔާރުވެފައި ނެތްކަމާއި، ފިޔަވަޅުތައް ވެސް އަޅާފައި ނުވާކަން ރިޕޯޓުން އެނގެއެވެ.\nރިޕޯޓާއި ގުޅިގެން އަދި މިހާތަނަށް ސަރުކާރުން އެއްވެސް އެއްޗެއް ނުބުނެއެވެ.\nދިރާސީ އާ އަހަރަށް ދާދިފަހުން ގެނައި ބަދަލާ އެއްގޮތް ކުރަން މަޖިލިސް ޗުއްޓީއަށް ދާ ދުވަސްތައް ވެސް ބަދަލުކުރުމާ ގުޅިގެން، މަޖިލީހުގެ ތިން ވަނަ ދައުރު ފެށޭނީ އަންނަ މަހުގެ 16 ވަނަ ދުވަހެވެ.\nޖުލައި 9, 2021 10:14\nފުކެއް ބޮޑުވަރު...އަލައްތަ މީހަކަަށް އަނިޔާވެގެން މިއުޅެނީ...ބަލަ ތި ހާދިސާގަ އަނިޔާވިއޭ އާންމު ރައްޔިތަކަށް ވެސް...ކީއްވެތަ އޭނަގެ ހައްގުގަ ނުތެދުވަނީ....ހީވަނީ ތީ ތަހުގީގު ކުރާ ތަނެއް ހެން .....މަށަކަށް ނުފެނޭ ދެން މި ގައުމުގަ ޕޮލިހުންނާ ސިފައިން ތިބޭކަށް...ހުރިހާ ކަމެއް މަޖިލީހުން ކުރާނުއް...ބޯ ހަލާކު ސަހާދެއް!!🤦♀\nޖުލައި 9, 2021 15:18\nޑރ އަފުރާޝީމް އަލީ ޝަހީދު ކޮށްލި މައްސަލަ ތިޔަ ހަރުގެއިން ތިޔަގޮތަށް ނުބެލުނީ ކީއްވެތޯ ؟ ފަހުގެ ތާރީހެއްގައި މިރާއްޖޭގައި ހިންގި އެންމެ ބޮޑު ޖަރީމާ އެމްޑީއެން ރިޕޯޓް އޮއްބާލަން ނެރޭ ޗަރުކޭސް ރިޕޯޓް !


އެޗްއާރުސީއެމް މެމްބަރުކަމަށް ސަމާއު އައްޔަންކުރަން މަޖިލީހުން ފާސްކޮށްފި އެޗްއާރުސީއެމް މެމްބަރުކަމަށް ސަމާއު އައްޔަންކުރަން މަޖިލީހުން ފާސްކޮށްފި\nއެޗްއާރުސީއެމް މެމްބަރުކަމަށް ސަމާއު އައްޔަންކުރަން މަޖިލީހުން ފާސްކޮށްފި\nއެޗްއާރުސީއެމްއަށް އައްޔަންކުރަން މަޖިލީހުން ރުހުންދިން ސަމާއު،\nހިއުމަން ރައިޓްސް ކޮމިޝަން އޮފް ދަ މޯލްޑިވްސް، (އެޗްއާރުސީއެމް)ގެ ހުސްވެފައިވާ މެމްބަރު ކަމުގެ މަޤާމަށް ގދ. ތިނަދޫ / އަސާގެ، އަލް އުސްތާޛާ ސަމާއު އަހުމަދު ނަޖީބު އައްޔަން ކުރުމަށް ރައްޔިތުންގެ މަޖިލީހުން ފާސްކޮށްފިއެވެ.\nއެޗްއާރުސީއެމްގެ ހުސްވެފައިވާ މެމްބަރުކަމަށް ސަމާއު އައްޔަން ކުރުމަށް މަޖިލީހުން ފާސްކޮށްފައިވަނީ 42 މެމްބަރުންގެ ވޯޓުންނެވެ. އެޗްއާރުސީއެމްގެ ހުސްވެފައިވާ މެމްބަރުކަމަށް ހުޅުވާލި ފުރުސަތުގައި 14 ބޭފުޅަކުވަނީ ކުރިމަތިލާފައެވެ. އޭގެ ތެރެއިން ރައީސުލްޖުމްހޫރިއްޔާ އިސްކަން ދެއްވި ތަރުތީބުން މަޖިލީހަށް ނަންތައް ފޮނުވައި ހިއުމަން ރައިޓްސް އެންޑް ޖެންޑާ ކޮމެޓީން ވަނީ މީގެ ތެރެއިން 11 ބޭފުޅުންނާއި އިންޓަރވިއު ކޮށްފައެވެ.\nކޮމިޓީއަށް ހާޒިރުވި ބޭފުޅުންނާ އިންޓަވިއު ކުރުމަށް ފަހު އެޗްއާރުސީއެމްގެ މެމްބަރު ކަމަށް އައްޔަން ކުރަން ރުހުން ދޭން ނިންމީ ސަމާއުއަށެވެ. އޭނާއަށް ޖުމްލަ ނުވަ މެމްބަރުންގެ ވޯޓު ލިބިވަޑައިގެންނެވިއެވެ.\nއެޗްއާރުސީއެމް އެކުލެވިގެންވަނީ5މެމްބަރުންގެ މައްޗަށެވެ. މިވަގުތު އެކޮމިޝަންގައި ތިއްބެވީ4މެންބަރުންނެވެ. މިހާރު އެޗްއާރުސީއެމްގެ މެންބަރުކަމުގެ މަޤާމުގައި ތިއްބެވީ އާމިނަތު ޝިފާޢަތު ޢަބްދުއްރައްޒާޤާއި، މުއުމިނާ ވަޙީދާއި، ޑޮކްޓަރ އަޙްމަދު އަދުހަމް ޢަބްދުﷲގެ އިތުރުން މަރިޔަމް މުނާއެވެ.


Muthairi ah thafaathu dhathureh, " drama" thakun Nepal rayyithunge loabi hoadhi - One Online\nނޭޕާލް ކޯޗު މުތައިރީ: އަބަދުވެސް ފާހަގަކުރެވެނީ ތަފާތު ޖަޒުބާތެއްގައި --- ވަން ފޮޓޯ/ ޔޫސުފް ސޮފްވާން\nމިއަހަރުގެ ސާފް ޗެމްޕިއަންޝިޕުން ފެނުނު އެންމެ ތަފާތު އެއް ކެރެކްޓާއަކީ ނޭޕާލުގެ ކޯޗު އަބްދުﷲ އަލް މުތައިރީ އެވެ. ކުވައިތުގެ ކޯޗު މުތައިރީގެ ތަފާތު އެތައް މަންޒަރުތަކެއް މިފަހަރުގެ ސާފް ޗެމްޕިއަންޝިޕްގައި ފެނުނެވެ. ނޭޕާލުން ފައިނަލުގައި އިންޑިއާ އަތުން ބަލިވެ ތަށީގެ އުފަލުން މަހުރޫމުވި ނަމަވެސް މިއީ މުތައިރީއަށް ދަށް ނަތީޖާއަކަށް ނުވާނެއެވެ. މުބާރާތާ ހަމައަށް އޭނާ އައީވެސް "ޑްރާމާ"ތަކެއްގެ ތެރެއިންނެވެ. ފެޑަރޭޝަނާ ކުނިތަކެއް ޖެހި، ޖުލައި މަހުގެ ތެރޭގައި ކުއްލި ގޮތަކަށް، އެންމެން ހައިރާން ކޮށްލާފައި އިސްތއުފާވެސް ދިނެވެ.\nއަނެއްކާ ފަހުން އެކަން ކުރެވުނު ގޮތަށް މައާފަށް އެދި އަލުން ޓީމާ ހަވާލު ވިއެވެ. އޭރުން ފެށިގެންވެސް މުތައިރީއަކީ ނޭޕާލު މީޑިއާއާ ހަނގުރާމަ ކުރަމުން އައި ކޯޗެކެވެ.\nދެން އައީ މި މުބާރާތެވެ. މުބާރާތުގެ ފުރަތަމަ މެޗަށް މުތައިރީ ނުކުންނަން ޖެހުނީ ހަޔާތުގެ އެންމެ ބޮޑު ހިތާމައިގައި ހުރެއެވެ. ރާއްޖެއާ ދެކޮޅަށް ނޭޕާލް ކުޅުނު މެޗުގެ ކުރިން، މުތައިރީ ރާއްޖޭގައި ހުއްޓާ އޭނާގެ ބޮޑުބޭބެ މަރުވިއެވެ. އެ ހިތާމައިގައި ރާއްޖޭގެ މެޗަށް ނުކުމެ، ނޭޕާލުން ހޯދި މޮޅާއެކު މުތައިރީ އެ މޮޅު ހާއްސަކުރީ މަރުވި ބޮޑުބޭބެއަށެވެ. ދެން ފާހަގަކުރެވުނު އަނެއް ކަމަކީ ނޭޕާލުގެ މީޑިއާތަކާ އޭނާ ޖެހޭ ޖެހުމެވެ. އެންމެފަހުން ނޭޕާލުން ބަންގުލަދޭޝްއާ ދެކޮޅަށް ކުޅުނު މެޗަށްފަހުވެސް މުތައިރީގެ ރުޅިގަނޑު ނޭޕާލް މީޑިއާ އަށް ބާލައިލިއެވެ.\n"މެޗު ދޫކޮށްލީ ކަމަށް ބުނެ ލިޔުމުން އުފާވެފަތޯ އަހާލަން ބޭނުން. އަހަރެންގެ ދަރިފުޅުވެސް އެކަމާ ސުވާލުކުރި. ދެން އަހަރެން ބުނަން އޮތީ އެއީ ގިނައިން ނޫސް ކިޔާނެ މީހުން ހޯދަން ޖައްސާ ސްޓަންޓޭ. އެއީ ފައިސާ ހޯދަން ބޭނުންކުރާ އުކުޅުތަކެކޭ. އަހަންނަކީ އަޅެއް ނޫން. އަހަންނަކީ ކޯޗު. އެވާހަކަ ބުނެލަން ބޭނުން،" މުބާރާތަށްފަހު ނޭޕާލް ޓީމު ދޫކޮށްލާނެ ކަމަށް މާކުރިން އިއުލާނު ކުރި މުތައިރީ ބުނެފައިވެއެވެ.\n"(އިންޑިއާ މެޗުން ބަލިވުމުން) މިދިޔަ ދެތިން ދުވަހުގައި އެންމެން އަހަރެންގެ އަބުރަށް އަރައިގަނެ، އަހަންނޭ ކިޔައިގެން ދެއްކީ މުޅިން ގޯސް ވާހަކަތަކެއް. އަހަރެމެން ތަމްރީނުތައް އޮތީ ތިނެއް ޖެހިއިރު، އެހެންވެ އަހަންނަށް ޕްރެސްއަށް ނާދެވުނީ. އެކަމަކު އެކަމާވެސް ކޮންމެވެސް މީޑިއާއަކުން އަހަންނަށް ޖޯކު ޖަހައިިފި. މިދިޔަ ތިން ދުވަހު އަހަންނަށް ރަނގަޅަކަށް ނުނިދޭ. ރަނގަޅަކަށް ނުކެވޭ. އެއީ އަހަންނާ ބެހޭގޮތުން ދައްކާފަ ހުރި ވާހަކަތައް އަހަންނަށް ފެނޭ. އަބަދުވެސް ކޯޗުންނަށް އިހުތިރާމު ކުރަން ޖެހޭނެ. ކޯޗުންނަކީވެސް އިންސާނުން. އާއިލާއެެއް އޮންނާނެ. ދަރިންވެސް ތިބޭނެ،" މުތައިރީ ނޭޕާލް މީޑިއާތަކަށް ބުނެފައިވެއެވެ.\nއެއީ މުތައިރީގެ ޑްރާމާތަކެވެ. ދެ ރީނދޫ ކާޑާއެކު ފައިނަލް މެޗަށް އޭނާއަށް ބެންޗަށް ނުދެވި އަދަބުގައި ހުރިއިރު، އެކަމާވެސް އޭނާ ވަނީ ސާފާ ދެކޮޅަށް ނުކުންނާނެ ކަމަށް ބުނެފައެވެ. މުތައިރީ ބުނީ އެއީ އުސޫލުން ބޭރުން އެޅި ފިޔަވަޅެއް ކަމަށާއި، އޭއެފްސީ ކަޕާއި ފީފާއަށްވެސް ދާނެ ކަމަށެވެ.\nނޭޕާލް ރައްޔިތުން ހިތްތައް ހޯދި ކޯޗެއް\nމުތައިރީ ނޭޕާލް ފައިނަލަށް ދިޔުމުން އުފާފާޅުކުރަނީ --- ވަން ފޮޓޯ/ ޔޫސުފް ސޮފްވާން\nހަމަ ޔަގީނުންވެސް މުތައިރީގެ ފަރާތުން އެނގި ޔަގީންވާ ކަމެއް އެބައޮތެވެ. އޭނާ ފުޓުބޯޅައަށް އިންތިހާއަށް ލޯބިކުރާ ކަމެވެ. އޭނާގެ ހިތުގައި ނޭޕާލް ޓީމަށް އިންތިހާއަށް ލޯބި އޮތްކަމެވެ. ނޭޕާލު މޮޅުވިޔަސް، ބަލިވިޔަސް އެންމެ އަސަރާއެކު ފެންނަނީ ހަމަ މުތައިރީއެވެ. ބަންގުލަދޭޝް ކައިރިން އެއްވަރުކޮށް ނޭޕާލް ފައިނަލް ޔަގީން ކުރި މެޗުގައިވެސް އަންޖަން ބިސްތާއާއެކު އުފާފާޅުކުރަން ދަނޑު މައްޗަށް އަރައިގެން އެންމެ ބާރަށް ގޮސް، ހުރިހާ ކުޅުންތެރިން ގައިގައި ބައްދައިގަތީ ހަމަ މުތައިރީއެވެ.\nނޭޕާލުގެ ފުޓުބޯޅައަށް އޮތް ލޯބީގެ ތެރެއިން މުތައިރީ ނޭޕާލް ރައްޔިތުންގެ ލޯބި ހޯދައިފިއެވެ. އޭނާގެ ލަނޑުދަނޑިތައްވެސް ހާސިލު ކޮށްފި އެވެ.\n"އަހަރެން ކޯޗު ކަމަށް އައިސް ބުނީ ތިން ކަމެއްގެ ވާހަކަ. ސާފް ޗެމްޕިއަންޝިޕްގައި ތާރީހު ލިޔެލަން. އަދި އޭޝިއަން ކަޕްގެ ކޮލިފިކޭޝަން ފައިނަލް ބުރަށް ޓީމު ގެންދަން. އޭގެ އިތުރުން ނޭޕާލު ފަހުރުވެރިވާ ފަދަ ޓީމެއް ބިނާކުރަން. އެކަން ވެއްޖެއް ނޫންތޯ. މިއަދު މުޅި ސާފު އަހަރެމެންގެ ޓީމަށް ފަހުރުވެރިވާނެ. ފައިނަލަކީ އަހަރެން ގައުމީ ކޯޗުކަމުގައި ހުންނަ ފަހު މެޗު. އެއީ ނޫސްވެރިން އަހަރެންގެ ނަމަށް ހުތުރު އެރުވުމުން،" ބަންގުލަދޭޝް މެޗަށްފަހު މުތައިރީ ބުނެފައިވެއެވެ.\nނޭޕާލުގެ ފުޓުބޯޅައަށް މުތައިރީ ގެނައި ހެޔޮ ބަދަލާއެކު އެޓޭކިން ފުޓުބޯޅައަކަށް ލޯބި ކުރާ އެތައް ބަޔަކު އަންނަނީ ކޯޗަށް ތައުރީފު ކުރަމުންނެވެ. ހާއްސަކޮށް ތާރީހުގައި ފުރަތަމަ ސާފް ފައިނަލަށް ނޭޕާލް ނުކުތް އިރު، އެއީ މުތައިރީއަށް ރައްޔިތުން ދިން އެންމެ ބޮޑު އިހުތިރާމެވެ. ބަލިވިޔަސް އެ ކަމުގައި ނޭޕާލަށް އޮތީ ފަހުރުވެރި އުފާވެރިކަމެކެވެ. ފައިނަލަކީ އެ ގައުމުގެ ފުޓުބޯޅައިގައި ލިޔެވިގެން ދިޔަ އާ ތާރީހެކެވެ.\nދަނޑުމަތިން އެކަންޏެއް ނޫނެވެ. ދަނޑު ބޭރުންވެސް މުތައިރީ ހާއްސައެވެ. ގައުމުގެ ފުޓުބޯޅަ ހާލަތު ބަދަލުކުރަން މުތައިރީ ދައްކަމުން އަންނަ ބައެއް ވާހަކަތަކެއް މީޑިއާގެ ނެގެޓިވިޓީ އަމާޒުވިޔަސް، އެގައުމުގެ ޔަތީމު ހާނާއަކަށް ފުޓުބޯޅަ ބޫޓު ފޮނުވުމާއި، ނިކަމެތި ބައެއް ފަރާތްތަކަށް އެހީތެރިކަން ފޯރުކޮށްދޭ ދިނުމަކީ މުތައިރީއަށް ރައްޔިތުން ލޯބި ދިން ސަބަބެވެ. ހާއްސަކޮށް އޭނާގެ ހިތްތިރި ދިރިއުޅުމަކީވެސް މުތައިރީއަށް ނޭޕާލުން ލޯބިދިން ކަމެކެވެ. ޕްރެކްޓިސްތަކަށް ގޮސް، ބައްދަލުވުންތަކަށް ދަނީވެސް ބައިސްކަލުގައެވެ. ހެދުން އެޅުމުގައިވެސް ގެންގުޅެނީ އާދައިގެ ގޮތްތަކެކެވެ. އެއީ މުތައިރީއެވެ. ނޭޕާލުގެ ފުޓުބޯޅައާ އޭނާ އަލްވަދާއު ކިޔަން ތައްޔާރުވެ އެކަން އިއުލާން ކޮށްފައިވާއިރު، ނޭޕާލުގެ ފުޓުބޯޅަ ތާރީހުގައި މުތައިރީގެ ނަން ހާއްސައެވެ.


Raajje TV roa kollithaa 8 aharu: Massala adhives court maruhalaa gai\nމި ޖަރީމާގެ ސަބަބުން 11.65 މިލިއަން ރުފިޔާގެ ގެއްލުން ރާއްޖެޓީވީއަށް ލިބުނު\nވީޑިއޯއިން ފެންނަނީ މާސްކު އަޅައިގެން ތިބި ފަސް މީހުން\n8 އޮކްޓޯބަރ 2021 | ހުކުރު 13:50\nރާއްޖެޓީވީ ރޯކޮށްލުން- ރާއްޖެޓީވީން މި މައްސަލައިގައި އިންސާފު ހޯދުމަށް ނިމިދިޔަ ސަރުކާރުގައި ވެސް ގިނަ މަސައްކަތްތަކެއް ކުރި\n2013 ވަނަ އަހަރުގެ އޮކްޓޯބަރު7ވަނަ ދުވަހުގެ ރޭ މެންދަމުގެ ވަގުތެއްގައި މާސްކު އަޅައިގެން ތިބި ފަސް މީހުން ރާއްޖެޓީވީ ހުރި އިމާރާތަށް ވަދެ ސްޓޫޑިއޯ ރޯކޮށް އަނދާ އަޅިއަށް ހެދިތާ މިވަނީ 8 އަހަރު ފުރިފައެވެ. އެ ދުވަހުން ފެށިގެން މިއަދާ ހަމައަށް ރާއްޖެޓީވީން އިންސާފު ހޯދުމަށް ގިނަ މަސައްކަތްތަކެއް ވަނީ ކޮށްފައެވެ. އެކި އިދާރާތަކުގެ ދޮރުގައި ޓަކި ޖަހަމުންގޮސް، 2021 ވަނަ އަހަރުގެ އޮކްޓޯބަރު މަހުގެ7ވަނަ ދުވަހު މި ނިރުބަވެރި ޙަމަލާއަށް 8 އަހަރު ފުރިގެން ދިޔައިރުވެސް އަދިވެސް މި މައްސަލައަށް އިންސާފު ލިބިފައެއް ނުވެއެވެ. ނުވިތާކަށް މިކަމުގައި ޝާމިލުވި ބަޔަކު އިންސާފުގެ ކުރިމައްޗަށް ގެނެސް، ޙައްޤު އަދަބު ދެވިފައެއްވެސް ނުވެއެވެ.\nރާއްޖެޓީވީ ރޯކޮށްލި މައްސަލައިގައި ދައުވާ އުފުލައި ޝަރީއަތް ހިންގަމުންދަނީ ހ. ގަސްވާ މުޙައްމަދު މީޢާދުގެ މައްޗަށެވެ. އެ މައްސަލަ ވެސް މިއަދާހަމައަށް އައިރުވެސް އޮތީ ކޯޓު މަރުޙަލާގައެވެ. މި ޖަރީމާއަށް 8 އަހަރު ފާއިތުވެގެންދާއިރު، މި މައްސަލައިގެ ތަހުޤީޤު ނިންމައި ދައުވާ ކުރުމަށް ޕްރޮސެކިއުޓަރ ޖެނެރަލް އޮފީހަށް ފޮނުވާފައިވަނީ 2015 ވަނަ އަހަރުގެ ޖެނުއަރީ މަހުގެ7ވަނަ ދުވަހުއެވެ. މާނައަކީ ދައުވާކުރަން ފޮނުވިތާ ވެސް މިއަދަށް6އަހަރުވީއެވެ.\nމީއާދުގެ މައްސަލަ އޮތީ ކިހާ ހިސާބަކު؟\nމި މައްސަލައިގައި ދައުވާ އުފުލާފައިވާ މީއާދުގެ ޝަރީއަތް އެކި ދުވަސްމަތިން ކެންސަލްވެ، އެތައް ދުވަހެއް ދިގުދެމިގެންގޮސް، އެންމެ ފަހުން މިވަނީ މި މައްސަލައިގެ ޙުކުމަކާ ގާތްވެފައެވެ. މީއާދުގެ މައްޗަށް ދައުވާކުރާ މައްސަލައިގައި މިހާރު ވަނީ ހެކިބަސް ނަގައި ޚުލާސާ ބަޔާން އިއްވާފައެވެ. މައްސަލަ ސާބިތުކުރުމަށް ޕީޖީ އޮފީހުން ވަނީ ޝަފަހީ ހެކިންނާއި ކިތާބީ ހެކިންގެ ހެކިބަސް ނަގާފައެވެ. މައްސަލައިގެ އެންމެ ފަހު ވާހަކަތައް ދައްކައި، ދެފަރާތުން ޚުލާސާ ގޮތެއްގައި ފާހަގަކުރި ކަންކަމަށް ރިއާޔަތް ކުރައްވައި މައްސަލަ ބައްލަވާ ގާޒީ އަލީ އާދަމް ވަނީ ޙުކުމަކަށްދާއިރު، ދެފަރާތުން ފާހަގަކުރި ކަންކަމަށް ރިއާޔަތް ކުރައްވާނެކަމަށް ވިދާޅުވެފައެވެ. ގާޒީ އޭރު ވިދާޅުވީ ދެން މި މައްސަލައިގައި އޮންނާނީ ޙުކުމް ކުރެއްވުމަށް ބާއްވަވާ އަޑުއެހުމެއް ކަމަށެވެ. އެއީ 29 އޯގަސްޓު 2021 ގައެވެ.\nއެހެންނަމަވެސް، އޭގެ ފަހުން ބޭއްވި އަޑުއެހުން ވެސް ވަނީ ކެންސަލްވެފައެވެ. 29 ސެޕްޓެމްބަރު 2021 ގައި މި މައްސަލައިގެ އަޑުއެހުމެއް ކްރިމިނަލް ކޯޓުގައި ތާވަލުކުރިނަމަވެސް، ދިފާއީ ވަކީލުންނާއި މައްސަލަ ބައްލަވާ ގާޒީ އެހެން އަޑުއެހުމެއްގައި އިންނެވުމުގެ ސަބަބުން އެ ދުވަހުގެ އަޑުއެހުން ވަނީ ކެންސަލްކޮށްފައެވެ.\nރާއްޖެޓީވީ ރޯކޮށްލުމުގެ ދައުވާލިބޭ ހ. ގަސްވާ މުހައްމަދު މީއާދު - ޕޮލިސް\nއިންސާފު ހޯދުމަށް ކުރަމުންދަނީ ދިގު ދަތުރެއް:\nރާއްޖެޓީވީން މި މައްސަލައިގައި އިންސާފު ހޯދުމަށް ނިމިދިޔަ ސަރުކާރުގައި ވެސް ގިނަ މަސައްކަތްތަކެއް ކުރިއެވެ. ނަމަވެސް އޭރު ކުރި ހުރިހާ މަސައްކަތްތަކެއް ދިޔައީ ފަނުފުލުންނެވެ. ރާއްޖެޓީވީއަކީ ވެސް ދައުލަތަށް ޓެކްސް ދައްކައިގެން، ސައްތައިން ސައްތަ ދިވެހި މުވައްޒަފުން ވަޒީފާ އަދާކުރާ ސްޓޭޝަނަކަށް ވެފައި އިންޝުއަރެންސްގެ ޚިދުމަތް މެދު ކެނޑިފައި އޮތް ދަނޑިވަޅެއްގައި 11 މިލިއަން ރުފިޔާއަށްވުރެ ބޮޑު ގެއްލުމެއް ސްޓޭޝަނަށް ދިނުމުން އެކަމުން އަރައިގަތުމަށް ސަރުކާރުގެ އެހީތެރިކަމަށް އެދި ރައީސް އޮފީހަށް ފޮނުވި ސިޓީތަކަށް ވެސް ޖަވާބެއް ނުލިބި އެތައް އިންތިޒާރެއް ކުރިއެވެ.\nމި މައްސަލައިގައި ބަދަލު ނަގައި ދިނުމަށް ސިވިލް ކޯޓަށް ހުށަހެޅި މައްސަލަ، އެ ކޯޓުން ބޭރުކޮށްލީއެވެ. ނެޝަނަލް އިންޓެގްރިޓީ ކޮމިޝަނަށް ހުށަހެޅި މައްސަލަ ވެސް އެތައް އަހަރެއް ވެގެން ދިޔައިރު ވެސް ވީނުވީއެއް ނޭނގުނެވެ. އެންމެ ފަހުން 2018 ވަނަ އަހަރު ރާއްޖެޓީވީގެ ފަރާތުން ވަނީ ރާއްޖެ ޓީވީ ރޯކޮށްލި މައްސަލަ އަލުން ރިވިއު ކޮށްދެއްވުމަށް ޕްރޮސެކިއުޓަރ ޖެނެރަލްގެ އަރިހުން ވެސް އެދިފައެވެ. އައު ޕީޖީއަކު އައްުޔަނު ކުރެއްވި ހިސާބުން ވެސް މި މައްސަލައިގައި އިންސާފު ހޯދުމަށް އެދި މަސައްކަތް ކުރެވިފައިވެއެވެ. އެންމެ ފަހުން މިހާރު މި މައްސަލަ ވަނީ ދާދި ފަހުން އުފެއްދި އޮމްބަޑްސް ޕަރސަން އޮފީހަށް ވެސް ހުށައަޅާފައެވެ. އިންސާފު ހޯދުމަށްޓަކައި ރާއްޖެޓީވީން ވަނީ މި ވޭތުވެގެން ދިޔަ 8 އަހަރުގެ ތެރޭގައި އެކި ގޮތްގޮތަށް މަސައްކަތް ކޮށްފައެވެ.\nރާއްޖެ ޓީވީ ރޯކޮށް އަޅިއަށް ހެދުމަކީ ދިވެހި ތާރީހުގައި މީޑިއާ އަކަށް ދިން އެންމެ ނުރައްކާތެރި އަދި އެންމެ ގެއްލުން ބޮޑު ހަމަލާ ނަމަވެސް، އޭރު ތުހުމަތުގެ އިނގިލި ދައުލަތުގެ މުއައްސަސާތަކުގެ އިސްވެރިންގެ މައްޗަށް ވެސް ކުރެވުނެވެ. އެގޮތުން އެ ސްޓޭޝަން ރޯކޮށްލި ދުވަހު ކުރީގެ ރައީސް އަބްދުﷲ ޔާމީނަށް "މިޝަން އެކޮމްޕްލިޝްޑް" ކަމަށް ބުނެ ކުރީގެ ނައިބު ރައީސް އަހުމަދު އަދީބު މެސެޖް ކުރެއްވިކަން ހާމަވެގެން ދިއުމާއެކުވެސް އެ ތުހުމަތުތަކުގެ އަޑު ގަދަވެގެން ދިޔައެވެ. ޑރ. އަފްރާޝީމް އަލީގެ މަރުގެ މައްސަލަ ތަހުޤީޤު ކުރުމަށްފަހު މަރު ކޮމިޝަނުން އެކުލަވާލި ރިޕޯރޓުގައި ރައްޔިތުންގެ މަޖިލީހުގެ ކުރީގެ ނައިބު ރައީސް އަދި ދިއްގަރު ދާއިރާގެ ކުރީގެ މެމްބަރު އަހުމަދު ނާޒިމުގެ ބަޔާނާ ހަވާލާދީ ބުނެފައިވަނީ ރާއްޖެޓީވީ ރޯކޮށްލި ދުވަހު ނާޒިމް އިންނެވީ ރައީސް ޔާމީނު އަރިހުގައި ތާސް ކުޅުއްވަން ކަމަށާއި، އަދީބުގެ މެސެޖް އައުމުން މެސެޖް ވިދާޅުވީ ވެސް އޭނާ ކަމަށެވެ.\nއެގޮތުން އައިނު ނާޅުއްވައި ރައީސް ޔާމީނަށް މެސެޖް ވިދާޅުނުވެވޭނެތީ އެ މެސެޖް ކިޔާލުމަށް ރައީސް ޔާމީނު އެދިވަޑައިގަތް ކަމަށާއި، ނަމަވެސް އޭރު އެއީ ކޮންކަމަކާގުޅޭ މެސެޖެއްކަަން އެނގިނުލައްވާކަމަށް ވެސް ނާޒިމުގެ ބަޔާނުގައި ބުނެފައިވެއެވެ.\nކޮންމެއަކަސް، ރާއްޖޭގެ ތާރީޚުގައި މީޑިއާއަކަށް އަމާޒުކޮށް ދިން އެންމެ ނުރައްކާތެރި އެންމެ ވަރުގަދަ އެއް ޙަމަލާ ދިންތާ 8 އަހަރުވެފައިވާއިރު، މި މައްސަލައަށް އަދިވެސް އެއްވެސް ދިމާއަކުން އިންސާފު ލިބިފައި ނެތުމަކީ ނުހަނު ބޮޑު ބޭއިންސާފެކެވެ. އެންމެ ކުޑަމިނުން ޝަރީއަތުގެ މަރުޙަލާގައި މިކަން ކުރި ބަޔަކު ހޯދައި، އެ ބައެއްގެ މައްޗަށް ކުށް ސާބިތުވާކަން ނުވަތަ ނޫންކަންވެސް ކަނޑައެޅިފައި ނުވުމަކީ މައްސަލަތަކުގެ އިންސާފު ލިބުމާމެދު ކުރާ އުއްމީދަށް ނުހަނު ބޮޑު ފަނޑުކަމެއް ގެނުވާނެ ކަމެއްކަން ޔަޤީނެވެ. މިފަދަ ބޮޑެތި އެތައް މައްސަލައެއް ދައުލަތުގެ އެކި މުއައްސަސާތަކުގެ ތެރޭގައި "ތާށިވެފައިވާއިރު"، ނިކަމެތި ރައްޔިތު މީހާ އިންސާފު ހޯދުމަށް އަދި އުޅޭނެ ޙާލަކީ ކޮބައިބާއެވެ؟\nރާއްޖެޓީވީ ނޫސްވެރިން ރާއްޖެ ޓީވީ\nރާއްޖެޓީވީން ނިއުސް އެޖެންސީ އިފްތިތާހުކޮށްފި\nރާއްޖެޓީވީ ރޯކޮށްލި މައްސަލައިގައި މީއާދުގެ މައްޗަށް އުފުލާފައިވާ ދައުވާގެ އަޑުއެހުން ކެންސަލް


janaazaa ah dhaanee minivanehge gothugai kamah Yameen buni: Imran | ThePress\nޖަނާޒާއަށް ގޮސް ޖަލަށް އެނބުރި ދާ ގޮތަށް ނުދާނެ ކަމަށް ޔާމީން ބުނި: އިމްރާން\n01 June 2020, 21:56\nމިނިސްޓާ އޮފް ހޯމް އެފެއާޒް، އިމްރާން އަބްދުﷲ / ފޮޓޯ: ރައީސް އޮފީސް\nކުރީގެ ރައީސް މައުމޫން އަބްދުލްގައްޔޫމްގެ ކޮއްކޯފުޅު އަދި ކުރީގެ ރައީސް އަބްދުﷲ ޔާމީންގެ ދައްތާފުޅު މޫމިނާ އަބްދުލްގައްޔޫމް އަވަހާރަވެގެން ބޭއްވި ޖަނާޒާއަށް ރައީސް ޔާމީނު ވަޑައި ނުގެންނެވީ، އެ ޖަނާޒާއަށް ވަޑައިގަންނަވާނީ މިނިވަނެއްގެ ގޮތުގައި ކަމަށް ވިދާޅުވެފައި ކަމަށް ހޯމް މިނިސްޓަރު އިމްރާން އަބްﷲ ވިދާޅުވެއްޖެއެެވެ.\n"ރާއްޖެޓީވީ" ގެ ޕްރޮގްރާމެއްގައި ވާހަކަ ދައްކަވަމުން އިމްރާން ވިދާޅުވީ މިހާރު ދެކެވެމުން ދާ ވާހަކަ ތަކާ ގުޅިގެން އެވާހަކަތައް ހާމަކޮށްދެއްވަން ބޭނުންވެ ވަައިގަންނަވާ ކަމަށާއި، އެގޮތުން އެ ހާދިސާ ހިނގައި ދިޔައީ މީހުން އެވާހަކަ ދައްކާ ގޮތަށް ނޫން ކަމަށެވެ.\nއިމްރާން ވިދާޅުވީ، އެ ޖަނާޒާއަށް ރައީސް ޔާމީން ވަޑައިގަންނަވަން ބޭނުންފުޅުވާ ވާހަކަ، އިމްރާން އަށް އެނގިވަޑައިގަތީ އޭނާ ބައްދަލުވުމެއްގައި އިންނަވަނިކޮށް ކަމަށާއި ނަމަވެސް އެ ބައްދަލުވުން އެހާ ހިސާަބަށް މެދުކަނޑާލެއްވުމަށް ފަހު، ރައީސް ޔާމީން ގެނައުމުގެ ކަންކަން އިންތިޒާމް ކުރުމަށް ކަރެކްޝަންގެ މުވައްޒަފުންނަށް އެންގެވި ކަމަށެވެ. އަދި ކަރެކްޝަނުން ލޯންޗާއި ކަންކަން އިންތިޒާމް ކޮށް ރައީސް ޔާމިނުގެ އިންތިޒާރުގައި އެތައް އިރަކު ތިބި ކަމަށާއި ރައީސް ޔަމީން ފަހުން އެންގެވީ އެ ޖަނާޒާއަށް ވަޑައިގަންނަވާނީ މިނިވަނެއްގެ ގޮތުގައި ކަމަށެވެ.\n"ޖަލަށް އެނބުރި ދާ ގޮތަކަށް އެ ޖަނާޒާއަށް ވަޑައި ނުގަންނަވާނެ ކަމަށް ވިދާޅުވި، އަދި ވަޑައިގަންނަވާނީ މިނިވަނެއްގެ ގޮތުގައި ކަމަށްވެސް ވިދާޅުވި"\nއިމްރާން އިތުރަށް ވިދާޅުވީ، އެކަން ހިނގާ ދިޔަ ގޮތް އެ މިނިސްޓްރީގެ ބައެއް މުވައްޒަފުންނަށްވެސް އެނގޭނެ ކަމަށާއި، ޖަނާޒާއާއި ރައީސް ޔާމީނާ ގުޅުވައިގެން ދައްކަނީ ރަނގަޅުވާހަކަ ނޫން ކަމަށެވެ. އަދި އެކަމުގައި އާއިލާގެ ފަރާތްޕުޅުންވެސް އެދިވަޑައިގަތީ ރައީސް ޔާމީން މިނިވަން ކުރަން ނޫން ކަމަށާއި އެދިވަޑައިގަތީ ޖަނާޒާއަށް ޔާމީން ގެނެސްދެއްވުމަށް ކަމަށެވެ.\nމޫމިނާ އަބްދުލްގައްޔޫމް އަވަހާރަވީ ހުސްވި އޭޕްރީލް މަހުގެ6ވަނަ ދުވަހުއެވެ. މޫމިނާއަކީ ދިވެހި ދައުލަތަށް ގިނަގުނަ ހިދުމަތްތަކެއް ކުރައްވާފައިވާ ބޭފުޅެކެވެ. ހާއްސަ ގޮތެއްގައި ދިވެހި ތާރީހާއި އަދަބިއްޔާތަށް އޭނާ ވަނީ ގިނަ ހިދުމަތްތަކެއް ކުރައްވާފައެވެ. އެގޮތުން ދިވެހި ބަަހާއި ތާރީހަށް ހިދުމަތް ކުރާ ގައުމީ މަރުކަޒުގެ އެސިސްޓެންޓް ޑިރެކްޓަރު ކަމުގެ މަގާމުވެސް ފުރުއްވާފައި ވެއެވެ.\nމޫމިނާ އަވަހާރަވި އިރު ކޮއްކޯފުޅު އަބްދުﷲ ޔާމީން ހުންނެވީ މަނީ ލޯންޑަރިންގެ ކުށް ސާބިތުވެ މާފުށި ޖަލުގައެވެ.\nމުއުމިނާގެ ޖަނާޒާގައި ރައީސް ޔާމީން ބައިވެރިވަޑައި ނުގެންނެވުމުން، އިދިކޮޅު ޕްރޮގްރެސިވް ކޯލިޝަނުން އޭރު ބުނީ، ދައްތާފުޅުގެ ޖަނާޒާއަށް ރައީސް ޔާމީން ވަޑައިނުގެންނެވީ ކަމަށް ރާއްޖެއެމްވީ ވެބްސައިޓުގައި ޝާއިއުކުރި، ހަބަރަކީ ކަމުގެ ހަގީގަތް އޮޅުވާލުމުގެ މަގްސަދުގައި ލިޔެފައިވާ ދޮގު ހަބަރެއް ކަމަށެވެ. އަދި އެއީ ރައީސް ޔާމީންގެ އަބުރަށް އަރައިގަނެ ރާއްޖެއެމްވީން ނެރުނު ލިޔުމެއް ކަމަށެވެ.\nސަރުކާރަށް ތާއިދު ކުރާ ނޫސް، ރާއްޖެ އެމްވީގައި ބުނެފައި އޮތީ، އެ ޖަނާޒާރަށް ރައީސް ޔާމީން ވަޑައިނުގެންނެވީ ކަމަށެވެ.\nއަބްދުﷲ ޔާމީން އިމްރާން އަބްދުﷲ ސިޔާސީ ޕީއެންސީ ޕީޕީއެމް\nޔާމީނު ވިދާޅުވީ ޖަނާޒާގަ ބައިވެރިވާން ބޭނުމޭ. ކަލޭ ބުނީ ނުވެވޭނޭ މޫނު ބަލާފަ ދާށޭ ޖެހޭނީ. ޔާމީނު ބުނީ ޖަނާޒާގަ ބައިވެރި ނުވެވެންޏާ ދިއުމުގެ ބޭނުމެއް ނެތެއް ނޫންހޭ މޫނު ބެލުމެއް ނޫނޭ އޮންނަނީ ޖަނާޒާގަ ބައިވެރި ވުމޭ. ކަލޭ ބުނީ އެހެންވިއްޔާ ނުގެންދެވޭނޭ. ކަލޭ ދޮގު ނަހަދާ.\nޢިމްރާނުއެވެ. އަޅުގަނޑު ދުވަހަކުވެސް އިމްރާން ދައްކާ ވާހަކަ ގަަބޫލު ނުކުރާނަމެވެ. އެއީ އިމްރާނަކީ ދޮގު ބުނުމަށް ވަރަށް ފަރިތަ އަދި އެހާމެ އޮޅުވާލުން ބޮޑު މީހަކަށްވާތީއެވެ. މިއީ އަޅުގަނޑުގެ ތަޖުރިބާއެވެ. އަޅުގަނޑަށް އިމްރާނު ކުރެއްވި ޓެކްސްޓް މެސެޖުތަކުން ވަރަށް އުފާވެ ހައްގު ލިބުނީކަމަށް ޔަގީން ކުރެވުނެވެ. ނަމަވެސް ހަގީގަތް ބެލިއިރު އަމަލުތައް ހުރީ މުޅިން އިދިކޮޅަށެވެ. އަނިޔާއާއި ދެކޮޅަށް ނުކުމެ ވެެރިކަމަށް އައިސް ތި ތަޅަނީ ނަކަހެވެ. އިރާދަކުރެއްވިއްޔާ ކޯޓުން ކާމިޔާބު ކުރާނަމެވެ.\nއެހާ އެދުން ބޮޑު މީހެއްނަމަ އީދުގައި ކުލަޖަހަން ޔާމީނު ކަލޭ ނުފޮނުވާނެ ދޮގު ހެދިޔަސް ބޮޑުވަރު\nއަޅުގަނޑު ފުރަތަމަވެސް ބުނެލަން ބޭނުންވަނީ ތިބޭފުޅުން ފުރަތަމަ ލިޔުމެއް ލިޔެ އެލިޔުން މީހުންނަށް ފަސޭހައިން ކިޔޭނޭ ގޮތޯ ހައްދަވާ ދެއްވާ...އަ ކުރު އަދި ފިލިތަށް ރަގަޅު ކުރައްވާ އޭރު.ން ވަރަށް ރީތި ވާނެ...\nމީނަ ދައް ކާ އެއްވެސް ވާހަ ކަ އެއް ޤަބޫލު ކުރާ ކަށް ނުވާނެ .. އެއްފަހަރު ބުނާނެ އަންނި އަ ކީ ލާދީނީ މީހެ ކޭ އަނެއް ފަހަރު ބުނާނެ އަންނި އެއީ ވަރަށް ރަނގަޅު މީހެ ކޭ


އީސީގެ މެންބަރުކަމަށް ކުރިމަތިލުމަށް ހުޅުވާލައިފި – Haftha\nFri, 28 February, 2020, 5:12 pm\nއިލެކްޝަންސް ކޮމިޝަންގެ ނާއިބު ރައީސް އަހުމަދު އަކްރަމް -- ފޮޓޯ / ސަން\nއިލެކްޝަންސް ކޮމިޝަން (އީސީ)ގެ މެންބަރު ކަމަށް ކުރިމަތިލުމުގެ ފުރުސަތު ހުޅުވާލައިފިއެވެ.\nރައީސް އޮފީހުން ބުނީ އީސީގެ މެންބަރު ކަމުގެ މަގާމަށް ކުރިމަތިލާން ފުރުސަތު ހުޅުވާލީ، އެ ކޮމިޝަންގެ މެންބަރެއްގެ މެންބަރު ކަމުގެ މުއްދަތު އަންނަ މާޗު މަހުގެ 23 ވަނަ ދުވަހު ހަމަވާތީއެވެ. ކޮމިޝަންގެ މެންބަރެއްގެ ދައުރަކީ ފަސް އަހަރު ދުވަހެވެ.\nއީސީގެ މެންބަރުކަމަށް ކުރިމަތިލުމުގެ ފުރުސަތު ހުޅުވާލާފައި މިވަނީ އެ ކޮމިޝަންގެ ނާއިބު ރައީސްގެ މަގާމުގައި މިވަގުތު ހުންނެވި އަހުމަދު އަކްރަމްގެ ދައުރު އަންނަ މާޗު މަހުގެ 23ވަނަ ދުވަހަށް ހަމަވާތީއެވެ.\nރައީސް އޮފީހުން ބުނި ގޮތުގައި އީސީގެ މެންބަރު ކަމަށް ކުރިމަތިލާން ފުރުސަތު ހުޅުވާލީ މިއަދުން ފެށިގެން މި މަހުގެ 27 ވަނަ ދުވަހުގެ މެންދުރު 2:00 ގެ ނިޔަލަށެވެ. އެ ކަމަށް އެދި ހުށަހަޅަން ޖެހޭ ފޯމު ރައީސް އޮފީހުގެ ރިސެޕްޝަނުން ލިބެން ހުންނާނެ އެވެ. އަދި އެ އޮފީހުގެ ވެބްސައިޓުން ޑައުންލޯންޑް ކުރެވެން ހުންނާނެ އެވެ.\nއަންހެނުންނަށް ގޮނޑިތައް ހާއްސަކުރާތީ ސުޕްރީމް ކޯޓަށް ހުށަހެޅި މައްސަލަ ބޭރުކޮށްލައިފި\nރޮހިންޔާ މުސްލިމުންގެ ދިފާއުގައި ރާއްޖެއާއެކު އަމާލް ބައިވެރިވުމަކީ ލިބޭ އުފަލެއް: ނަޝީދު\nގެދޮރުވެރިކަމަށް ދޫކުރާ ލޯނުތަކުގެ އިންޓަރެސްޓް ވަރަށް ބޮޑު، ކުޑަ ކުރަންޖެހޭ: އަސްލަމް\nކަސްޓަމްސް، އެމްޓީސީސީ، ސްޓެލްކޯ އަދި އެމްޑަބްލިޔުއެސްސީ ކުއާޓާއަށް


3 rashehge bandharu hadhan dhe kunfunyakaa havaalu kohfi\nތިން ރަށެއްގެ ބަނދަރު ހަދަން ދެ ކުންފުންޏަކާ ހަވާލުކުރުމަށް މިއަދު ބޭއްވި ރަސްމިއްޔާތުގެ ތެރެއިން--\nތިން ރަށެއްގެ ބަނދަރު ހަދަން ދެ ކުންފުންޏަކާ ހަވާލުކޮށްފި\nތިން ރަށެއްގެ ބަނދަރު ހެދުމުގެ މަޝްރޫއު ކުރިއަށް ގެންދިއުމަށް ޕްލޭނިން މިނިސްޓްރީން މިއަދު ދެ ކުންފުންޏަކާއެކު އެއްބަސްވެއްޖެ އެވެ.\nބަނދަރުގެ މަޝްރޫއު ކުރިއަށް ގެންދަން ނިންމާފައި ވަނީ ނ. ހެނބަދޫ އާއި ށ. ނޫމަރާގެ އިތުރުން ސ. މީދޫގައެވެ. ޕްލޭނިން މިނިސްޓްރީ ގައި މިއަދު ބޭއްވި ރަސްމިއްޔާތެއްގައި ނޫމަރާގެ ބަނދަރުގެ މަސައްކަތް ހަވާލުކޮށްފައި ވަނީ ސާސް އީ ކޮންސްޓްރަކްޝަނަށެވެ. އަދި ހެނބަދޫ އާއި މީދޫ، ބަނދަރުގެ މަސައްކަތް ހަވާލުކޮށްފައި ވަނީ އެމްޓީސީސީއާ އެވެ.\nނޫމަރާގައި ބަނދަރު ހެދުމުގެ އެއްބަސްވުމުގައި ޕްލޭނިން މިނިސްޓްރީގެ ފަރާތުން އެ މިނިސްޓްރީގެ ޑިރެކްޓާ ޖެނަރަލް ފާތިމަތި ޝާނާ ފާރޫގް ސޮއި ކުރެއްވިއިރު ސާސް އީ ކޮންސްޓްރަކްޝަންގެ ފަރާތުން ސޮއި ކުރެއްވީ ޑިރެކްޓަރު އަބްދުﷲ ސަވާދެވެ.\nޕްލޭނިން މިނިސްޓްރީން ބުނީ، އެރަށު ބަނދަރުގެ މަޝްރޫއު އެ ކުންފުންޏާއި ހަވާލުކޮށްފައި ވަނީ 9.9 މިލިއަނަށް ކަމަށެވެ. އެއް އަހަރު ދުވަހުގެ ތެރޭގައި އެެމަސައްކަތް ނިންމުމަށް ހަވާލުކޮށްފައިވާއިރު އެމަޝްރޫއުގެ ދަށުން ނޫމަރާގައި 48 މީޓަރުގެ ގްރޮއިން ޖަހައި 63 މީޓަރުގެ ބޭރު ތޮއްޓެއް ލެވޭނެ އެވެ. އަދި ދެ ނެރު ބައްތި ވެސް ޖެހޭނެ ކަމަށް އެ މިނިސްޓްރީން ބުނެ އެވެ.\nއޭގެ އިތުރުން ހެނބަދޫ އާއި މީދޫ ބަނދަރުގެ މަޝްރޫއު އެމްޓީސީސީއާ ހަވާލުކުރުމުގެ އެއްބަސްވުމުގައި ޕްލޭނިން މިނިސްޓްރީން އެމިނިސްޓްރީގެ ޑިރެކްޓާ ޖެނަރަލް ފާތިމަތު ޝާނާ ފާރޫގް ސޮއި ކުރެއްވިއިރު އެމްޓީސީސީން ސޮއި ކުރެއްވީ އެކުންފުނީގެ ސީއީއޯ ހަސަން ޝާހެވެ.\nހެނބަދޫގައި ބަނދަރު ތަރައްގީކުރުމަށް 26.6 މިލިއަނަށް ރުފިޔާއަށް އެމްޓީސީސީއާ ހަވާލުކުރިއިރު މީދު ބަނދަރުގެ މަޝްރޫއު އެކުންފުންޏާއި ހަވާލުކޮށްފައި ވަނީ 33 މިލިއަން ރުފިޔާ އަށެވެ. އެގޮތުން ހެނބަދޫ ބަނދަރުގެ މަޝްރޫއު ނިންމުމަށް 300 ދުވަސް އެކުންފުންޏަށް ދީފައިވާއިރު މީދޫ ބަނދަރުގެ މަޝްރޫއު ނިންމުމަށް ވަނީ އަހަރެއް ދީފައެވެ.\nޕްލޭނިން މިނިސްޓްރީން ބުނީ، ހެނބަދޫ މަޝްރޫއުގެ ދަށުން 23 މީޓަރު ގްރޯއިން ޖެހުމާއި 223 މީޓަރު ބޭރު ތޮށި ޖެހުމުގެ އިތުރުން 86 މީޓަރު ރިވެޓްމެންޓް އަދި 203 މީޓަރު އެއްގަމު ތޮށި ހަދާނެ ކަމަށެވެ. އޭގެ އިތުރުން ބަނދަރުގައި 11 މީޓަރުގެ ރޭމްޕެއް ވެސް ހަދަން ނިންމާފައިވާއިރު އެއްގަމު ތޮށި ވަށައިގެން ޕޭވްމަންޓް ހަދައި ބަނދަރު ފުން ކުރުމާއި ބަނދަރުގެ މަގު ފުން ކުރުން ވެސް ހިމެނެ އެވެ. އަދި ހަތަރު ނެރު ބައްތި ޖަހައި ބަނދަރު ސަރަހައްދުގައި 11 ލައިޓް ހަރުކުރެވޭނެ ކަމަށް ވެސް މިނިސްޓްރީން ބުނެ އެވެ.\nއެ މަޝްރޫއުގެ ދަށުން މީދޫގައި 115 މީޓަރު ބޭރު ތޮށި ޖަހައި 496 މީޓަރު އެއްގަމު ތޮއްޓެއް ހެދޭނެ އެވެ. އަދި ބަނދަރުގައި 11 މީޓަރުގެ ރޭމްޕެއް ހެދުމަށް ވެސް ނިންމާފައިވާއިރު އެއްގަމު ތޮށި ވަށައިގެން ޕޭވްމަންޓް ހަދައި ބަނދަރު ފުން ކުރުން ހިމެނެ އެވެ. އަދި ބަނދަރު މަގު ފުންކޮށް ހަތަރު ނެރު ބައްތި އެރަށުގައި ވެސް ޖަހާނެ އެވެ. އޭގެ އިތުރުން ބަނދަރުގައި ލައިޓް ވެސް ހަރުކުރެވޭނެ ކަމަށް މިނިސްޓްރީން ބުނެ އެވެ.\nށ.ނޫމަރާ ނ.ހެނބަދޫ ބަނދަރު ޕްލޭނިން މިނިސްޓްރީ